J. R. MILLER 



YLÄILMOJEN 
TUULIA 







J. R. MILLER 



YLÄILMOJEN TUULIA 

SUOMENSI 

AUNE KROHN 



PORVOOSSA 
WERNER SÖDERSTRÖM OSAKEYHTIÖ 



WERNER SÖDERSTRÖM OSAKEYHTIÖN 
KIRJAPAINOSSA PORVOOSSA 1922 



ALKUSANAT 



Näissä luvuissa on yksinkertaisia opetuksia, 
joiden tarkoituksena on kehoitella urheampaan, 
lujamielisempään, uskollisempaan elämiseen. Me 
elämme elämämme hyvin täällä maan tasalla vain 
sikäli, kuin tavoitamme taivaan tuulet, jotka meitä 
hiljettävät kohti sitä, mikä on todella vaivan 
arvoista. Elämän parhaimman menettää, ken on 
vain alempain, maisten ilmavirtain vietävänä. 

J. B. Miller. 



TAVOITA YLÄILMOJEN TUULET! 



Maa tarvitsee aina taivasta. Päivänpaisteetta 
ja sateetta ei yksikään kasvi voi elää tai kasvaa. 
Ihmiselämä tarvitsee Jumalaa; Hänen siunauksensa 
puuttuessa se surkastuu ja tuhoutuu. Jumalan 
rakkautta, sitä todella tämä vanha maailma 
parka (tarvitsee. Mutta vaikka tuo rakkaus henkii 
kaikkialla, on niitä, jotka jäävät sitä vaille, jotka 
eivät saa siitä murenettakaan elämäänsä ja ihmettelevät 
sitten, etteivät ole onnellisia. 

Tohtori Peabody kuvaa eräässä innostavassa 
puheessaan — hän piti niitä Harwardin ylioppilaille 
— laivaa, joka on pysähtynyt peilityynelle 
merelle. Ei käy tuulenhenkäystäkään, joka purjeet 
pullistaisi. Mutta odottaessaan ja tarkatessaan 
miehet huomaavat, että äkkiä pikku viiri 
maston nenässä alkaa liikehtiä ja kohoilla, Vedenpinnalla 
ei ole virettäkään, ei heikointakaan tuulahdusta 
tunnu laivan kannella; mutta kun he 
näkevät lipun liikkuvan, he tietävät, että yläilmoissa 
on noussut tuuli, ja he levittävät nopeasti 
ylemmät purjeet tavoittaakseen sen. Heti lähtee 
laiva liikkeelle ylhäisten ilmavirtojen voimasta, 
joskin vedenpinnalla yhä vielä vallitsee kuollut 
tyven. 



Elämässä käy alempia ja ylempiä ilmavirtoja. 
Ylen moni levittää vain alemmat purjeet ja tavoittaa 
siten ainoastaan maan tasalla puhaltavat 
tuulet. Mutta on toisia tuulia, jotka .tulevat Jumalan 
vuorilta. Meille olisi sanomattomaksi eduksi, 
jos elämämme joutuisi noiden ylempien ilmavirtojen 
vaikutukseen. Olisi viisasta, jos järjestäisimme 
niin suhteemme muihin, että kaiken elämämme 
olisimme hyvien, arvollisten, puhdassydämisten, 
taivasmielisten ihmisten vaikutuksen alaisina. 


Muiden ihmisten ystävinä tulisi meidän sitten 
puolestamme pyrkiä antamaan heille ainoastaan 
kaikkein korkeimpia, kohottavimpia, innostavimpia, 
terveellisimpiä ja rikastuttavimpia vaikutuksia. 
Meidän tulisi pyrkiä aina niin elämään 
Kristusta, että meissä asuva Kristus olisi itse 
Jumalan henkäys jokaiselle, jonka elämää kosketamme. 
Jollemme sitä tee, me emme elä luonnemahdollisuuksiemme 
ja vaikutuksemme mahdollisten 
saavutusten tasalla. Muita ihmisiä me voimme 
auttaa monin tavoin. Me voimme antaa nälkäiselle 
leipää, viluiselle vaatteita tai polttoaineita 
hänen takkaansa, tarvitsevalle rahaa velan maksuksi 
tai sairaalle lääkkeitä ja hoitoa. Yksinäisen 
ikävät hetket voimme kirkastaa läsnäolollamme, 
murheellisen sydäntä lämmittää osanotollamme. 
Mutta on parempaakin apua. George 
Macdonald sanoo: »Jos jalokiven tai kukan asemesta 
heittäisimme ystävän sydämeen jonkin suloisen 
ajatuksen, silloin antaisimme enkelin annin.« 

On ystävyyssuhteita, joissa toinen antaa toiselleen 
tällaista rakkautta. Suuria ajatuksia, suloisia, 
innoittavia, lohdullisia ajatuksia on siten kätketty 
sydämiin onnellistamaan, rikastuttamaan ja muuttamaan 
ihmisen olemusta. 

Tällaisesta ystävyydestä puhui Charles Kingsley 
ilmaistessaan oman elämänsä salaisuuden 
sanoilla: »Minulla oli ystävä.« Jos tuon ystävän 
apu olisi ollut vain alempaa, maallista laatua, ei 
hän olisi koskaan saavuttanut sitä luonteen ylevyyttä, 
minkä hän saavutti. Mutta tuo nainen ei 
tyytynyt miellyttämään häntä tuohon keveään, 
mitättömään tapaan, joka on monien ystävyyssuhteitten 
ainoa viehätys. Hän ei tyytynyt kulkemaan 
hänen toverinaan vain maallisen työn ja 
huolen tomuisia teitä. Hän toi hänen elämäänsä 
suloisia ajatuksia, kirkkaan luonteen näkyjä, 
ylhäisten huippujen vilauksia ja kannusti häntä 
alituisesti siihen, mikä on totta, mikä puhdasta, 
mikä rakastettavaa. 

Tällaisia ystäviä meidän tulisi pyrkiä saamaan 
ja itse olemaan. Ei mikään muu käsitys 
ystävyyden avusta ole kuolemattomien olentojen 
arvoinen. Mutta toteuttaako monikaan ystävyyssuhde 
tämän ylevän ihanteen? Tavoittaneeko monikaan 
itselleen ja toisille korkeampia ja parempia? 
Onkohan moniakaan, joiden elämä tulee 
taivaan tuulena vaikutuspiiriinsä joutuville? 
Mutta ei mikään muu ole ystävälle tosiarvollista. 
Sen, joka liittyy meihin tällaiseen pyhään suhteeseen, 
tulisi aina tuoda meille huokua taivaisesta 
elämästä. Sen tulisi koskettaa olemuksemme hengellistä 
puolta. Sitä vaikutusta on kyllin, joka 
kutsuu esiin luontomme maisen puolen. Maailman 
lumot vilaavat alituisesti ympärillämme. Silmämme 
näkevät vain aineelliset asiat, ja aineelliset 
asiat ne vetoovatkin niin suuresti kaunoaistiimme, 
tunteisiimme, haluihimme. Monen elämäämme 
liittyvän ystävämme apu liikkuu pelkästään 
maallisella tasolla. 

Kaksi nuorta istuu yhdessä illan, eikä kumpikaan 
sano toiselleen sanaakaan, joka herättäisi 
toisessa yhtäkään aineellisuuden piiriä ylemmä 
kohoavaa ajatusta. Keskustelu liikkuu ympäristön 
juoruissa, mitättömissä henkilöissä, ihmisten 
arvostelemisessa, kohteliaisuuksissa, leikkisissä 
pilajutuissa, mutta siinä ei ole totista sanaakaan. 
Kaksi henkilöä on avioliitossa ja he kulkevat rinnan 
kenties varsin ihanteellisellakin tavalla rakkauden, 
harrastusten, toveruuden, huolten, itsekieltäymysten, 
surun yhdistäminä. Heillä on toisiinsa 
voimakas, uudistava vaikutus. Hellässä, 
avuliaassa rakkaudessa he ovat toisilleen monin 
tavoin iloksi. Mutta ylen usein on toisen olemuksessa 
kokonainen suuri ala, johon toinen ei 
ikinä pääse, ei sitä ikinä kosketa. On kuin nuo 
kaksi eläisivät talossa, jossa on alempia ja ylempiä 
kerroksia. Alemmissa kerroksissa on kaikki ruumiilliseen, 
maalliseen elämään kuuluva. Ylemmissä 
kerroksissa ovat korkeammat asiat, kaikki 
ihmissielua, ihmishenkeä koskeva. Mutta ystävämme 
pysyttelevät aina alakerrassa eivätkä käy 
milloinkaan niissä huoneissa, missä asustavat ajatus 
ja harkinta, toivo ja usko. On sääli, että ystävyys
- ja rakkaussuhde jää niin paljoa vaille, sillä 
vasta noissa ylemmissä piireissä on tavattavissa 
se, mikä on arvollista. 

Pyhäkön n. s. Kauniin Portin pielessä istui
eräänä päivänä kerjäläinen pyytäen almua pyhäkköön 
menijöiltä. Pietari ja Johannes olivat hekin 
menossa sinne, ja mies parka ojensi kätensä toivoen 
saavansa jonkun roposen. Mutta Pietari 
sanoi hänelle: »Hopeaa ja kultaa ei minulla ole, 
mutta mitä minulla on, sen sinulle annan.« Sitten 
hän käski miehen nousta ja ojentaen hänelle kätensä 
auttoi hänet pystyyn. Pietari osoitti miehelle 
paljon parempaa ystävyyttä kuin jos hän 
olisi antanut hänelle lantin. Lantti olisi vain väljäksi 
hetkeksi riittänyt ylläpitämään sitä kurjaa 
elämää, jota hän nyt eli, jättäen hänet yhä samaan 
tilaan kuin ennen. Pietari paransi miehen 
ramman ruumiin ja uudisti hänen voimansa. Hänen 
ei tarvinnut enää kerjätä muilta, sillä nyt 
kun hän oli parannettu, hän kykeni ansaitsemaan 
oman leipänsä. 

Parhain ja tosin apumme ei tuota muille vain 
hetken iloa, vaan voimaa, rohkaisua ja lohdutusta, 
niin että he kykenevät kohoamaan jalompaan, 
arvollisempaan elämään ja jatkamaan kulkuaan 
uusin tarmoin ja toivoin. Meidän on ehkä helpompi, 
tavatessamme jonkun oman velttoutensa 
takia hätään joutuneen, antaa hänelle rahaa hänen 
tarpeisiinsa kuin auttaa häntä asemaan, jossa hän 
oppii ansaitsemaan omaa leipäänsä. Se on ehkä 
helpompaa, mutta pidettyäsi huolta hänen välttämättömistä 
tarpeistaan lyhemmäksi tai pitemmäksi 
aikaa jätät hänet samaan tilaan, kuin missä hänet 
tapasitkin, samaan köyhyyteen, yhtä voimattomaksi 
kuin ennen huolehtimaan itsestään. Mutta jos et 
välitä hänen almunpyynnöstään, vaan sen sijaan 
opetat häntä tekemään työtä ja innostat häntä siihen, 
niin nostat hänet, niin ettei hänen tarvitse 
pyytää armeliaisuutta, ja ohjaat hänen jalkansa 
miehekkyyden teille. 

Meidän saattaa olla helpompi kulkea ystävämme 
kanssa matalalla tasolla mukautuen hänen joutavanpäiväiseen 
ajatus- ja seurustelutapaansa koettamattakaan 
nostaa häntä mihinkään parempaan. 
Mutta niin menetellen et ole uskollinen ystävä. 
Koeta johtaa hänen askeleitaan ylöspäin, kohti louhikkoisia 
kukkuloita, joilta hänelle aukeaa avarammat 
näköalat. Houkuttele häntä jalomman elämän 
suloilla ja yritä kutsua häntä kanssasi sitä omistamaan. 
Kysyy hienotunteisuutta ja kärsivällisyyttä, 
jos tahtoo saada jonkun, joka ei ole oppinut 
lukemaan hyviä kirjoja, rupeamaan niitä lukemaan, 
mutta yritys on vaivan arvoinen, maksoi 
mitä maksoi. Ei ole helppo opettaa sitä, joka on 
tottunut pelkästään maallisten ja arkisten täyttämään 
elämään, välittämään näkymättömistä ja iäisistä; 
mutta millään muulla tavalla emme voi olla 
muille niin suureksi, todelliseksi, pysyväksi hyväksi 
kuin pyrkimällä nostamaan heitä. 

Tällaista on Kristuksen ystävyys. Hän tuli 
taivaasta maan alimpiin paikkoihin innostaakseen 
meitä arvolliseen elämään ja iäiseen autuuteen. 
Meistä tulee Kristuksen kaltaisia ystäviä muille 
vain sikäli, kuin teemme heille mitä Kristuskin on 
tehnyt ja yhä tekee meidän hyväksemme. 



»ALUSSA OLI JUMALA« 



Ei niikään elämä voi olla täydellistä, miten 
kaunis se muuten lieneekin, jos se hylkää Jumalan. 
Ei mikään polku voi olla turvallinen, miten turvatulta 
se näyttääkin, jollei Jumala ole johtamassa. 
Me emme voi löytää kotiin, jollei meitä taivaasta 
käsin opasteta. Meidän pitäisi varata itsellemme 
Jeesus Kristus ystäväksi, olipa meillä mitä muita 
ystäviä tahansa. 

Raamatun ensi sanat ilmaisevat sangen sattuvasti 
sen paikan, joka Jumalalla tulisi olla jokaisen 
elämässä — »alussa oli Jumala«. Emme silti 
väännä raamattua, vaikka irroitamme nämä sanat 
yhteydestään kaiken ajattelun ylevimpää totuutta 
edustavina. Ne vievät meidät takaisin iäisyyksien 
takaiseen menneisyyteen, ennenkuin oli mitään 
muuta kuin Jumala. »Ennenkuin vuoret syntyivät 
ja Sinä loit maan ja maanpiirin, jopa iankaikkisuudesta 
iankaikkisuuteen Sinä, Jumala, olet.« 

Tämä on näiden sanain tarkoitus, sellaisina 
kuin ne niin kuvaavina alkavat raamatun. Mutta 
näitä sanoja sopii tarkastaa toisessakin mielessä. 
Jumala ei ollut ainoastaan ennen kaikkea muuta 
ja koko luomakunnan Luoja, vaan Hänen tulisi 
olla koko elämän tunnussana. Me olemme Jumalan, 
ja meidän tulisi tunnustaa Hänen omistusoikeutensa 
vapaaehtoisesti antautumalla Hänelle. 
Tämä on kaiken todellisen Jumalalle pyhittäytymisen 
ensi askel. Sen tehtyämme on Jumala 
meille ensimäisenä kaikessa. Me koroitamme 
Hänet sydämemme valtaistuimelle suoden Hänelle 
ylimmän rakkautemme. Me pidämme Häntä Herranamme 
odottaen joka askelella Hänen käskyään. 
Me luotamme Häneen Isänämme kääntyen kaikkine 
tarpeinemme Hänen puoleensa. Näin on 
Jumala koko persoonallisessa elämässämme ensimmäinen, 
jos elämme todellisessa suhteessa Häneen. 

Ovatpa nämä sanat erikoistapauksiinkin sovellutettavissa. 
Ne pitäisi kirjoittaa jokaisen uuden 
päivän porttiin — »alussa oli Jumala«. Jumalan 
kasvot meidän tulisi nähdä ensimmäiseksi aamulla, 
kun avaamme silmämme. Hänen äänensä meidän 
tulisi kuulla ensimmäiseksi rakkauden ja armon 
siunaustaan antavana. Häntä tulisi meidän ensin 
puhutella kohottaen sydämemme kiitokseen ja 
ohjauksen ja siunauksen pyyntöön. 

Päivä, joka todella on aloitettu Jumalan 
kanssa, ei voi olla menestymättä. Se ei ehkä ole 
helppo. Se ei ole ehkä pilvetön. Sen taakat voivat 
olla raskaat. Sen tehtävät voivat olla vaikeat. Se 
saattaa tuoda ristiä, surua, kyyneleitä. Mutta mikään 
ei voi elämässämme todella epäonnistua, jos 
todella panimme aamulla kätemme Jumalan käteen. 

Mutta on ihmisiä, jotka eivät ikinä rukoile. 
He nousevat aamulla vuoteeltaan nautittuaan yön 
suojaa ja saatuaan Jumalalta siunausta unessa eivätkä 
koskaan sano sanaakaan tai tunne kiitollisuuden 
liikutusta. He lähtevät uuteen päivään, 
sen vielä salattujen kokemusten korpeen tietämättä
mikä heitä kohtaa, minkä vaarain kautta heidän 
on mentävä, eivätkä he kuitenkaan koskaan kuiskaa 
ohjauksen, avun, siunauksen pyyntöä. Kuinka 
voi kukaan, joka näin aloittaa päivänsä, odottaa, 
että kaikki hänelle menestyisi ? Rukoukseton päivä 
on tuhon päivä. 

Rukoukseton päivä ei voi koskaan muuksi 
muodostua kuin tappion ja epäonnistumisen päiväksi. 
Siltä ei ehkä näytä. Liikeasiat näyttävät 
menestyvän niinkuin ennenkin. Pöytä voi olla 
runsaasti katettu. Jumala »antaa aurinkonsa 
nousta niin pahoille kuin hyvillekin ja antaa sataa 
niin vanhurskaille kuin väärillekin«. Mutta 
kuinka onnekkaalta päivä näyttäneekin, niin jos 
siitä puuttuu taivaan siunaus, on se surullinen 
päivä. 

Joku on sanonut: »Meidän on tarpeen nostaa 
.silmämme joka aamu täydelliseen esikuvaamme ja 
koetella joka ilta elämäämme Jeesuksen luonteen 
valossa. Ja jos se näyttää meille kieroutemme ja 
itsekkyytemme ja vakuuttaa meitä pahasta, on 
meidän tarpeen nöyrästi pyytää joka päivä anteeksiantoa. 
Kuka herkkätuntoinen kristitty voisi 
kestää vuorokauttakaan anteeksi saamatta? Niinpä 
myös keskellä kiiretouhuisen maailman tohinaa ja 
valheloistoa on meidän tarpeen juoda jokapäiväisessä 
hiljaisuudessa Jumalan rauhan lähteistä. 
Jokapäiväisten kiusausten jännitys ajaa meidät 
etsimään Kristuksen näkymätöntä armoa ja voimaa. 
Jokaisesta uudesta koetuksesta, huolesta ja 
epäonnistumisesta tulee kristitylle uusi kutsu 
rukoukseen.« 

Jos tahdomme päivämme kirkkaiksi ja kauniiksi 
ja rauhan täysiksi, on meidän vain lähdettävä 
matkaan Jumalan jalkain juuresta ja pidettävä 
Häntä ensimmäisenä elämässämme koko päivän 
iltaan asti. Tämän tapaamme eräässä psalmissa: 
»Pidän Herraa edessäni aina; kun Hän on 
oikealla puolellani, en minä horju.« 

Nuo sanat sopivat erikoisesti myös syntymäpäivän 
tunnukseksi tai uuden vuoden alkeeksi. 
Me emme voi nähdä tulevan vuoden elämään tietääksemme 
mitä sillä on meille varattuna, mutta 
meidän ei tarvitse välittääkään siitä tiedosta. 
Usko on näkemistä parempi. On turvallisempaa 
vaeltaa Jumalan kanssa pimeässä kuin vaeltaa 
yksin valossa. Hyvin ajatusviritteinen on tuo 
kristillinen tapa, että vuodet merkitään sanoilla 
Anno Domini — »Herran vuonna«. Jeesuksen 
Kristuksen syntymä aloittaa uuden aikakauden. 
Sen edellistä aikaa ei lasketa — Kristuksen tulon 
jälkeiset vuodet ovat ainoat mainitsemisen arvoiset. 
Meidän tulisi siksi pyrkiä tekemään jokainen 
vuosi todella Herran vuodeksi. Sen teemme antamalla 
Kristukselle Hänen oikean paikkansa ensimmäisenämme 
ja sitten säilyttäen Hänet koko elämässämme 
kautta vuoden. 

Mutta emme me pelkästään kirjoittamalla 
»Herran vuonna« kirjepapereihimme ja asiapapereittemme 
otsikkoon pyhitä vuottamme Jumalalle. 
Muuan mies osti värillisen, somasti kehystetyn 
lausetaulun ja toi sen kotiin. Siinä oli sanat: 
»Jumala siunatkoon kotiamme.« Se ripustettiin 
ruokasaliin ja oli koko huoneen koristuksena. 
Mutta se ei sittenkään näyttänyt tuovan siunausta. 
Koti oli yhä täynnä riitaa ja kiistaa ja kaikenkaltaista 
pahantuulisuutta. Siellä ei ollut taulun 
ripustamisen jälkeen sen enempää rakkautta kuin 
sitä ennen. Värillinen tunnuslause ei sulostuta 
kotia eikä ole sille miksikään hyväksi. Ei liioin 
se, että kirjoitamme Anno Domini — »Herran 
vuonna« — vuoden otsikoksi, tee sitä kauniiksi tai 
luo siihen kirkkautta. Me teemme sen todella Herran 
vuodeksi vain suomalla Kristukselle ensi sijan 
koko sen elämässä. 

Hänen täytyy olla ensimmäinen liikeasioissamme. 
Se merkitsee sitä, että Hänen tulee saada 
johtaa liikettä omanaan eikä kuin meidän omaamme. 
Meidän täytyy tehdä se Hänen antamainsa 
vanhurskauden ja totuuden periaatteitten mukaisesti 
pitäen kaikkien liikesopimuksiemme tekoa 
yhtä pyhänä kuin rukousta ja sakramentteja. 

Hänen täytyy olla myös ensimmäisenä persoonallisessa 
elämässämme. Liikettä voi hoitaa rehellisesti, 
kristillisen siveysopin mukaisten periaatteitten 
pohjalla ilman että silti Jumalalle on 
annettu sitä paikkaa, joka Hänelle on kuuluva. 
Hän tahtoo ensin elämämme, sitten vasta liikkeemme. 
»Ei mitä omistat, vaan sinut itsesi«, sellainen 
on Hänen vaatimuksensa. »Alussa oli Jumala
« tietää uuden vuoden tunnuslauseeksemme 
pantuna Jumalan koroittamista sydämen valtaistuimelle, 
niin että Hän täyttää koko elämämme. 

Paavali ilmaisi tämän totuuden sanoilla: 
»Minulle on eläminen Kristus.« Samaa ihannetta 
hän esittää kehoittaessaan: »Minkä teette puhein 
tai töin, kaikki tehkää Herran Jeesuksen nimessä.« 
Meidän täytyy pitää silmällä omaa persoonallista 
elämäämme, onko Jumala aina siinä ensimmäisenä. 



Silloin ei työmme epäonnistu. Jos rakastamme 
Jumalaa enin, täytyy meidän tehdä mitä Hän 
tahtoo. 

Kaikilla suunnitelmillamme, unelmillamme, 
pyrkimyksillämme ja toiveillamme tulisi olla yksityiskohtia 
myöten tunnuksena: »Alussa oli Jumala.
« Ystävyyssuhdetta ei tule solmia, jollei sitä 
Jumala hyväksy, jollei Hän lujita sen pohjaa. 
Kunnianhimoa ei saisi helliä, jollei Jumalan kunnia 
ole sen päämääränä. Uuteen työhön ei saisi 
ryhtyä, jollei Jumala ole siinä ensi sijalla. On olemassa 
lupaus, että jos me kaikilla teillämme tyydymme 
Jumalaan, niin Hän ohjaa polkuamme. 
Jos vain suomme Jumalalle ensi sijan kaikessa, 
on koko elämämme oleva siunattu. 

Frances Ridley Havergal kertoo eräässä runossaan 
tuuliharpusta, jonka muuan ystävä lähetti kirjeensä 
ohella, kuvaten siinä sen sävelten ihmeellistä 
suloisuutta. Neiti Havergal otti harpun ja 
näppäili sen seitsemää kieltä, mutta eipä siitä lähtenytkään 
sydäntä värähdyttäviä sointuja — pelkkiä 
tavallisia säveliä. Hän luki kirjeen uudelleen 
ja huomasi siinä ohjeita, jotka olivat jääneet ensin 
huomaamatta. Sitten hän avasi ikkunan ja ripusti 
harpun ikkunalaudan alle. Nyt pääsi tuuli pyyhkäisemään 
yli kielten, ja huoneen täyttivät sointuvat 
sävelet, joita ei ihmiskäsi olisi voinut aikaansaada. 
Vasta kun taivaan tuuli puhalsi harppuun, 
läksi siitä tuo ihmeellinen soitto. 

Ihmissielu on harppu. Ihmiskäsi kutsuu siitä 
esiin paljon suloista ja viehättävää, mutta vasta 
kun taivaan henkäys, Pyhä Henki, sivelee sen kieliä, 
lähtevät siitä sen ylevimmät soinnut. 



MILLOIN EI TULE RUKOILLA 



Usein on käsketty rukoilla» Meitä on opetettu 
saattamaan pyyntömme kaikessa Jumalalle tiettäväksi. 
Meitä on käsketty olemaan rukouksessa 
kestäviä, laskemaan taakkamme Herran kantaa. 
Mutta rukoukseen ei sisälly hengellinen elämä 
kokonaisuudessaan. Uskoessamme tiemme Herran 
haltuun, vierittäessämme sen Hänen harteilleen 
emme vapaudu velvollisuuksista. On velttouden ja 
itsekkyyden rukouksia, eivätkä ne ole kummatkaan 
Jumalalle otollisia. 

Rukous ei siis aina ole hetken vaatimus. Tuntuu 
siltä, että Mooses kerran sai nuhteita siitä, 
että jatkoi rukoustaan. Se tapahtui silloin, kun 
israelilaiset olivat teljettyinä Punaisen meren partaalle 
faaraon ahdistava armeija takanaan. »Miksi 
huudat minulle? Sano israelilaisille, että he lähtevät 
liikkeelle.« Selvää on, ettei Mooses ollut 
sinä hetkenä velvollinen jäämään polvilleen anomaan 
Jumalalta vapautusta ja apua. Pikemminkin 
hänen tuli lakata rukoilemasta, nousta ja johtaa 
kansaa eteenpäin. Meidän on käsketty odottaa 
Herraa, mutta on liikaodotusta, joka menettää siunauksen. 
Usko ei ole pelkästään nojautuvaa luottamusta; 
se on aina osittain myös toimintaa. 
Toimeton luottamus ei saa voittoja. Meidän on 
noustava rukoilemasta ja mentävä eteenpäin. 



Moni tavallisen elämän tapahtuma valaisee tätä 
totuutta. Lähimmäiselläsi on jokin huoli. Sinä 
saat kuulla siitä, ja kun uskot rukoukseen, niin 
menet hartauskammioosi ja pyydät Jumalaa lähettämään 
hänelle tarvittavan avun. Mutta on miltei 
varma, ettei tässä tapauksessa ole ryhdyttävä 
rukoukseen. Pikemminkin on heitettävä anominen 
sikseen ja lähdettävä nopeasti tuon toisen luo antamaan 
tarvittavaa apua. Jos ystäväsi äkkiä sairastuu 
tai loukkaantuu tapaturmaisesti, ei asiasi 
ole sulkeutua salakammioosi viettämään siellä pitkät 
ajat hänen puolestaan rukoilemassa, vaan sinun 
on riennettävä noutamaan lääkäriä. 

Muuan kaupunkilähetyksen saarnaaja on kertonut 
erään kokemuksensa. Hän! kulki kiertomatkallaan 
Lontoossa hyvää kyytiä eräänä tammikuun 
päivänä, kun kuuli ohimennen pienten lasten itkua 
eräästä talosta. Hän kuunteli hetken ja koputti 
sitten ovea, mutta kukaan ei vastannut koputukseen. 
Hän oli tullut kurjaan asumukseen: ei 
ollut huonekaluja, ei tulta takassa. Nurkassa makasi 
kuollut vaimo; kaksi pientä lasta oli tarrautunut 
häneen katkerasti itkien. 

Jo pienikin silmäys selvitti saarnaajalle tilanteen 
surkeuden, ja polvilleen vaipuen hän alkoi 
rukoilla. Hän uskoi rukoukseen ja pyysi hartaan 
vakavasti, että Jumala lähettäisi näille pikku 
orvoille avun heidän ahdistukseensa. Niin kiihkeäksi 
hän kävi rukoillessaan, että virkkoi hätäisesti: 
»Oi Jumala, lähetä enkelisi pitämään huolta 
näistä orporaukoista. Lähetä heti, tai uskoni sammuu 
tuossa tuokiossa.« Kohta hän oli kuulevinaan 
selvästi ikäänkuin Jumalan äänen sanovan hänelle: 



»Sinä olet enkelini; juuri tästä syystä lähetin 
sinut tänne.« Hän käsitti, ettei hänellä ollut 
oikeutta pyytää Jumalaa lähettämään toista lähettilästä 
hädänalaisia pienokaisia auttamaan, vaan 
että rukoileminen oli Jumalan ajan tuhlausta ja 
röyhkeyttä. Ottaen lapsia kädestä hän opasti heidät 
kiireesti turvapaikkaan, missä heistä pidettiin 
huolta. 

Joskus me rukoillessamme teemme piirimme 
niin ahtaaksi. Me pyydämme vain terveyttä, 
onnea ja hyväoloisuutta omalle itsellemme omistamatta 
ajatustakaan kärsimysten, surujen ja hädän 
maailmalle ulkopuolellamme. Sellaisten rukousten 
uhrisavu ei kohoa taivaaseen. 

On aina oikein rukoilla Jumalan valtakunnan 
leviämistä; mutta jos ainoastaan rukoilemme 
emmekä tee mitään sen asian edistämiseksi, jonka 
puolesta rukoilemme, ei rukouksemme ole Jumalalle 
otollinen. Meidän täytyy aina olla valmiit 
omin käsin tarttumaan siihen, mihin pyydämme 
Jumalaa ryhtymään. Kun Jumala tahtoo auttaa, 
tai siunata jotakuta tai vapauttaa, pelastaa hänet, 
Hän tavallisesti lähettää toisen ihmisen siihen 
työhön. Tavallisesti olemme me itse ne lähetit, 
jotka Jumala panee matkaan siunausta viemään 
herätettyään sydämessämme halua tehdä hyvää 
jollekulle. Pyrkimyksemme ovat lähtöisin innoituksesta. 
Me saamme pyytää Jumalaa auttamaan, 
mutta meidän on oltava valmiit heti itse nousemaan 
lähteäksemme apua viemään. 

Paljon enemmän kuin tavallisesti toteamme, 
haluaa Jumala meidän vastaavan' omiin rukouksiimme. 
Jos meillä on yltäkyllin ja kuulemme
nälkää-kärsivästä, ei tehtävämme ole rukoilla hänen 
puolestaan pyytäen Jumalaa lähettämään 
hänelle leipää tai taivuttamaan jotakuta hyvää 
ihmistä tyydyttämään hänen tarpeensa; pikemminkin 
tulee meidän rientää jakamaan hänelle 
yltäkylläisyydestämme. On miltei pilkantekoa 
pyytää taivaallista tai Jumalan välittämää apua 
hädänalaiselle, kun meillä on omissa käsissämme 
keinot puutteen korvaamiseksi ja täyttämiseksi. 
Jumala antoi meille yltäkyllin, jotta auttaisimme 
veljeämme. 

Voimme ajatella, että pappi, kulkiessaan tien 
ohessa viruvan haavoitetun miehen ohitse, melkein 
varmasti . — sillä hänhän oli hurskas mies — 
rakoili hänen puolestaan pyytäen Jumalaa auttamaan 
häntä. Mutta se rukous oli hyödytön, sillä 
Jumala oli nähnyt, kuinka tuo mies nujerrettiin 
maahan, ja lähettänyt papin tätä tietä, juuri sinä 
hetkenä, varta vasten pitämään hänestä huolta. 
Ei rukous, vaan palvelus olisi ollut sinä hetkenä 
papin asia, eikä Jumala olisi ottanut vastaan hartaintakaan 
rukousta sen inhimillisen avun sijasta, 
jonka tarpeessa mies oli, ja jota pappi olisi voinut 
antaa. 

On paljon tällaista velvollisuuksien laiminlyöntiä: 
rukouksesta tehdään ponnistusta, itsekieltäymystä 
tai rahaa kysyvän palveluksen kevyt 
korvike ja pyydetään Herraa suorittamaan jollain 
yliluonnollisella tavalla tai muiden avun kautta se, 
mitä Hän vasituisesti lähetti meidät tekemään. 
Ihmiset rukoilevat, että Jumala armahtaisi synnissä 
eläviä ihmisiä ja lähettäisi evankeliuminsa 
heidän pelastuksekseen. Jumala ei täytä heidän
pyyntöään, sillä ei anottua siunausta voida tätä 
tietä antaa. Hän on kyllä jo kauan säälinyt noita 
samoja ihmisiä. Hänen sydämensä on myötätuntoinen 
heitä kohtaan, täynnä ikävöivää rakkautta 
ja laupeutta. Ja mikä vielä enemmän: nuo samat 
ihmiset, jotka niin hartaasti rukoilevat, että Hän 
osoittaisi sääliä, Hän on lähettänyt säälin ja 
armahtavaisuuden sanansaattajiksi juuri näiden 
kadonneitten luo kertomaan heille Jeesuksesta 
Kristuksesta ja johtamaan heitä Hänen ristilleen. 
Mutta sen sijaan että täyttäisivät tämän tehtävän, 
tekisivät mitä ovat lähetetyt tekemään, he 
epäröivät tarttua työhönsä ja velttoina pyytävät 
Jumalaa suorittamaan heidän tehtävänsä. 

Hyvät ihmiset kokoontuvat seurakunnallisiin 
kokouksiinsa ja rukoilevat sairasten, köyhäin, 
murheellisten, langenneitten ja pakanain puolesta, 
mutta eivät sitten itse tee mitään saattaakseen 
kurjalle maailmalle sitä siunausta, jota he niin 
itsepintaisesti pyytävät Jumalaa lähettämään. 
Epäilemättä vastaa Jumala monelle papille, joka 
johtaa seurakuntalaisiaan rukoilemaan apua ja 
siunausta puutteen- ja huolenalaisille sekä Jumalan 
valtakunnan levenemistä ja sielujen pelastusta: 
»Miksi huudat minulle? Sano ihmisille, 
että he lähtisivät liikkeelle.« Jumala on valmis 
kaikkeen, mitä Häneltä anotaan, mutta vain 
Hänen omiensa usko tekee sen mahdolliseksi, ja 
uskoaan he voivat osoittaa vain siten, että lähtevät 
yrittämään tehdä sitä, mikä on tehtävä. Jos 
rukoilemme sairaitten ja kärsiväin puolesta, meidän 
täytyy mennä rakastavina ja myötätuntevina 
tekemään heidän hyväkseen minkä voimme. Jos
rukoilemme kadonneitten pelastusta, täytyy meidän 
mennä suoraan heidän luokseen kertomaan 
Kristuksen rakkaudesta tai ainakin keksiä keino, 
miten lähettää heille Jumalan viestit. 

Pyhän Hengen siunauksen anominen on suureksi 
osaksi voimatonta ja turhaa uskon ja kuuliaisuuden 
puutteesta. Jumala on aina altis antamaan 
Henkensä, mutta sen anomiseen sisältyy 
aina toiminta. Meidän on tehtävä jotain, jos 
siunauksen mieli tulla. »Mennessään« nuo kymmenen 
spitaalista puhdistuivat. Jolleivät he olisi 
heti lähteneet liikkeelle Mestarin käskyä totellen, 
eivät he olisi parantuneet. Näin on myös kaiken 
hengellisen siunauksen saamisen — ei se tule pelkällä 
rukouksella, vaan siten, että nousemme polviltamme 
ja lähdemme eteenpäin velvollisuuden 
tietä, kuuliaisuuden polkua, pyrkien saavuttamaan 
haluamamme. Kun me olemme pyytäneet Jumalalta 
Hänen Henkeään, on meidän uskottava, että 
pyytämämme lahja on meidän, ja niin heti aloitettava 
elää sitä elämää, jota Henki tahtoisi meidän 
elävän. 

On olemassa mitä pyhin rukousvelvollisuus, 
mutta rukous ei ole millään muotoa ainoa velvollisuus. 
Vastaus ei saavu polvillamme ollessamme, 
vaan silloin ainoastaan, kun nousemme ja lähdemme 
liikkeelle. 



JUMALAN HIDAS TYÖ MEISSÄ 



Jumala ei tee meissä kaikkea heti paikalla. 
Tapahtuma on pitkällinen, halki koko elinikämme 
toteutuva, olipa vuosia miten monta tahansa. 
Jumala alkaa muovailunsa maailmaan syntyessämme, 
ja Hänen työnsä meihin nähden ja meissä 
jatkuu alati päiväimme päähän saakka. Ei mene 
hetkeäkään, ettei olemuksemme saisi uutta kosketusta, 
luonteemme uutta piirrettä. Tuhannet välikappaleet 
ja vaikutukset avustavat muovailuamme 
— isä, äiti, koti, koulu, leikkikenttä, kirkko, kirjat, 
toverit, ystävät ja ystävyyssuhteet, ilot ja surut, 
menestys ja epäonnistuminen, terveys, sairaus, 
ruusut ja orjantappurat — kaikki elämän olot ja 
tapahtumat. Kaikki nämä vaikuttavat meihin, 
mutta eivät sokeasti, eivät ilman johdatusta. 
Jumala on aina työssä, ja Hän tekee työtä kokemuksissa 
ja kokemusten kautta, jollemme karkoita 
Häntä elämästämme, niin että itse asiassa Hän 
muovailee meitä. Mutta halki vuosien ei ole sitä 
ajankohtaa, jolloin voisimme sanoa, että Jumala 
on saanut työnsä valmiiksi. Me olemme alati 
muovailutapahtumuksen alaisina. 

Eräässä George Macdonaldin kirjassa on seuraava 
keskustelunpätkä: »Miksikähän Jumala loi 
minut?« sanoi rouva Faber katkerasti. »Minä en
suinkaan tiedä, mitä hyötyä oli minun luomisestani
— »Ehkä ei siitä olekaan vielä ollut paljoakaan 
hyötyä«, vastasi Dorothy, »mutta Hän ei ole 
vielä suoriutunut sinusta. Hän muovailee sinua 
parhaillaan, ja se on sinusta epämieluista.« 

Olisimme kärsivällisemmät itseämme kohtaan, 
jos pitäisimme aina tämän mielessämme. Me 
emme niin masentuisi heikkouksistamme, puutteistamme 
ja epäonnistumisistamme, jos aina muistaisimme 
sen tosiasian, että meissä vasta tapahtuu 
muovailun prosessi, ettei Jumala ole vielä 
päässyt muovailemisensa päähän. Se usein auttaisi 
meitä ymmärtämään meitä kohdanneitten 
vaiheitten tai tuskallisten kokemusten syytä. 
Jumala tekee meissä työtään, muovailee meitä. 
Jos me tyynesti ja luottavaisina antaudumme 
Hänen käsiinsä antaen Hänen tehdä mitä tahtoo, 
on kaikki hyvin. 

Nyt emme ole vielä mitä meidän tulisi olla 
tai mitä meistä tulee.^ Loppupäätös ei vielä tullut 
ilmi — »ei ole vielä käynyt ilmi mitä meistä tulee«. 
Mutta lohdullinen on meille tieto, että Jumala 
tekee meissä kaiken työnsä suunnitelman mukaisesti. 
Elämämme kohtaloissa ei mikään ole sattumaa. 
Näitä kohtaloita ohjaa ja tarkistaa muuan 
käsi, ja kaikissa tapahtumissa ja olosuhteissa piilee 
tarkoitus. Tuo tarkoitus ei kenties ole meille 
ilmeinen, mutta on silmä, joka alati ottaa vaarin 
mallikuvasta. Jumala muovailee ja muodostelee 
meitä alati. Ajatus, joka Hänellä on meistä mielessään, 
on kaunis ja hyvä. 

Jollemme koskaan kadottaisi tätä tietoisuutta 
mielestämme, se auttaisi meitä luottamaan, kun
emme näe. Meidän ei tarvitse tietää elämämme 
oudoilta näyttäväin kohtien syytä. Usko on näkemättä 
uskomista, luottamusta siihen, että Jumala 
on hyvä ja kohtelee meitä rakkaudella, vaikka 
kaikki näyttäisi viittaavan päinvastaiseen. Jos 
uskomme, että Jumala on armollinen ja rakastaa 
meitä, että Hän tietää mitä tekee, ja että Hänellä 
on kaikessa työssään viisaat suunnitelmat, niin se 
tyydyttäisi meitä enemmän, kuin jos keksisimme 
itse tuhansia syitä Hänen menettelyynsä. 

Job pukee uskonsa seuraaviin luottamuksen 
sanoihin eräässä vastauksessaan: 

»Jos menen itään, niin ei Hän ole siellä; 

jos menen länteen, en Häntä huomaa; 

jos Hän askaroi pohjoisessa, en Hänestä tiedä; 

jos Hän kätkeytyy etelään, en Häntä näe. 

Hän tietää, mitä tietä olen vaeltanut; 

Hän on tutkinut minut ja huomannut kullan 

kaltaiseksi.« 

*)


*) 

»Hän on pitänyt minua koetuksessa, ja minä tulen 
siitä kullan kaltaisena.« Engl. käännös.
 

Lopputuloksen täytyy olla hyvä — »minä 
tulen siitä kullan kaltaisena«. Koettelemus ei voi 
vahingoittaa sitä, jonka elämä on kätkettynä 
Kristuksen, kanssa Jumalassa. Elämämme Suurtehtävä 
ei ole kovien ja tuskaisten kokemusten 
välttäminen, vaan sydämen säilyttäminen noissa 
samoissa kokemuksissa hellänä, rakastavana ja suloisena. 
Se on meille mahdollista vain siten, että 
luottavasti lepäämme Jumalan rakkaudessa, epäilyttä 
ja pelotta, miten kauhea lieneekin koettelemuksemme 
tai kärsimyksemme.  



Meidän ei pitäisi koskaan arvostella keskeneräistä 
työtä. Raaka omena ei kelpaa syötäväksi, 
mutta ei sitä siitä syystä tule hylätä. Se ei ole 
vielä valmis syötäväksi, sillä Jumala ei ole vielä 
päättänyt sen tekoa. Sen raakuus on juuri se tila, 
joka on sille ominainen tällä hetkellä. Se edustaa 
yhtä sen vaiheitta ja on omalla kohdallaan hyvä ja 
sovelias. Lapsen pianonsoitto saattanee kuulua 
kauhealta harjaantuneen soittoniekan herkkään 
korvaan, ja kuitenkin oli hänen omassa musikaalisessa 
kehityksessään aika, jolloin hän ei soittanut 
sen paremmin, ja jolloin ystävät ja opettajat kiittivät 
hänen toivehikasta edistymistään, nähden 
hänen virheellisissäkin suorituksissaan neron ilmauksia 
ja kehittymisen merkkejä. Meillä ei ole 
oikeutta arvostella aloittelijaa minkään taiteen tai 
minkään työn alalta, meidän tulisi odottaa, kunnes 
hän on suorittanut työnsä, ennenkuin lausumme 
siitä mielipiteemme. Ei yksikään taiteilija anna 
tauluaan tarkasteltavaksi keskeneräisenä. Ei liioin 
ole oikein eikä kohtuullista, että muodostamme 
mielipiteen Jumalan kaitselmuksista, ennenkuin ne 
ovat suorittaneet työnsä loppuun. 

Meidän tulisi soveltaa tämä sääntö kaikkeen, 
mitä Jumala tekee meissä ja meihin nähden. Meidän 
ei tulisi koskaan erehtyä pitämään prosessia 
tai keskeneräistä tilaa lopullisena tuloksena. Jumala 
ei ole vielä saanut meitä valmiiksi. — me 
olemme vielä Hänellä työnalaisina, keskeneräisinä. 
Ei paljoakaan siitä, mikä on hyvää, arvollista ja 
kaunista, ole kenties saavuttanut meissä täydellisyyttään. 
Me teemme yhä lukemattomia erehdyksiä, 
kompastelemme ja kaadumme lakkaamatta. 



Oli miten oli, me emme näy saavan opittaviamme 
opituksi. Me luulemme ne tietävämme, täydesti 
osaavamme, mutta kun meidän on ne muutettava 
sanoiksi ja teoiksi, me epäonnistumme. Me luulemme 
oppineemme viimeinkin kärsivällisyyttä, 
mutta tuskin olemme joutuneet elämän tapahtumain 
ja kokemusten tiheikköön ja tulleet pannuiksi 
koetteelle, kun jo kärsivällisyytemme on 
mennyttä ja me puhumme ajattelemattomasti tai toimimme 
epäviisaasti. Me luulottelemme, että meillä 
on uskoa ja ettemme muka enää kadota luottamustamme 
minkään koettelemuksen tullen, mutta me 
olemme kulkeneet vain pienen matkan jonkin 
uuden kokemuksen pimeydessä, kun jo uskomme 
pettää kuten ennenkin. 

Niin on kaiken opittavamme — me emme näy 
ikinä pystyvän muovaamaan sitä olemukseemme. 
Mutta siitä ei meidän tulisi masentua. Me olemme 
vain oppimassa, koululapsia yhä vielä. Ale olemme 
vain lapsia, emme täysiä miehiä. Hedelmä ei ole 
vielä kypsä. Taulu ei ole vielä maalattu. Mutta 
jos vain jätämme hedelmän viisaan Isännän hoidettavaksi, 
se jonkun ajan kuluttua tuleentuu. 
Taulu, joka nyt vielä näyttää pelkästään hahmoitellulta 
luonnokselta hämärästi tuoden ilmi taiteilijan 
ajatuksen piirteet, saavuttaa lopulta valmiina 
kaikkien katseli jäin kiitoksen. Meidän tulisi suhtautua 
kärsivällisesti omaan hitaaseen edistymiseemme 
kristityn-elämässä ja kaiken Kristuksen 
kaltaisuuden kasvuun itsessämme. Jos vain 
olemme vilpittömät, uskolliset ja uutterat, me kerran 
saavutamme päämäärän. Muut ovat käyneet 
samaa hidasta, vaivalloista tietä ja viimein saaneet
toteutetuiksi kaikki sydämensä kauniit unelmat. 
Niinpä mekin, jos pidämme uskomme yllä emmekä 
salli kätemme herpautua. 

Samasta syystä tulisi meidän oppia odottamaan 
Jumalaa, kunnes Hän tekee tiettäväksi tahtonsa 
ja tarkoituksensa. Jotkut Hänen teistään 
tuntuvat meistä oudoilta. Me emme näe niiden 
pimeissä radoissa rakkautta. Emme liioin voi 
nähdä, kuinka Jumala voisi ilmaantua meille tuskallisista 
kokemuksista, joita elämme. Jälleen 
tulisi meidän muistaa, ettemme saa arvostella mitään 
työtä prosessin aikana, vaan odottaa, kunnes 
näemme sen valmiina. Ottakaamme esimerkiksi 
Joosefin tarina. Jos kertomus päättyisi esitykseen 
siitä, kuinka kauppiaat veivät pojan kerallaan 
Egyptiin, tai siitä, kuinka häntä väärin syytettiin, 
kuinka hänet heitettiin tyrmään ja pantiin 
kahleisiin, me emme näkisi siinä mitään kauneutta 
eikä Jumalan hyvyyden puolta lainkaan, Hän 
kun muka sallii niin hirveätä vääryyttä tehtävän 
lapsilleen. Mutta kun luemme kertomuksen loppuun 
ja tapaamme Joosefin lopulta valta-asemassaan 
kuninkaan lähimpänä miehenä käyttämässä 
valtaansa oman kansansa ja maailman hyväksi, 
silloin löydämme Jumalan oikeamielisyydelle yllin 
kyllin puolustusta. 

Elämä vilisee samanlaisia kokemuksia. Meidän 
täytyy odottaa sarjan viimeistä lukua saadaksemme 
tietää tarinan lopun, ennenkuin muodostamme 
siitä lopullisen mielipiteemme. Meidän täytyy 
odottaa, kunnes elämän viime luku on kirjoitettu, 
ennenkuin sanomme sen muodostamistavasta, 
ettei Jumala ole hyvä ja rakastavainen. Kun tiedämme 
Jumalan Isäksemme, voimme luottaa 
Hänen rakkauteensa ja viisauteensa, vaikkemme 
voikaan nähdä Hänen menettelytavassaan meitä 
kohtaan ollenkaan rakkautta tai hyvyyttä. 

On hyvä, että sydämessämme usko Jumalaan 
kasvaa niin lujaksi, ettemme koskaan hetkeäkään 
epäile minkään kokemuksen tai kokemusyhtymän 
lopputulosta, kunhan täytämme Hänen tahtonsa ja 
luotamme Häneen. Emme elä onnensattumain 
maailmassa — ei mikään ole sattumaa. Tämä 
maailma ei ole saatanan maailma. Vastustajamme 
ei saa omaa tahtoaan läpi vastarinnatta, rajoituksitta. 
»Herra on kuningas.« »Isäni toimii tähän 
asti, ja minä myös toimin.« Jumalan käsi on toimivana 
kaikessa täällä maan päällä. Jumala tietää 
mitä tekee meille. Kaiken kautta, mitä Hän 
lähettää meille — ilon ja surun, menestyksen ja 
epäonnistumisten, toivon ja pelon, nautinnon ja 
tuskan, tappion ja voiton — Hän muovailee meitä. 
Meidän ei tarvitse muuta kuin olla Hänelle uskollisia 
joka ajatukseltamme ja tunteeltamme sekä 
luottavia kaikissa kokemuksissamme, ja niin me 
lopulta näemme, ettei taivaallinen Mestarimme ole 
missään kohdin erehtynyt, vaan että Hän on kaikki 
hyvin tehnyt 



KIRKASTUMINEN. 



Kirkastuminen — ei Kristuksen, vaan meidän. 
Ei tunnu oudolta lukea siitä, kuinka Kristus 
eräänä ihmeellisenä yönä kirkastui. Hänessähän 
asui jumaluus. Ihmeellisempää on, ettei Hän aina 
ollut kirkastuneena. Mutta meilläkin maan lapsilla 
on omat kirkastumisemme. Paavali sanoo 
kristityille: »Muuttukaa (kirkastukaa) !« Meidän 
samean olemuksemme tulisi loistaa. 

Mutta ei vasta taivaaseen päästyämme, vaan 
nyt, ihan täällä, nykyisessä elämässä. Ei liioin 
pelkästään erikoisissa suotuisissa olosuhteissa, pyhässä 
palveluksessa ollen, vaan keskellä maailman 
tavallisia arkikokemuksia. Drummond sanoo: 
»Täydellisen elämän muodostavat nämä kolme: 
työ, joka suo tilaisuuksia; Jumala, joka suo onnea; 
rakkaus, joka suo lämpöä.« Hän muistuttaa 
myös siitä, että ainoaa tunnettua täydellistä ihmiselämää 
ei vietetty kirjan, vaan vasaran ja sahan 
ääressä. Näin saa kirkastumismahdollisuus meitä 
hyvin lähelle. Se työ ei tule suoritetuksi vain harvinaisissa, 
yliluonnollisissa oloissa, vaan kaikkein 
halvimmassa, tavallisimmassakin elämänosassa. 

Jotkut valittavat työnsä paljoutta puolustellen 
sillä sitä, ettei heidän elämänsä ole kaunista. 



Mutta olemuksen kirkastuminen ei tapahdu mitään 
tietä niin nopeasti, niin varmasti kuin jokapäiväisten 
askarten uskollisessa, iloisessa, hilpeässä suorittamisessa. 
Säännöllinen työ on armon parhaita 
välineitä. Kotielämän piiriin ei kuulu ainoastaan 
kunnollinen ruuanlaitto, tarkka lakaiseminen ja 
pölyn pyyhkiminen, huolellinen lastenhoito ja 
tuhannet muut seikat; se on ensi sijassa piiri, 
missä naissielu kirkastuu säteilevän kauniiksi. 
Työhuoneet, tehtaat, kauppaliikkeet, toimistot, maatilat 
eivät ole pelkästään paikkoja, joissa valmistetaan 
työkaluja, myydään tavaroita, kudotaan kankaita, 
rakennetaan koneita ja kasvatetaan viljaa; 
ne ovat ennen muuta paikkoja, joissa tehdään miehiä, 
rakennetaan luonteita, kehitetään ihmissieluja. 
Keskellä elämän raskasta raadantaa, niinkuin 
jotkut ihmiset sitä nimittävät, on maailmassa juuri 
se paikka, missä luonteemme voi kirkastua. 

Kirkastumista ei oteta ilmasta. Se ei ole pelkkää 
ulkonaista — se liikkuu syvemmällä. Se ei 
ole vissien kaunistelujen käyttämisen tulos. Itse 
asiassa lähtee kirkastuminen sisältä käsin. Ihmissielu 
sen luo. Se on tahdon, ajatuksen, tunteen, 
koko olemisen työtä. Ihmisellä voi olla hienot, 
klassillisesti muovaillut piirteet, hipiä puhdas, raikas 
ja kaunis kuin lapsen, eikä hänellä sittenkään 
ole kirkastuneet kasvot. Se, mikä sisältä käsin 
loistaa, se kirkastaa. Eräälle lapselle opetettiin 
sanat: 

»Kauniit ajatukset luovat kauniin sielun, 
kaunis sielu luopi kauniit kasvot.* 

Tuohon säepariin on kokonainen elämänviisaus 
kätketty ja kauniiksi kehittymisen koko salaisuus. 



Tuon niin selvästi ilmaistun opetuksen nojalla 
pitäisi kaikkien nuorten kyetä hankkimaan itselleen 
kauniit kasvot. Joku on sanonut, että neljänkymmenen 
vuoden iässä pitäisi kaikilla olla kauniit 
kasvot. Se on, neljässäkymmenessä vuodessa 
pitäisi olla kyllin aikaa salaperäisen taltan veistää 
suloa kenen kasvoihin tahansa. Ei se ole päivän 
eikä viikon työ. Taiteilija voi pienessä hetkessä 
saada kankaalle ihanan muotokuvan, mutta 
kukaan ei voi kirkastaa ihmiskasvojen piirteitä päivässä. 
Se on vuosikausien työ. Hitaasti tunkeutuu 
kauneus sielusta, hengestä lihasten ja hermojen 
läpi otsaan, poskiin, silmiin. 

»Kauniit ajatukset»! Huomaamme, mistä on 
alettava — ei ilmastosta, hienoista kaunisteista 
ja kylvyistä, vaan ajatuksista. Jos tahdomme taivaallista 
hohdetta kasvoihimme, täytyy meidän 
saada taivas sydämeemme. 

Sisältä käsin — kas siinä ainoa tie, jolla saada 
kasvot hohtaviksi. Ja vähän on sillä väliä, ovatko 
ulkonaiset piirteet sievät vai eivät, ovatko posket 
täyteläiset ja kauniit ja kukoistavat, vai laihat, 
kalpeat ja ryppyiset — jos kirkkaus tunkee ilmoille 
sisältäpäin, niin on kirkastuminen tapahtunut. 
Tehtävämme on hankkia itsellemme kauniita ajatuksia 
saadaksemme sisäisen elämämme suloiseksi, 
sädehtiväksi. Jos enkeli asustaa todella sisimmässämme, 
käy lihan verho vähittäin läpikuultavaksi, 
niin että sulous loistaa lävitse. 

Kuinka ratkaista tämä tehtävä, siitä on kysymys 
— kuinka saada sisäistä hohdetta, ajatuksiin 
ja sydämeen sitä kauneutta, joka tungeikse kasvoihinkin. 
Ei ole helppo elää taivaista elämää 
tässä vastustavain vaikutusten maailmassa. On 
paljon helpompi mukautua ympäristömme periaatteisiin, 
tapoihin ja tottumuksiin kuin ylläpitää 
rukouksen, pyhyyden, rakkauden elämää ilmapiirissä, 
missä meillä ei ole hengenheimolaisuutta. 
Joskus ihmiset väsyvät taistelemaan ja sanovat: 
»Se ei hyödytä. En voi vastustaa maailmallisten 
vaikutusten tulvaa. En voi säilyttää sydäntäni 
lempeänä ja suloisena keskellä ympäristön itsekkyyttä, 
halpamaisuutta, vääryyttä, epärehellisyyttä
^ Mutta sepä juuri on tehtävä, jos mieli 
suoriutua elämästä voittajana. 

Kirkastumisen salaisuuden täytyy olla aina 
ihmisen sisimmässä. Se alkaa uudessasyntymisessä, 
kun ihminen syntyy toistamiseen, syntyy 
ylhäältä. Uuden Testamentin mukaan kristitty 
on ihminen, jossa Kristus elää. Luther sanoi, että 
jos joku kolkuttaisi hänen sydänoveaan kysyen: 
»Kuka asuu täällä?« niin hän vastaisi: »Jeesus 
asuu täällä.« Muuan Ilmestyskirjan kuvista esittää 
oven ulkopuolella kolkuttavaa Kristusta, ja me 
kuulemme Hänen sanovan: »Katso, minä seison 
oven takana ja kolkutan; jos joku kuulee minun 
ääneni ja avaa oven, niin minä käyn hänen luoksensa 
sisälle ja aterioin hänen kanssaan ja hän 
minun kanssani.« Tuo tuntuu ihmeelliseltä, mutta 
se ei ole pelkkä mielikuva. Muuan saksalainen 
satu kertoo, kuinka kalastajan hirsimökki muuttui 
taidokkaasti muovailluksi hopeatemppeliksi sinne 
tuodun hopealampun avulla. Tuo satu kuvaa mitä 
tapahtuu omassa matalassa maisessa elämässämme,
kun kirkkauden Kristus pääsee sydämeemme asumaan. 


Kirkastuminen on todellinen tapahtuma. 
Mikä on syntistä, karkoittuu pois olemuksestamme 
ja Kristuksen kauneus tulee sen tilalle. Kaiken 
luonteen pyhittymisen summana on rakkaus. Jos 
todella rakastamme, kirkastuu elämämme. Rakkaus 
on kirkkautta ja hohdetta. Rakkaus kirkastaa 
koko maailman silmissämme. Joku on sanonut: 
»Rakastava nainen näkee varmasti elämän 
valopuolet ja saa esimerkillään muutkin siihen. 
Hän näkee päteviä syitä kaikkiin niihin vastenmielisiin 
tapahtumiin, joita muut sanovat kovaksi 
onneksi. Hän uskoo 'hopearahoihin' ja osoittaa 
mielellään niitä muillekin. Viikon sade tai sumu, 
odottamattomain vierasten vyöry, epärehellinen 
palvelija, soveltumaton hattu tai muut jokapäiväiselämän 
pienet murheet eivät häiritse hänen sielunsa 
syvää rauhaa. Hänen silmissään on aina 
rakkauden loistetta, olipa päivä kirkas tai pimeä. 
Hän se voittaa jörön vanhan sedän tai huonosta 
ruuansulatuksesta kärsivän tädin. Pahantuulisinkin 
lapsi ojentaa hänelle kätensä ja lohduttuu. 
Vanhukset ja muukalaiset kysyvät aina häneltä 
tietä katujen väkitungoksessa . . . Hänen hellä 
sydämensä auttaa häntä näkemään syyt kunkin 
syntiskurjan hairahduksiin ja antamaan anteeksi 
kaikki viat.« Se on kirkastumista. 

Paavalin luettelossa Hengen hedelmistä on 
pelkästään avuja, jotka loistavat. Ensimmäisenä 
mainitaan rakkaus, toisena ilo. Ilo on aina kirkas. 
Se on kuin sininen taivas tähtiä täynnä. Rauha 



on sekin niitä. Koko tuo ihmeellinen luettelo 
sisältää kauttaaltaan kirkastuneita avuja — »pitkämielisyys, 
ystävällisyys, hyvyys, uskollisuus, sävyisyys, 
itsensähillitseminen» Ne ovat kaikki 
Jumalan kuvan piirteitä, jonka, vaikka synti onkin 
sen himmentänyt ja turmellut, Henki uudistaa 
kristityn uudessa elämässä. Kaiken kristitynelämän 
ihanne on tuo, että loistamme Jumalan 
armon kirkkautta. 

Joissakuissa pakanallisissa temppeleissä pappi 
painaa leiman epäjumalan eteen uhrilahjansa kantaneen 
palvojan kasvoihin, ja koko päivän he kantavat 
tuota merkkiä, menivät minne hyvänsä. 
Kaikki, jotka näkevät heidät, tietävät, missä he 
ovat olleet sinä aamuna ja mitä ovat tehneet. 
Miltei jokaisessa kadulla kohtaamassamme ihmisessä 
on merkki, joka kertoo, mistä hän tulee, 
minkä alttarin edessä hän on ollut polvistuneena. 
Joissakuissa kasvoissa me näemme katseen, joka 
pettämättömästi puhuu eläimellisestä elämästä — 
haluista, himoista, kiihkoista. On helppo tietää, 
minkä alttarin edessä he polvensa notkistavat. 
Jotkut kasvot ilmaisevat kovuutta, kylmyyttä, 
katkeruutta, ja niistä luemme, että kostonhimo tai 
ihmisviha on rusentanut kuoliaaksi! sydämen hellyyden. 
Jonkun kasvoilla on huolen syvät vaot 
kertoen tuskasta ja levottomuudesta. Tuo ihminen 
kantaa surun jälkiä. On niitäkin miehiä, jotka 
palvovat mammonan alttarin äärellä, ja naisia, 
jotka kumartavat huvitusten jumalatarta. Jokaisen 
kasvot kertovat tarinan siitä, mihin elämä on 
pyhitetty. 



On toisiakin, joiden kasvoista hohtaa rauha, 
joka kertoo sydämessä asuvasta Kristuksen rakkaudesta. 
Minne menevätkin, he levittävät hiljaista, 
pyhää loistetta, joka todistaa heidän uskoaan 
ja antautumistaan Jumalan tahtoon. Tämä on 
kirkastumisen salaisuus. 



ELÄMÄN VIREESSÄ PITÄMINEN 



Pianot pidetään vireessä. Silloin tällöin tulee 
aina virittäjä ja tutkii kaikki kielet virittäen ne 
uudelleen, niin ettei soittaessa synny epäsointuja. 
Meidän olemuksessamme on monta vertaa enemmän 
kieliä kuin pianossa, ja ne joutuvat paljoa 
helpommin epävireeseen. Silloin ne synnyttävät 
epäsointuja, ja soitto on piloilla. Meidän tulee 
ottaa niistä tarkkaa vaaria, pitää kielet aina konsernitasolla. 


Käytön kautta joutuu piano epävireeseen. 
Kielten alituinen näppääminen höllentää ne, ja ne 
kaipaavat siksi aika ajoin uudelleen virittämistä. 
Elämän arkikokemuksilla on uuvuttava vaikutus. 
Jeesuksesta on sanottu, että »Hänestä läksi voimaa
«, kun Hän kulki ympäri parannellen sairaita. 
Meistä lähtee aina voimaa työtä tehdessä, tuskaan 
ja suruun osaa ottaessa, muita palvellessa, pyrkiessä 
ja taistellessa. Velvollisuuksien täyttäminen 
kuivaa elämän lähteet. Meillä on omat päivittäiset 
tehtävämme, kiusauksemme, taakkamme, 
huolemme, koetuksemme, ja päivän päätyttyä me 
olemme väsyneet, eikä olemuksemme soi tietystikään 
yhtä kauniisti kuin aamulla. Yön siunattu 
tehtävä on fyysillisen elinvoiman uudistaminen; 
niin on ruumiimme uuden päivän kera valmis
uuteen palvelustyöhön. Ja olemuksemme laulullisuus 
on paljon enemmän ruumiin tilojen varassa 
kuin voimme uneksiakaan. Meidän on paljon helpompi 
olla iloisia ja suloisia, kun olemme reippaat 
ja vahvat, kuin ollessamme rasittuneet ja väsyneet. 

Mutta ruumis ei ole kaikki kaikessa. Me 
olemme luodut Jumalan yhteyteen. Meidän on 
päivän mentyä tarpeen tulla Hänen läheisyyteensä 
uudistuaksemme hengellisesti. Eräänä päivänä 
muuan nuori nainen, jonka toimi on hyvin raskasta 
— työpäivät pitkät ja kiire lakkaamaton — 
otti pienen ajan päivällishetkestään mennäkseen 
tervehtimään erästä ystävää ja sanoi tälle: »Tunsin, 
että jos saisin viideksi minuutiksikaan nähdä 
sinut ja saisin jonkun rohkaisevan sanan, kestäisin 
paremmin iltapäiväni.« Mikä pitää paikkansa 
ihmisystävistämme, pitää sitäkin enemmän paikkansa 
Jumalasta. Jos saamme hetkisen Hänen 
seuraansa, kun olemme väsyneet, kun voimamme 
ovat voivuksissa, niin pääsee olemuksemme vireeseen, 
niin että sen soitto on taas suloista. Meillä 
ei ole varaa elää päivääkään ilman yhteyttä Kristuksen 
kanssa, josta saamme sydämeemme Hänen 
voimansa, ilonsa ja rauhansa. 

Sunnuntait ovat meille avuksi pääasiassa siten, 
että ne kohottavat meidät hetkeksi sopusointuun 
taivaallisten kanssa. Me vetäydymme pois arkipäiväimme 
raadannasta, touhusta ja kohinasta hiljaisuuteen, 
jossa voimme kuulla rauhan säveleitä, 
nähdä Jumalan kasvot ja oleskella pyhien ajatusten 
parissa. Jos käytämme hyödyksemme tällaisen 
etuisuuden mahdollisuuksia, niin se työntää 
meidät jälleen korkeammalle elämäntasolle. 



Henry Ward Beecher kertoo käynnistään erään 
taiteilijan luona seuraavasti: »Minä näin hänen 
pöydällään muutamia heleä värisiä kiviä ja kysyin, 
mitä niillä oli virkaa. Hän sanoi, että ne olivat 
pitämässä hänen silmäänsä joustavana. Kun hän 
työskenteli väreillä, niin huomaamatta hänen väriaistinsa 
heikkeni; mutta kun hän piti vierellään 
puhdasta väriä, hän sai sen taas kohdalleen, aivan 
niinkuin soittotaiteilija ääniraudastaan saa oikean 
sävelkorkeuden. Ihmisen täytyy joka päivä saada 
tuntua näkymättömästä Jumalasta. Ei kellään ole 
niin suurenmoista luontoa, ettei se kaipaisi jokapäiväistä 
virittämistä, kielien uusimista, uudestisyntymistä 
puhtaan ja ylevän elämän aatteeseen.« 
Piano tulee myös epävireeseen käyttämättömyyden 
kautta. Jos sitä pidetään suljettuna, sen 
kielet joutuvat pois vireestä. Parhaimmin huolehditaan 
soittokoneesta alati käyttämällä sitä. 
Samoin on olemuksemme. Se pysyy parhain, 
vireessä, kun se pidetään täydessä työssä. On 
luonnonlaki tuo, että käyttämätön kyky menee hukkaan, 
surkastuu ja kuolee. Tämä pitää paikkansa 
kaikista kyvyistämme. Soittotaiteilija voi ylläpitää 
taitoaan ainoastaan lakkaamattoman käytännön 
avulla. Muuan suuri pianisti sanoi, että jos 
hän laiminlöisi kolmeksi päiväksi määrätuntinsa 
koneensa ääressä, tiesi sen suuri yleisö; jos kahdeksi 
päiväksi, niin ystävät huomasivat sen; ja jos 
hän jätti harjoittamisen jopa yhdeksikin päiväksi, 
oli hän itse siitä tietoinen. Vain jokapäiväinen 
käyttö piti hänen sormiaan taituruuden tasolla. 

Jos tahdomme pitää olemuksemme vireessä, 
emme saa antaa sen kykyjen olla käyttämättöminä. 



Soittomme on suloisinta, kun elämme parhaamme 
mukaan. Laiska ihminen ei voi olla koskaan todella 
onnellinen eikä liioin parhaiten luoda muille 
onnea. Rakastamalla opimme rakastamaan. Iloitsemalla 
kehitymme iloisemmiksi. Jos rupeamme 
muutamiksi päiviksikin epäystävällisiksi, on se 
ilmenevä sävellaskeumana olemuksessamme — sellaisina 
kuin muut meidät tuntevat. Jos päiväksikin 
laiminlyömme ystävällisyyden, kadottaa kätemme 
jo osin taitonsa ja kätevyytensä elämän 
silloisiin palveluksiin. 

Piano joutuu epävireeseen niin ikään väärinkäytön 
kautta. Taitava pianisti voi soittaa tuntikausia 
soiton vaikuttamatta lainkaan kielten sävelkorkeuteen; 
mutta tottumaton ja taitamaton soitto 
panee kielet rämisemään ja tekee mahdottomaksi 
saada koko koneesta suloista musiikkia. Moni 
ihminen väärinkäyttää niin suuresti elämänsä, että 
hävittää itseltään kyvyn olla suloinen. Synnin 
seurauksena ei ole vain Jumalan lain rikkominen 
— jokainen synti 1 jättää vian, vamman syntiä tehneen 
ihmisen elämään. Joka kerralta, kun loukkaamme 
omaatuntoamme tai vastustamme Jumalan 
tahtoa, me mataloitamme olemuksemme siveellistä 
korkeustasoa. Tunnetussa pikku laulussa 
mainittu siipirikko lintunen ei koskaan enää päässyt 
liitämään niin korkealle. Jos tahdomme pitää 
vireessä olemuksemme, niin että se soi suloisesti 
joka päivä ja missä lienemmekin, täytyy meidän 
karttaa tekemästä väärin ja aina menetellä 
oikein. 

Me emme voi suhtautua kyllin vakavasti siihen 
vaurioon, jota synti saa aikaan olemuksessamme. 
Me olemme herkät uskomaan, että karkeammat 
synnit, milloin niihin antaudutaan, tuottavat 
korvaamatonta vahinkoa. Niihin lankeava 
ei ole ikinä enää sama. Vaikka ne olisivat anteeksiannetut 
ja vaihtuneet Jumalan mielisuosioksi, jäävät 
synnin vaikutukset. Mutta jossain määrin 
ovat kaikenkaltaisen pahan seuraukset samat. Häijyt 
ajatukset jättävät jälkeensä tahran. Hetkellinen 
suuttumus haavoittaa sielua, jättää siihen arpia. 
Hellitty mielenkauna kovettaa sydämen. 
Pahantuulisuus vaikuttaa tunteisiin tuhoovasti. 
Kateus on kuin syöpä, joka kalvaa olemuksen hienoimmat 
kudokset. Mustasukkaisuus pyyhkäisee 
kulona kaiken sydämen hellyyden yli, eikä sitten 
enää mikään ole yhtä kaunista kuin ennen. Kadotettu 
viattomuus ei palaa. Me emme tiedä, mitä 
vahingonaiheita päästämme olemukseemme avatessamme 
oven epäystävälliselle tunteelle, kiihoitukselle 
ylpeyteen tai mille tunteelle tahansa, joka 
ei sopeudu Jumalan tahtoon ja rakkauteen. Ne 
panevat tuhatkielisen harppumme epävireeseen. 

Musiikkimiehillä on sävelkorkeuden normi; 
jonka mukaan he virittävät kaikki soittokoneet. 
Meidän elämämme normi on Jumalan tahto. Jumalan 
sanasta me saamme oikean penissävelen. 
Olemuksemme soivat ainoastaan ollessaan sopusoinnussa 
Jumalan kanssa. Jeesus itse sanoi: 
»Minä teen aina sitä, mikä Hänelle on mieluista.« 
Ja Hän sanoi 1 myös, että tämän Hänen horjumattoman 
kuuliaisuutensa tähden Isä ei jättänyt Häntä 
koskaan yksinään. Hänen ja Isän olemuksen välillä
ei ollut milloinkaan ei ristiriitaa, ei epäsointua. 
Meidän olemuksemme ovat vireessä juuri sikäli, 
kuin ne ovat sopusoinnussa Jumalan tahdon 
kanssa. Jeesus sanoi, että jos me pidämme Hänen 
käskynsä, niin me pysymme Hänen rakkaudessaan, 
mikä tietää sitä, ettei Hänen ja meidän olemuksemme 
välillä ole mitään ristiriitaista. »Sua kohti, 
Herrani« — se rukous kohottaa henkemme sellaiseen 
Jumala-suhteeseen, että yhteys Hänen kanssaan 
muodostuu täydelliseksi, katkeamattomaksi. 

Kaiken hengenviljelyn todellinen suurtehtävä 
on meidän kunkin oman olemuksen kykyjen saattaminen 
vireeseen. Tuon tehtävän suoritus vie 
koko eliniän. Kuolonalaiset elinvuotemme ovat 
kaikki harjaannuttamista. Kaikkinainen kokemuksen 
kuri tarkoittaa kykyjemme ja voimiemme saattamista 
Jumalan Hengen hallittaviksi ja tunteittemme 
ja kiintymystemme, pyyteittemme ja toiveittemme 
kouluttamista rakkauden ihanuuteen. 

Yleisön odottaessa konsertin alkamista kuuluu 
soittolavan takaa omituista rämeää ääntä. Soittimia 
viritetään yhteensointuviksi. Ensin ovat niiden 
sävelkorkeudet hyvin etäällä toisistaan, mutta 
vähän ajan kuluttua ne pääsevät kaikki keskenään 
täydelliseen sopusointuun. Sitten alkaa soitto. 
Jokaisen ihmisen olemus on itsessään kokonainen 
orkesteri. Mutta se ei ole aina vireessä, ja ennenkuin 
siitä voi lähteä suloisia säveleitä, täytyy 
kaikki sen monet kielet saattaa yhteensointuviksi. 
Se on hengenviljelyksen tehtävä. Se on suoritettavissa 
vain alistamalla koko elämä Jumalalle. 
Sen työn meissä asettaa Jumalan armo päämääräkseen. 
Jos tahdomme sen saavuttavan tämän tuloksen, 
täytyy meidän suloisella ja vakavalla mielellä 
jättäytyä Jumalan käsiin, että Hän virittäisi meidät 
oman Henkensä vireeseen ja opettaisi meitä 
täällä maailmassa synnyttämään taivaisia säveleitä. 



UNHOTTAEN SEN, MIKÄ ON 
TAKANA 



Hellittäminen siitä kaikesta, minkä kanssa 
meillä ei ole enää tekemistä, on elämän vakavimpia 
tehtäviä. Meidän on vaikea luopua harrastuksista 
ja toimista, joista olemme olleet jonkun aikaa edesvastuussa, 
mutta joista muut nyt ovat vastuunalaiset 
emmekä me. Meillä on taipumus mielellämme 
pitää kiinni vanhoista tehtävistä silloinkin, 
kun ne on jo meiltä otettu. Ne tuntuvat kuin palaselta 
omaa olemustamme, josta emme voi heittää 
irti. Vanhuksen on miltei mahdotonta olla yhä 
edelleen pitämättä asioita käsissään, kun työ ja 
huolenpito on jo siirtynyt hänen pojalleen tai 
muille. Iäkkääksi käynyt äiti, jonka tyttärillä jo 
on omat kodit, ja hän on vain vieras, heidän rakkautensa 
hellin hoivaama vanhoilla päivillään, pitää 
itsetiedottomasti heitä yhä lapsina ja odottaa, 
ei vain entistä kunnioitusta, joka hänelle oikeudenmukaisesti 
tuleekin ja vapaaehtoisesti suodaan, 
vaan usein myös entistä arvovaltaansa vetoamista, 
johon hänellä ei ole enää oikeutta. 

Muullakin tavoin meistä tuntuu mahdottomalta 
tehdä pesäeroa menneisyydestä. On vaikea luopua 
ystävästä, johon on kauan ollut liittyneenä, kun
jokin elämänkohtalo on riistänyt tuon ystävän pois 
toveruussuhteesta meihin. Kenties kävi kuolema. 
Suhteemme oli pyhä ja läheinen. Ystävä oli liittynyt 
koko elämäämme, oli yhtä meidän kanssamme 
kaikissa syvällisemmissä harrastuksissa, päiväimme 
ja öittemme kumppani. Olimme oppineet kysymään 
häneltä neuvoa, nojaamaan häneen tukea 
saadaksemme, odottamaan häneltä johdatusta ja viisautta. 
Emme ryhtyneet mihinkään ilman häntä. 
Hän oli meille silmänä, kätenä, jalkana. Hän oli 
jo kauan yksinomaisesti saanut osakseen aikaisen 
kiintymyksemme. 

Sitten kuolema riistää hänet meiltä. On niin 
helppo syrjäyttää raamattua lukiessa se lohdutus, 
mitä se tarjoaa murheelliselle. Mutta meidän on 
myös tämä lohdutus omaksuttava ja päästettävä 
sen tyynnyttävä rauha sydämeemme. Ei saisi olla 
kapinamieltä, ei vastahankaisuutta ajatuksissamme. 
Me saamme varmassa jälleenyhtymisen toivossa 
luoda katseemme haudantakaiseen elämään. Mutta 
sittenkin tuntuu mahdottomalta päästää ystäväämme 
pois elämästämme ja jatkaa kulkua ilman 
häntä. Eiliseen asti hän oli mukana kaikessa; 
kuinka voimme kestää sen, että hän on tänään 
kaikesta poissa, joka harrastuksesta, joka ilosta, 
joka tehtävästä? Mutta sepä juuri onkin ratkaistavamme, 
sillä me emme voi palauttaa häntä. 
Meidän täytyy jatkaa työtämme ja suorittaa se 
hyvin. Meidän on siksi opittava tulemaan toimeen 
ilman luotamme lähteneen ystävämme toveruutta, 
lohtua, innoitusta. 

Kaksi ajatusta on avuksi toteuttamaan tätä: 
ensinnäkin yksinkertainen usko siihen, mitä Kristus 
opetti kristityn kuolemasta ja toisesta elämästä; 
ja toiseksi elävä tunto nykyhetken velvollisuuksista. 
Jos käsitämme selvästi ja uskomme 
täysin, että poismennyt ystävämme on Kristuksen 
kanssa eläen jatkuvasti elämäänsä korkeammissa 
ilmapiireissä; että hän on onnellinen ja autuas ja 
toimii Lunastajansa palveluksessa, ei ole niin vaikea 
vaeltaa täällä hänen ruumiillista läsnäoloaan 
vailla. Vaikkei hän ole kanssamme ilahduttamassa 
maallista elämäämme niinkuin ennen, me emme 
ole silti kadottaneet häntä todellisesti. Hän on 
luonamme kaikissa kalliissa muistoissamme. Hänen 
elämänsä vaikutus on jäljellä ja siitä on 
meillä pysyvää siunausta. Me olemme varmat 
hänen muuttumattomasta rakkaudestaan meitä 
kohtaan, vaikkemme häntä näe, ja hänen jatkuvasta 
osanotostaan työhömme, taisteluihimme ja 
simiihimme. Tällaisen uskon varassa ei elämämme 
ole yksinäistä. Meillä on Kristus ja Kristuksessa 
meillä on myös ystävä, toveruussuhde, 
joka tarjoo runsaasti kallisarvoista iloa ja pyhää 
innoitusta. 

Taivaltaessamme eteenpäin ilman ystäväämme, 
joka on merkinnyt meille niin paljon, suo apua 
myös vakava tehtäviimme antautuminen. Vaikka 
hänen työnsä jo päättyi maan päällä, ei silti meidän, 
emmekä me saa antaa uutteruutemme herpautua, 
ennenkuin meidänkin päivämme on mailleen 
mennyt. Eräässä suuressa taistelussa tapasi 
miesten hyökkäystä johtava päällikkö oman poikansa 
ruumiin kentällä virumassa. Hänen ensi 
vaikutteensa oli pysähtyä ja antautua surunsa valtoihin, 
mutta sitä hän ei rohjennut tehdä. Päällikkyys 
oli hänen velvollisuutensa. Taistelun tulos 
oli hänen varassaan. Hän heittäysi rakkaansa ruumiin 
ylitse ja painoi kuuman suudelman kuolleen 
huulille; sitten hän samosi miehineen eteenpäin 
surunsa uljastuttamana ja vahvistamana. Surun 
vuoksi emme saa edes hetkeksikään päästää käsistämme 
elämän tehtäviä. Työmme on saatava vainuksi 
ennen päivän päättymistä; eikä meillä ole 
hetkeäkään hukata. Kun joudumme tekemään 
tiliä, ei suru kelpaa täyttämättä jätetyn velvollisuuden, 
laiminlyödyn tehtävän, keskeneräisen elämäntyön 
puolusteluksi. 

Sitä paitsi emme voi saada Jumalan lohdutusta 
osaksemme niin täytenä, niin suloisena, niin 
vahvistuskykyisenä, kuin jos sydämemme ja kätemme 
puuhaavat työssä ja toimessa muitten 
hyväksi. Sellainen elämisen tapa on kaikin ajoin 
ainoa todella terveellinen. Laiskoittelu on vihoviimeistä 
rakkaansa kadottaneelle, lohtua etsivälle. 
Sillä suru elää ihmisen omasta olemuksesta, hävittää 
ja kuluttaa sitä. Mutta kun murheessamme 
käännymme pois omasta itsestämme rakkaudessa 
palvellaksemme muita, lohduttuu sydämemme. 
Näin ja yksin näin me voimme oppia elämään 
ilman häntä, joka oli ennen kaikkemme. 

Toisellakin tavalla voimme kadottaa ystävän, 
niin että hänestä on auttamattomasti luovuttava. 
Eräältä jalolta nuorelta naiselta saamani kirje kertoo 
vuosikautisesta ystävyydestä, joka nyt oli päättynyt 
toisen uskottomuuden tähden, miehen, joka 
oli kauan vakuuttanut vilpitöntä ystävyyttä, mutta 
viimein osoittautunut kunnottomaksi. Vuosia oli 
vierinyt täydessä luottamuksessa, ilman että kukaan 
oli epäillytkään, ettei hän olisi ollut kelpo 
mies, uskollinen ystävä. Mutta lopulta tuli ilmi 
sellaista, mikä pakotti tuon nuoren naisen heti katkaisemaan 
suhteen, joka oli ollut hänelle niin suuriarvoinen, 
ja luopumaan kokonaan ystävyydestä, 
joka tähän saakka oli tuntunut arvolliselta ja tyydyttävältä. 


Hänen ystävänsä oli kutoutunut koko hänen 
elämäänsä. Heidän liittonsa oli ollut ihanteellinen. 
Hänen rakkaudessaan ja luottamuksessaan ei ollut 
ollut pelon varjoakaan. Hän oli hellinyt monia 
kauniita tulevaisuudentoiveita. Vuosikausiin hän 
ei ollut voinut ajatellakaan elämää ilman ystäväänsä. 
Tämä oli liittynyt kaikkiin hänen iloihinsa, 
kaikkiin hänen suunnitteluihinsa, kaikkiin 
hänen unelmiinsa. Nyt on epäjumala murskana 
hänen jalkainsa juuressa, eikä ole toivoakaan, että 
se enää koskaan voitaisiin nostaa vanhalle sijalleen. 
Varmaa on, että tytön on tästä lähtien elettävä 
ilman ystäväänsä. 

Mutta kuinka hän voi sen tehdä? Ensinnäkin 
hän saattaa sanoa, ettei miehellä ole enää 
oikeutta saada sijaa hänen elämässään. Omilla 
teoillaan tämä erotti itsensä hänestä peruuttamattomasti. 
Hänen täytyy nyt täyttää tyhjä sija uusilla 
harrastuksilla. Hänen tulee olemaan vaikea 
luopua kaikesta tähän asti rakkaasta ja hänen 
onnelleen tärkeästä, mutta ei ole muu neuvoksi. 

Joskus sallitaan tällaisissa tapauksissa pettymyksen 
surun pimittää vääryyttä kärsineen elämä, 
turmella sen kauneus ja olla sen hyödyllisyyden 
esteenä. Mutta ei Mestari soisi ystäväinsä näin 
kohtaavan tällaista koetusta. Hän tahtoo, että
pääsemme kaikissa kokemuksissamme voitolle. 
Jos kärsimme vääryyttä, Hän tahtoo, että kestämme 
sen suloisesti ja laulullisesti. Hän tietää, 
kuinka kovaa voimme joutua kokemaan, sillä Hän 
kärsi itse omassa elämässään petollisesta ystävyydestä 
sen pahimmassa muodossa. Siksi Hän ymmärtää, 
ottaa osaa ja tahtoo auttaa. Tällainen 
kokemus on raskaampi kuin uskollisen ystävän 
kuolema, sillä silloin ovat kaikki muistomme pyhiä, 
ja side on yhä katkeamatta, sillä »kuolema kätkee, 
vaan ei erota«. 

Mutta mainitussa tapauksessa tahrasi petollisuus 
viimein itse muistonkin, ja erosta tuli todellinen 
ja lopullinen. Vaan lohtuaan tarjoo sittenkin 
antautuminen Kristukselle ja rakkaudenpalveluksiin 
Hänen nimessään. Aina voi yksinäistynyt 
elämä löytää lohdutusta ja tyydytystä muiden palvelemisesta. 
Muuta tietä ei lohdutus tule niin 
varmasti eikä niin rauhoituskykyisenä tyhjään 
sydämeen. Muita ruokkiessamme ruokimme itseämme. 


Olen kuvannut velvollisuutta, kuinka se usein 
on hyvinkin tärkeä, jotta voisimme irroittautua 
menneistä, joiden kanssa meillä ei ole enää mitään 
tekemistä. Meidän täytyy unohtaa se, mikä on 
takana, ja kurottautua sitä kohti, mikä on edessäpäin. 
Me erehdymme, jos annamme menneisyyden 
muistojen tai sen vaikutelmain niin anastaa ajatuksemme 
ja sydämemme, että käymme kykenemättömiksi 
suorittamaan hyvin nykyhetken tehtäviä. 


Emerson antaa tästä opetuksen seuraavassa 
selväpiirteisessä kohdassa: »Päätä jokainen päivä
ja jätä se käsistäsi. Olet tehnyt mitä voit. Tosin 
hiipi joukkoon jokunen erehdys ja tyhmyyskin; 
unohda ne niin pian kuin saatat. Huomenna on 
uusi päivä; aloita se hyvin ja seesteisenä — liian 
ylpeänä antaaksesi entisten joutavuuksien itseäsi 
rasittaa. Tämä päivä edustaa kaikkea hyvää ja 
kaunista. Se on liian kallis — toiveineen ja tarjouksineen 
— että tuhlaisimme siitä hetkeäkään 
olleisiin ja menneisiin päiviin.« 



LUONTEEN KYPSYMINEN 



Luonne on kasvua. Se on kuin hedelmä — 
sen kypsyminen vaatii aikaa. Eri hedelmät tuleentuvat 
eri aikoina: jotkut alkukesästä, jotkut myöhemmin 
ja muutamat vasta syksyllä. Niin on 
kristittyjenkin olemuksen — ne kypsyvät eri 
aikoina. On niitä, jotka näyttävät kehittyvän 
suloisiksi jo nuorina, toiset ovat parhaimmillaan 
keski-iässä, ja moni pääsee vasta vanhuuden syksyssä 
täyteen kypsyyteen. 

Koko elämä on luonteen kasvuaikaa. Meidät 
pannaan tänne maailmaan, ei niinkään paljon sen 
vuoksi, mitä ehkä saamme aikaan, mitä teemme, 
kuin sen vuoksi, että itse kehittyisimme Jumalan 
kauniin ajatuksen mukaisiksi. Keskellä puuhiamme 
ja taisteluitamme, tehtäväimme suoritusta, 
pyyteitämme ja toiveitamme ja moninaisia kokemuksiamme 
on meissä käynnissä työ, joka on yhtä 
tärkeä kuin mikä tahansa, mitä ajatuksemme tai 
kätemme toimittaa. 

Koulupojalla on tehtävänsä ja läksynsä. Hän 
edistyy opinnoissaan uutteruutensa tai velttoutensa 
mukaisesti. Jos hän on tunnollinen, niin hän kymmenen 
vuoden päästä osaa jo monet asiat ja on 
luokkansa ensimmäisiä. Tai jos hän on välinpitämätön 
ja huolimaton, saa hän kootuksi vain hitusen 
tietoja ja niin hataria, että hänellä on opistaan 
sangen vähän käytännöllistä hyötyä. Mutta 
sillä välin tapahtuu hänessä toinenkin kasvatusprosessi, 
luonteenmuodostuksen kasvutapahtumus. 
Sielu kehittyy harjoituksen kautta aivan niinkuin 
ruumiskin. Jokainen opittu läksy lisää jonkin 
uuden asian tietomääräämme, mutta sen ohella on 
itse oppimisen ponnistelulla oma vaikutuksensa 
sieluun. Se kehittyy sitä harjoittamalla. 

Sen lisäksi on tehtäväin suoritustavalla aivan 
itsekohtainen moraalinen vaikutus. Jos olemme 
uskollisia ja tunnollisia, todella yritämme parastamme, 
niin tuosta pyrkimyksestä jää kauneudenpiirto 
olemukseen. Jos olemme huolimattomat, veltot 
ja petämme itseämme, niin jää olemukseemme 
vamma, turmeleva, rumentava jälki, heikontunut 
kohta. 

Sama pitää paikkansa, ei vain koulutyöstä, 
vaan kaikista elämänkutsumuksista. Maamies viljelee 
maataan, kyntää peltojaan ja pitää huolta 
toimensa moninaisista tehtävistä; mutta se ei ole 
hänen ainoa työnsä. Hän muodostaa samalla jonkinlaista 
luonnetta, kutoo oman miehuutensa kudokset. 
Kirvesmies veistää puuta, mutta samalla 
elämää, omaa olemustaan. Kivityömies hakkaa 
kiviä ja sovittaa ne seiniin, mutta hän louhii 
samalla lohkareita luonteensa temppeliin, jota hän 
rakentaa omassa itsessään. Kaikissa eri kutsumuksissaan 
ja toimissaan ihmiset lakkaamatta luovat 
kaksinaista tulosten sarjaa: työhönsä ja omaan 
olemukseensa. Me olemme täällä maailmassa kehittyäksemme, 
luodaksemme itsessämme luonnetta,
ja joka hetki meiltä jää jokunen piirto, jokunen 
vaikutelma sisäolemukseemme, vaikutelma, joka 
pysyy kaiken kättemme työn hävittyäkin. 

Mutta luonteen kehitystä tapahtuu myös alati 
elämänolojen, elämänkokemusten vaikutuksesta. 
Ilmat ja ilmanala kehittävät hedelmää ja tuleennuttavat 
sitä. Maukasta omenaa, mehukasta päärynää 
tai herkullista viinirypäleterttua aikaansaamaan 
tarvitaan kaikki eri vuodenajat kaikkine 
ilmastollisine vaihteluineen. Talvella on oma 
osansa yhtä hyvin kuin keväällä, kesällä ja syksyllä. 
Yö ja päivä, pilvisää ja auringonpaiste, 
pakkanen ja helle, tuulet ja tyynet, kaikki ne 
yhdessä kypsyttävät hedelmän. 

Samoin on kaikilla elämän eri kokemuksilla 
oma sijansa luonteemme muodostajina ja viljelijöinä. 
Pelkkä päivänpaiste ei saa aikaan hyviä 
hedelmiä, eikä liioin pelkkä ilo luo rikassisältöisintä 
luonnetta. Me tarvitsemme niin pimeätä 
kuin valoa, kylmää, raakaa talvea yhtä hyvin kuin 
lämmintä, lauhaa kesää. Me emme siksi saisi 
pelätä elämää mitä kokemuksia se tuoneekin myötänsä. 
Meidän tulisi muistaa, ettemme saisi sallia 
minkään kokemuksen päästä mielialaamme turmelemaan. 
Kiusaukset voivat tehdä kiivaita hyökkäyksiä, 
tuottaa meille ankaraa taistelua, mutta ei 
meidän silti ole pakko vahingoittua niistä tai 
saada niistä ainoatakaan tahraa. Maallinen puute 
saattaa jättää riutumisen merkkejä ruumiiseemme, 
mutta sisäisessä elämässä ei silti tarvitse olla heikontumisen 
jälkeäkään. Luonteemme kauneuden 
ja voiman tulisi alati lisääntyä, olipa osamme 
kuinka tuskallinen tahansa. Sairaus saattaa hävittää 
ruumiilliset voimat, turmella kasvojen kauneuden, 
mutta siitä ei tarvitse jäädä olemukseen yhtäkään 
vamman jälkeä. Keskellä riuduttavinta, 
rumentavinta sairautta voi sisäinen elämä itse 
asiassa kehittymistään kehittyä yhä kauniimmaksi, 
yhä voimakkaammaksi. Paavali vakuuttaa: 
> Vaikka ulkonainen ihmisemme menehtyykin, niin 
sisäinen kuitenkin päivä päivältä uudistuu.« Se 
on: jos elämme — niinkuin on mahdollista, että 
voimme elää — suhteessa Kristukseen, niin voi 
todellinen olemuksemme vain käydä sitä säteilevämmäksi 
ja kauniimmaksi, mitä enemmän ulkonainen 
olemuksemme heikontuu ja rumentuu. 

Mutta ylen usein ei tämä mahdollisuus toteudu. 
Eivät kaikki kristityt kestä menetystä, surua ja 
sairautta voitokkaasti. Ylen usein näemme ihmisien 
antavan ahdingoissa myöten, ja sielun käymättä 
ihanammaksi he vain kadottavat henkisen 
kauneutensa elämän koettelemuksissa. Mutta niin 
ei tulisi olla. Luonteen tulisi kypsyä elämän 
ilmoissa, olivat ne millaisia tahansa. »Ahdistus 
synnyttää kärsivällisyyttä.« Elämisen tarkoitus 
on elämisen oppiminen. Me käymme täällä ollessamme 
koulua ja käymme yhäti siihen asti, että 
meidät vapautetaan maisista huolista ja siirretään 
taivaaseen. On vahinko, jollemme opi läksyjämme. 
On vahinko, jollemme vuosien vieriessä tule sen 
lempeämmiksi, ystävällisemmiksi, huomaavaisemmiksi, 
epäitsekkäämmiksi, emme suloisemmiksi 
mieleltämme, emme vähemmän maailmallisiksi, ja 
jollei sydänrauhamme syvene. 

Jotkut hedelmät jäävät kylmien tuloon asti 
muikeiksi ja katkeriksi. On ihmisiä, joita ei rakkauden 
hellyys ikinä saa kypsymään, kunnes 
surun pakkanen koskettaa heitä. On niitä, jotka 
astuvat jokaisesta uudesta surun tai tuskan kokemuksestaan 
uutta siunausta saaneina, jostain maallisesta 
puhdistuneina, hiukan enemmän Jumalan 
kaltaisina. Jumalan tarkoitus on, että surusta 
olisi aina tämä tulos, että Hengen hedelmät kypsyisivät 
hieman jokaiselta huolen kokemukselta, ja 
me tuotamme Jumalalle pettymystä, petämme 
Hänet, jollei tapahdukaan näin. 

Vanhuuden tulisi olla elinvuosien varsinainen 
korjuunaika. Ihmisolemuksen tulisi kaunistua 
loppuun saakka. Sen tulisi kasvaa tiedossa, viisaudessa 
ja kaikissa Hengen avuissa, rakkauden 
suloisuudessa, Kristuksen kaltaisuudessa. Vanhojen 
kristittyjen tulisi olla kuin syksyn puut, oksat 
täynnä kypsiä hedelmiä ympäristönsä nälän sammutteeksi. 


Meidän osamme on suuri tässä luonteemme 
kypsymisessä. Jumala antaa armonsa, mutta me 
voimme ottaa sen vastaan tai hylätä sen. Vain 
Kristuksessa pysymällä olemuksemme kasvaa Kristuksen 
kaltaiseksi. Sama aurinko kutsuu esiin 
kauneutta elävästä oksasta ja kuihduttaa puusta 
katkotun oksan. Suru ja tuska vahingoittavat elämän, 
joka ei ole kätkettynä Kristuksen kanssa 
Jumalassa, ja tekevät yhä kauniimmaksi ja hedelmällisemmäksi 
sen elämän, joka on todella liitetty 
Kristukseen. Jos me elämme näin alati Jumalan 
armon alaisina, saavuttaa luonteemme vuosien varrella 
mehuisan kypsyyden. Jopa ilmojen koleuskin, 
myrsky ja sade ja pakkasöitten kylmyys ja
talvien lumet vain valkaisevat pois tahrat ja puhdistavat 
olemuksemme. 

Vähäisimmätkin asiat vaikuttavat luonteeseen 
ja olemuksen kauneuteen ja auttamiskyky isyyteen. 
Kerrottiin äskettäin eräästä englantilaisesta silmälääkäristä, 
että hän oli luopunut krokettipelistä 
pelkästään toimensa eduksi. Hän oli tuohon peliin 
hyvin mieltynyt, mutta huomasi, että sen pelaaminen 
vaikutti hänen kosketuksensa herkkyyteen 
ja teki hänet vähemmän kykeneväksi siihen työhön, 
jota potilaitten silmät häneltä joka päivä vaativat. 
Muuan pianisti kertoi eräänä päivänä jättäneensä 
polkupyörällä ajamisen, koska tangoista 
kiinnipitäminen jäykisti hänen sormiensa lihaksia 
ja vaikutti hänen soittoonsa. 

On toimia, jotka vaikuttavat samalla tavalla 
vahingollisesti olemukseen ja luonteeseen, estävät 
henkistä kasvua ja tekevät meidän vaikutuksemme 
muiden olemukseen ja luonteeseen vähemmän 
tehoisaksi. Meidän on suhtauduttava itseemme 
lujuudella ja varsin uljaasti. Meidän tulisi ankarasti 
ja tunnollisesti välttää kaikkea, mikä tekee 
meidät kykenemättömiksi suorittamaan työtämme 
mahdollisimman hyvin. Jollei pappi voi saarnata 
hyvin vahvan aamiaisen saatuaan, tulisi hänen 
syödä niukka ateria. Jos jokin erityinen huvitusten 
muoto haihduttaa hengellisyytemme, olisi parempi, 
jollemme antautuisi siihen. Meidän tulee 
pyrkiä aina tekemään parastamme, valmiina mihin 
palvelukseen tai tehtävään hyvänsä, jota meiltä 
vaaditaan. Meidän on pidettävä huolta siitä, että 
elämämme aina tuottaa suloisia, makeita hedelmiä, 
ja vältettävä kaikkea, mikä vaikuttaa epäsuotuisasti 
mieleemme, mielialoihimme tai palvelustyöhömme. 


Meillä on elettävänä vain yksi elämä, vain 
yhden kerran me kuljemme tämän maailman läpi. 
Meidän tulisi elää niin, että joka askelemme vie 
eteenpäin ja ylöspäin. Meidän tulisi pyrkiä voittamaan 
kaikki huonot vaikutukset, Meidän tulisi 
pyytää kerätä joka kokemuksesta jotain hyvää ja 
luonnetta rikastuttavaa, edistyen aina yhä enemmän. 
Missä liikummekin tulisi meidän jättää jälkeemme 
siunausta, jotain, mikä sulostuttaa muiden 
elämän, tai antaa laulunaihe tai lohdullinen, avulias 
sysäys jonkun sydämeen. Niin on muistommekin 
poismentyämme oleva maailmalle pysyväksi 
siunaukseksi. 



PORRAS ASTIMIA 



Vuosien tulisi olla ylöspäin johtavia astimia 
elämän tikapuissa. Meidän tulisi aina olla menossa 
ylöspäin. Taivas on korkealla — täydellisen 
kauneuden ja pyhyyden tyyssija. Kun alamme 
todella elää, me alamme kavuta taivasta kohti. 
Se näyttää olevan kaukana, niin kaukana, että 
tuntuu kuin emme voisi sitä ikinä saavuttaa. 
Mutta varmasti se on saavutettavissamme. Meitä 
oi ole jätetty avuttomina taistelemaan. Tikapuilla 
on aina enkeleitä, jotka kulkevat edes takaisin — 
kohoavat ylös meidän tähtemme kertomaan uskostamme 
ja taisteluistamme ja sitten palaavat tuomaan 
meille taivaasta apua. Meidän ei tarvitse 
siksi epäillä, ettei taivas olisi todella ulottuvillamme 
ja ettemme kerran Jumalan avulla saisi 
käydä sisälle sen ovesta, jos vain olemme yhäti 
uskollisia. Mutta tie ei ole helppo. Se on vuori, 
joka on kavuttava. Ei ole koskaan helppo nousta 
jyrkkää vuorenrinnettä. Tämä vuori on hyvin 
korkea. Olimmepa olleet jos kuinka kauan matkalla 
tai kulkeneet jos kuinka pitkältä, yhä on 
taivas kaukana yläpuolellamme. Pyhimmätkin 
ihmiset, joita tunnemme, sanovat, etteivät ole vielä 
perillä, vaan yhä ovat painamassa kohti päämäärää. 
Tikapuut eivät ole kuva nopeasta ylöspäin 
pääsystä, vaan kärsivällisestä, jatkuvasta 
ylöspyrkimisestä. Tosi elämä on aina edistyvää. 
Kokemukset vaihtelevat, mutta kestävä usko ja 
rohkeus voittavat olosuhteet ja saavat vaikeimmatkin 
elinehdot suomaan tyytyväisyyttä ja toivoa, 
niin että jalkamme kiipeävät yhä korkeammalle. 

Vuodet lyövät virstantolppiaan tien varteen, 
ja olisi vahinko, jolleivät ne kaikki olisi voiton, 
eteenpäinpääsyn rasteja. Ei ole kyllin, että vuosia 
muistiin merkitsevät numerot kasvavat. Vanheneminen 
ei ole ehdottomasti paremmaksi tulemista. 
Eteenpäinmeno ei ole aina ylöspäinmenoa. 
Eikä liioin vuoden mittaan suoritettu suuri työnpaljous 
todista, että olemme parhaiten käyttäneet 
aikamme — on ihmisiä, jotka aina touhuavat eivätkä 
koskaan saa mitään pysyvää aikaan. Eikä 
omaisuuden kasaaminen ole sekään todellisen kasvun 
varma merkki. Ihmiset ovat usein rikkautta 
keräämällä kaivaneet haudan miehekkyydelleen. 

Todellisen ylöspäin-kapuamisen, jota vuosien 
tulisi merkitä, täytyy olla . ihmisen itsensä eikä 
hänen elinehtojensa ja olosuhteittensa tai minkään 
sivuseikan varassa. Mitä ihminen on, se todistaa 
hänen elämästään, eikä se, mitä hän tekee tai mitä 
omistaa. Henkisten kykyjen ja apulähteitten tulee 
kasvaa. Ei ole käytetty arvollisesti aikaa eikä 
tilaisuuksia, jollei ole opittu joka vuosi jotain 
uutta, tultu viisaammiksi, selväajatuksisemmiksi. 
Sydämen avujen tulee niin ikään kasvaa. Ajan 
ja kokemusten tulisi tehdä meidät lempeämmiksi, 
ystävällisemmiksi, epäitsekkäämmiksi, huomaavaisemmiksi 
ja ajattelevaisemmiksi sekä myötätuntomme 
todemmaksi, auttamiskykyisyytemme suuremmaksi. 
Täydessä elämässä täytyy olla myös 
hengellistä kasvua. Jumalan rauhan tulee yhä 
syvemmin vallita sitä. Omalle itselle tulee jäädä 
yhä vähemmän tilaa ja valtaa elämän johdossa, 
ja Kristuksen tulee päästä yhä lisääntyvässä määrässä 
hallitsemaan. Rakkauden läksyt on opittava 
yhä paremmin. 

Monen ihmisen olemus vahingoittuu kestämissään 
kokemuksissa. Heitä kohtaa menetys, 
pettymys, suru, ja kenties on heidän kestettävä 
vääryyttäkin, mutta sen sijaan että läpäisisivät 
voitollisina, he antavat myöten ja masentuvat ja 
katkeroituvat. Mutta tunnollisesti elävää ihmistä 
eivät lannistavimmatkaan olosuhteet voi vahingoittaa. 
Hän kohtaa ne hilpeänä ja luottamuksella. 
Robert Louis Stevenson tarjoo tuoreen esimerkin 
tällaisesta voitokkuudesta. Hänestä on 
sanottu: »Harvoin on nähty miehekkäämpää taistelua 
kuin tämän hienon kirjailijan ja rakastettavan 
ihmisen, joka muitten tähden taisteli elinkautista 
tautia ja heikoutta vastaan ja pysyi päivänpaisteisena 
ja hilpeänä loppuun asti. Hänen kirjoihinsa 
ei päässyt hiipimään masentumuksen tai 
katkeruuden äännähdystäkään, vaikka sanat oli 
usein kirjoitettu sairasvuoteella. Hän uskoi ihmisen 
onneen, ei niinkään paljon oman persoonallisen 
ilonsa vuoksi, vaan luodakseen ympärilleen 
hyvien vaikutusten piirin.« 

Me päiväämme kirjeemme sanoilla »Herran 
vuonna«. Tuossa nimityksessä on jotain sangen 
innoittavaa. Vuodet ovat Kristuksen eivätkä 
omiamme. Hän antaa ne meille, jotta kirjoittaisimme 
joka sivulle jotain, jolla on arvoa, sanan 
tai pari, jotka tekevät maailman rikkaammaksi ja 
paremmaksi, jotain, jota meidän ei tarvitse hävetä, 
kun kirjat avataan aikojen lopulla, Ei ole kyllin, 
ettemme tahraa sivuja törkeitten syntien maininnalla, 
meidän tulisi täyttää ne myös jaloilla ja kauniilla 
asioilla. Joka päivä meidän tulisi olla 
runsaskätiset hyvän palveluksessa. 

Syntymäpäivät ovat sopivia uuden alkeeksi. 
Ulkonaisesti ne eivät eroa muista päivistä. Aurinko 
ei nouse sen varhaisemmin, ei viivy sen 
kauemmin eikä paista kirkkaammin. Taivas ei 
ole sen sinisempi eikä ilma sen puhtaampi. Linnut 
eivät laula sen suloisemmin, eivätkä kukat ole 
sen viehkeämpiä. Tehtävät eivät ole helpommat, 
taakat eivät kevyemmät eivätkä polut siloisemmat. 
Mutta määrätyssä mielessä eroaa syntymäpäivä 
kaikista muista päivistä. Se on uutta pysähdystä 
elämän edistyskulussa merkitsevä rajapyykki, eikä 
yksikään ajatteleva ihminen voi astua sen ohi seisahtumatta 
hetkeksi katsahtamaan eteen- ja taaksepäin. 
Tätä tapahtumaa on lisäksi kirkastamassa 
sen myötään tuomat rakkauden ja ystävyyden 
osoitukset, sillä harvanpa sydäntä ei lämmittäisi 
tuo, että ystävät syntymäpäivinämme muistuttavat 
harrastuksestaan ja kiintymyksestään. Näin nämä 
päivät loistavat vuoden muiden päiväin joukosta 
omalla omituisella -hohteellaan. 

Mutta ei ole kyllin, että ystäväin onnittelut, 
rakkaudenosoitukset ja kirjeet hyvine toivotuksineen 
tekevät syntymäpäivämme onnelliseksi. Sitä 
tulisi olla myös erottamassa muista päivistä jonkin 
nousukohdan, jonkin uuden aloitteen, jonkin
kiusauksesta tai virheestä saadun voiton, jonkin 
äsken suodun taivaanlahjan. Huomisen ei tulisi 
milloinkaan olla aivan tämän päivän kaltainen, 
olematta sitä parempi, kauniimpi, ja avuliaampi. 
Mutta syntymäpäivien tulisi merkitä erikoista 
edistysaskelta. Meidän ei tulisi koskaan tyytyä 
elämään yhtäkään vuotta juuri sellaisena kuin 
vastamennyttä. Tyytyväisyys on kristillinen avu, 
mutta tyytyväisyys ei tiedä tyytymystä. Me emme 
saa koskaan olla levottomia — levottomuus on 
heikkouden merkki — mutta me voimme nauttia 
täysin määrin Kristuksen rauhan siunausta ja kuitenkin 
samalla innokkaasti ponnistaa kohti uusia 
saavutuksia ja tuloksia. 

Meidän tulisi huomioittaa syntymäpäivämme 
poistamalla kaikki aikansa elänyt, mikä ei ole enää 
käyttökelpoista elämässämme, ja varsinkin kaikki, 
mikä haittaa ja estää meitä tai ehkäisee edistymistämme. 
Vanhemmiksi tultuamme tulisi meidän 
jättää taaksemme monet asiat. Kun, meistä tulee 
miehiä, tulisi meidän hylätä mikä lapsen on, mutta 
jotkut eivät tule ikinä sitä tehneeksi. Lapsenmielisyys 
on kaunista — se on Mestarin vaatimus 
kristityn elämän ja luonteen ihanteena; mutta 
lapsimaisuus on rumaa ja vastenmielistä ja olisi 
heitettävä pois eteenpäin mennessä. Alituisestihan 
lähenee loppuaan moni asia, joka oli aikanaan 
tärkeä, mutta nyt on kadottanut tarpeellisuutensa. 
Syntymäpäivä tarjoaa sopivan hetken kaikkien 
näitten loppuun kulutettujen, tieltätyönnettyjen 
asiain poistamiseksi. Meidän tulisi lähteä vanhasta 
talosta jättäen sen ullakoille ja säiliöihin 
mitä emme enää tarvitse, ja rakentaen sielullemme
uuden kodin, missä on vain sitä, mikä on käytännöllistä 
ja kaunista. 

Syntymäpäivän tulisi myös olla ajankohta, 
jolloin saamme uuden otteen elämään. Meillä on 
taipumusta elää vanhaa jonotusta, ja se käy helposti 
mieltymys- ja innostumiskyvylle kohtalokkaaksi. 
Me kadotamme helposti silmistämme 
ihanteet ja ajaudumme huomaamattamme arkiseen 
elämään. Meidät on herätettävä silloin tällöin 
verekseen tietoisuuteen elämän tarkoituksesta. 
Mukavan elämän vaaroja on mukavuuteen vaipuminen. 
Me unohdamme, etteivät helpot polut 
kulje ylöspäin, että kaiken arvollisen voi saavuttaa 
vain kiipeämällä, ja että oikea tie ei vain ole 
jyrkkä, vaan usein myös louhikkoinen. Se mikä 
elämässä on tosi ylevää ja arvollista, on saavutettavissa 
ainoastaan ankaran työn ja taistelun hinnalla. 
Ei vain taivas, vaan kaikki taivaan valtakuntaan 
kuuluva on voitettava elämän taistotanterilla. 


Mutta sen tosiasian selvenemisen, ettei elämän 
voittopalkintoja saada helpolla, ei tulisi masentaa 
ketään. Itse asiassa on monen työn ja saavutuksen 
arvo ja siitä koituva siunaus suureksi osaksi 
hintansa mukainen. Me kasvamme enin taakkain 
alla. Taistelussa keräämme voimia. Kärsiessä 
opimme parhaat opittavamme. Vähäinen rahasumma, 
mikä meille maksetaan työstämme, ei ole 
paras palkkamme — sen paras osa on se, mitä 
työmme saa meissä itsessämme aikaan uusina 
kokemuksina, saavutettuna viisautena, kärsivällisyytenä, 
itsemme voittamisena. 



Mutta maksoivat elämän saavutukset mitä 
tahansa, tulisi meidän olla valmiit suorittamaan 
niistä täysi hinta. Meidän ei tarvitse huolehtia 
suurestikaan maallisesta asemastamme tai miten 
suuria olemme ihmisten silmissä; paljoa tärkeämpää 
on, että varmasti kasvamme kaikessa, mikä 
kuuluu todelliseen miehekkyyteen. Muuan huomattu 
mies on sanonut: »Jos minulla olisi poika, 
kehoittaisin häntä monta kertaa päivässä pyrkimään 
sisäisesti niin suureksi mieheksi kuin suinkin.
« Siihen tulisi meidänkin pyrkiä, ja jokaisena 
syntymäpäivänä olisi tämä arvollisen elämän näky 
uudelleen asetettava silmäimme eteen. 

Tällä ihanteella on kaksi puolta — oma kasvamisemme 
kaikessa, mikä on rakastettavaa ja 
totta, ja työ muiden muovailemiseksi. Joku on 
sanonut: »Ole sekä voimakas että lempeä, tosi ja 
ystävällinen, uljaampi tänään kuin eilen, herkempi 
vastaamaan tämän maan säveliin, hitaampi huomaamaan 
sen sorasointuja; käykööt silmäsi ja 
kätesi yhä nopsemmiksi ottamaan varteen ja yhä 
alttiimmiksi auttamaan ympäristösi hätää; tulkoon 
äänesi sävy päivä päivältä hilpeämmäksi ja 
silmäsi vilkkaammaksi, koska sielussasi uskot, että 

»Jumala on taivaassaan, 
hyvin kaikki päällä maan« 

— se on armossa kasvamista. Mistä saisimme sen 
korkeamman elämän ihanteen, kuin on tuo, että 
pyrimme tekemään jokaisen omaa elämäämme koskettavan 
elämän jollain tavoin hiukan kirkkaammaksi, 
suloisemmaksi, vahvemmaksi, hiukan paremmaksi 
ja onnellisemmaksi? Tapahtuuko se saarnan 
vai laulun, iloisen naurun vai osaaottavan 
kyynelen, aineellisen avun vai 'höyhenkeveitten 
joutavuuksien' kautta, sillä ei ole väliä, niin kauan 
kuin se tehdään Kristuksen kalliin asian tähden 
ja Hänen valtakuntansa tulemiseksi.« 



IHMISTEN AUTTAMANA 



Kristityn-elämässämme me saamme apua monia 
teitä. Mutta kenties enemmän kuin tiedämmekään 
Jumala käyttää muita ihmissydämiä, 
toista ihmiselämää välikappaleenaan meitä siunatakseen 
ja auttaakseen. Jokainen tosi kristitty 
on lähetetty ihmisten keskuuteen Kristuksen tulkiksi. 
Ei kukaan voi nähdä Kristusta Hänen silmälle 
näkymättömässä kirkkaudessaan, ja siksi 
täytyy meidän, jotka tunnemme Hänet ja rakastamme 
Häntä ja joissa Hän asuu, olla Hänen tulkkejaan. 
Jokainen Mestarin uskollinen seuraaja 
on pantu kantamaan siunausta loppumattoman elämän 
ja rakkauden suuresta lähteestä. Jokaisessa 
puhdasmielisessä, uskollisessa, arvollisessa ystävässä, 
jonka Jumala antaa meille, Hän lähettää 
meille murenen omaa rakkauttaan ja armoaan. 

Pyhempiä olisivat meille paljonkin ystävyyssuhteemme, 
jos ajattelisimme niistä, että Jumala 
niiden kautta armossaan lähettää meille uusia armonsa 
anteja. Jos meillä olisi aina näin ylevä 
käsitys ystävyyden tehtävästä, tekisi se meidät 
aina kunnioittaviksi ja ajatteleviksi muiden olemusta 
koskettaessamme, saisi meidät aina huolehtimaan 
siitä, että olemme todella Jumalan sanansaattajia 
jokaiselle, ja että odotamme Hänen jalkainsa 
juuressa lahjaa, jonka Hän haluaa lähettää 
meidän kauttamme ystävällemme. 

Kristillinen käsitys elämästä sen kaikissa suhteissa 
on palveluksen ja auttavaisuuden käsitys. 
Meidän tulisi aina olla muille armon välittäjinä. 
Kenenkään ei tulisi saada meistä vahingoittavia tai 
turmelevia vaikutuksia, vaikutuksia, jotka tekevät 
vaikeammaksi elää oikein tai helpommaksi tehdä 
väärin. Toisaalta tulisi jokaisen, joka koskettaa 
elämäämme, saada meiltä jotain hyvää, rohkaisua, 
lohdutusta, kehoitusta vanhurskauteen, uutta innoitusta 
jaloutta tavoittamaan, vahvistusta aikomukselleen 
elää jaloa elämää, virkistystä. 

Missä on rakkautta, Jumalan omasta sydämestä 
sytteensä saanutta, siellä on aina palvelemisen 
halua. Se käsitys ei ehkä ole yleinen. 
Kun toivomme itsellemme ystäviä, on meillä kenties 
mielessä henkilöitä, jotka olisivat jotain 
meille tuoden elämäämme etua, apua, onnea, iloa, 
lohtua. Mutta kristillinen rakkaus ei ole maallinen 
tunne — sen lähteenä on Jeesus Kristus: se 
on ihmissydämeen vuodatettua Jumalan rakkautta, 
Ja tämä rakkaus »ei etsi omaansa«. Kristillinen 
ystävyyskäsite ei ole ystävän saamisen, vaan 
ystävänä olemisen, ei palveltavana olemisen, vaan 
palvelemisen. 

Jos meissä on Jumalan rakkautta, niin me 
haluamme olla siunaukseksi jokaiselle, jonka kohtaamme, 
jakaaksemme heille jotain hyvää. Jos 
Kristuksen rakkaus tässä mielessä toteutuisi vaikkapa 
epätäydellisestä niin se on johtava Kristuksen 
seuraajat keskinäiseen avuliaisuuteen toinen
toistaan kohtaan. Monin tavoin tulisi kristittyjen 
palvella toinen toisensa onnea ja hyvää. 

Toveruus on avuksi. Kun kaksi kulkee yhdessä, 
niin toinen vahvistaa toista. Yksinäinen 
halko ei pala, mutta pannaan pari tai useampi 
yhteen, niin toinen sytyttää toisen, ja liekki kuumenee. 
Kristityn-elämä ei saavuta parhaintaan 
yksinäisyydessä. Syystä Jeesus lähetti oppilaansa 
kaksittain matkaan. He auttoivat toisiaan monin 
tavoin. Jos toinen laimeni, saattoi toinen elvyttää 
taas hänen rakkautensa. Siten tuli heidän 
työnsä arvo enemmän kuin kaksinkertaiseksi, sillä 
toisen voima ja taito täydensi toisen heikkoutta 
ja kyvyn puutetta. Kahden rukous on tehollisempi 
kuin yhden, sillä usko innostaa uskon ja into 
sytyttää innon. 

Esimerkilläkin on arvonsa. Kun näemme 
jonkun elävän suloisesti, kauniisti, voitokkaasti, 
herää meissä halu elää hänen laillaan. Toisen olemuksen 
vaikutus toiseen saattaa olla vastustamaton, 
kannustava. 

On suuriarvoista oppia se, jota ihminen saa 
joutuessaan kosketuksiin muiden kanssa. Ylioppilaat 
usein saavat enemmän toisiltaan ja persoonallisista 
suhteistaan opettajiinsa kuin kirjoista. 
Niin on kaikkien yhteenliittymäin. 

»Rauta teroittaa rautaa, 
mies teroittaa miestä.« 

Näin ovat ihmiset meille armon välittäjiä. 
Ennen vanhaan oli tapana ajatella, että pyhäksi 
tullakseen ihmisen oli paettava pois maailmasta, 
jopa ystäväin parista ja elettävä yksin. Mutta
sellainen elämänkäsitys oli erehdys. Me kehitymme 
parhain ihmisten joukossa. Jopa ankara, 
terävä kosketuskin, joka murtaa ja haavoittaa, on 
osaltaan tekemässä meistä miestä. On sellaista, 
mitä emme voisi ikinä oppia muualla kuin ihmisten 
parissa, toveruussiteitten muihin liittäminä. 
Me emme voisi oppia kärsivällisyyttä, jollemme 
jokapäiväisissä suhteissamme olisi vaaditut harjaantumaan 
kärsivällisiksi. Meistä ei tulisi koskaan 
huomaavaisia, jollei tätä velvoitusta olisi 
pantu meille, runsain käytännön tilaisuuksin, kodeissamme, 
ystävyys- ja toveruussuhteissamme. 
Jotkut meistä eivät milloinkaan olisi päässeet epäterveestä 
itserakkaudestaan, jollei heitä olisi paiskattu 
tomuun ja poljettu. Me emme kehittyisi koskaan 
osaaottaviksi, ystävällisiksi, lempeiksi, jolleivät 
suhteemme muihin kutsuisi meissä esiin näitä 
ominaisuuksia ja harjaannuttaisi niitä. Joskus me 
säälimme ihmisiä, koska heidän täytyy luonnollisissa 
suhteissaan ihmisiin harjoittaa itsekieltäymystä, 
kantaa raskaita taakkoja, tehdä suuria uhrauksia, 
kestää monet kärsimykset. Mutta juuri 
tällaisissa kokemuksissa he kasvavat. Elämän 
pakottavat vaatimukset ovat heille armonvälineitä, 
ja ne täyttäessään tulee heistä yhä enemmän Kristuksen 
kaltaisia. 

Ori ihmisiä, jotka ovat niin eristetyt muita palvelemaan 
ja joiden elämä on niin täynnä palvelemisen 
vaatimusta, ettei heillä näy olevan lainkaan 
tilaisuutta saada palvelusta muilta. He ovat aina 
antamassa, eivät koskaan vastaanottamassa. Heidän 
päivänsä kuluu muita auttaessa, mutta heitä 
ei auta kukaan. He kantavat monen kuormaa,
mutta kukaan ei kanna heidän kuormaansa. He 
ovat kaikkien ystäviensä suruissa lohduttajina, 
mutta kun heillä on murhetta, ei kukaan tuo heille 
lohdutusta. He jakavat leipänsä nälkäisille, mutta 
kun heidän on nälkä, ei kukaan anna heille. Mutta 
näillä ihmisillä on apua itse palvelemisestaan, 
johon ovat pyhittäneet elämänsä. Muita ravitessaan 
he ovat tulleet itse ravituiksi. Muita lohduttaessaan 
he ovat itse lohduttuneet. Ollessaan 
muille siunaukseksi he ovat itse saaneet siunausta,. 
Ei ole väliä, vaikkeivät muut palvelekaan heitä — 
he tulevat palvelluiksi palvellessaan. 

Kristittyjen yhteydestä on sanomatonta apua 
hätäaikoina. Tämä on ihanteellisen seurakuntajäsenyyden 
etuja. Vahva auttaa heikkoa. Paljon 
puhutaan siitä, kuinka köyhät auttavat toisiaan. 
Kokenut valaisee sen askeleita, joka on outo monimutkaisilla 
poluilla. Mutta hädässä annettu apu ei 
ole vielä rakkauden parhain anti. Paljoa parempi 
on se apu, jota voimme antaa alati innoittamalla, 
alati vaatimalla ihmiseltä, hänen parhaintansa. 
Kirkko tekee enin nuorten hyväksi, kun se viittaa 
korkeaan luonteen kunnon pyrintämäärään ja kiihoittaa 
heitä sitä saavuttamaan; kun se panee 
heille suuret tehtävät ja vaatii ne suoritettaviksi. 
Meidän tulisi ilolla ottaa kaikki tällaiset vaatimukset 
vastaan, sillä ne ovat Jumalan kutsuja ja pyytävät 
meitä olemaan saamamme kutsumuksen 
arvoisia. Kas tässä rukous, joka sopii jokaisen 
nuoren omaksuttavaksi: 

»Lähetä, Herra, joku rakastamaan minussa 
parhainta, mitä minussa on, tyytymättä minussa 
mihinkään sen vähempään, ja koskettamaan minua
ihannetta palavasti rakastavan ihmisen muita etsivällä 
hellyydellä; vaatimaan minulta kaikki minun 
itseni tähden; antamaan minulle niin paljon, etten 
voi ajatella itseäni, ja vaatimaan niin paljon, etten 
voi mitään pidättää; lohduttamaan minua vahvistamalla 
minua, ennenkuin surut tulevat; auttamaan 
minua elämään niin, että vaikka luovun monesta 
asiasta tien varrella, en kadota hiventäkään 
elämän lahjasta.« 



»TÄMÄKIN MENEE OHI« 



Me suhtaudumme viisaasti elämän kokemuksiin 
ainoastaan pitämällä mielessä niiden ohimeneväisyyden. 
Olivatpa ne tuskallisia tai mieluisia, 
ne menevät pian ohi. Meidän ei tarvitse ylen suuresti 
olla levottomia siitä, mikä on vaikeata, sillä 
pian tulee helpotus. Meidän ei tulisi paisua liiaksi 
menestyksestä, sillä se ei kestä iäti. 

Muuan kristitty nainen, jolla aina on puuhaa 
jossain muodossa, kertoo saaneensa kerran arvokkaan 
opetuksen. Hänen oli määrä kohdata eräs 
ystävänsä rautatieasemalla, josta heidän kahden 
oli lähdettävä johonkin tärkeään kokoukseen. He 
tulivat muutamaa sekuntia liian myöhään ja näkivät 
junan, jolla olivat aikoneet päästä määräpaikkaansa, 
porhaltavan tiehensä. Naisemme oli kovasti 
harmissaan ja puhui toisellekin, kuinka 
kovin paha mieli hänellä oli, että näin myöhästyivät 
junasta. Toinen oli tyyni ja levollinen ja vastasi: 
»Oi, tämä menee pian ohi.« Kelpo naisemme 
koetti osoittaa ystävälleen, kuinka onnetonta tuo 
myöhästyminen oli, mutta esittipä hän mitä harmin 
ja huolen syitä tahansa, sai hän vastaukseksi 
vain: »Tämäkin menee ohi.« Hän kieltäytyi hellittämättä 
rupeamasta levottomaksi, turvautuen
aina tuohon ajatukseen, että kaikkinainen harmittava 
ja huolettava menee pian ohi. 

Sitten hän kertoi ystävälleen kertomuksen 
papista, jonka työhuoneen oven otsikossa oli lause: 
»Tämäkin menee pian ohi.« Kun hänen luonaan 
oli joku asiamies, jonka puhe oli väsyttävää ja 
asia liian vähäpätöinen viemäänsä aikaan nähden, 
hän lohdutti itseään ja hillitsi kärsimättömyytensä 
ajattelemalla: »Tämäkin menee pian ohi.« Asiamies 
ei jäänyt sinne ainaiseksi. Kun pappi tuli 
huoneeseensa jonkin väsyttävän palveluksen tai 
vaikean toimen uuvuttamana ja olisi mielellään 
antanut tuolle tunteelleen perään, hän virkisti 
itsensä taas hilpeäksi muistaessaan, että yhden 
yön lepo riitti uudistamaan hänen voimansa, että 
huomenna väsymys oli jo tiessään. Kun seurakunnassa 
oli tapahtunut jotain ikävää ja hänen 
teki mieli masentua tai vetäti vastahankaa, hän 
voitti halunsa katsahtamalla tunnuslauseeseensa, 
joka muistutti hänelle, että tämäkin oli ohimenevää, 
ja näin hän säilytti mielensä suloisena. 

Tuon kelpo naisen opetukseen sisältyy tyynen, 
levollisen elämän salaisuus, joka meidän kaikkien 
olisi hyvä oppia. Eikä ole pelkkää mielikuvitusta, 
somaa satua tuo, että kaikki kiusallinen on vain 
ohimenevää. Ikävimmätkin kokemukset kestävät 
vain lyhyen ajan. Tänään ne meitä häiritsevät 
ja tekevät onnettomiksi, mutta kun heräämme huomenna, 
ovat ne tiessään, ja me olemme ne melkein 
unohtaneet. 

Eräästä itämaalaisesta hallitsijasta kertoo tarina, 
että hän kauan turhaan etsi elämänviisautta, 
joka soisi hänelle tyyneyden ja rauhan kesken olosuhteitten 
kaikkia vaihteluita. Hänen oma pienokaisensa 
osoittautui kaikkia hänen kuuluisia neuvonantajiaan 
viisaammaksi. Tyttönen antoi hänelle 
sormuksen, johon oli kaiverrettu arapiankielellä 
sanat: »Tämäkin menee ohi.« Hallitsija ei 
koskaan unohtanut saamaansa opetusta, ja hänen 
elämälleen koitui siitä ihmeellistä apua. Tämä tarina 
on levinnyt laajalle ja avannut monille kestäväisyyden 
salaisuuden, joka on kyvyttänyt heidät 
pysymään toivehikkaina ja lujina suurissakin 
koetuksissa ja ankaroissa taisteluissa. 

Kuta enemmän ajattelemme tuota sanaa, sitä 
laajemmin se tuntuu olevan sovellettavissa kaikkeen 
siihen, mikä helposti tuskastuttaa, peloittaa 
tai häiritsee meitä. Kaikki tuo menee pian ohi. 
Raamatun opetus kuuluu näin: 

»Hänen vihansa kestää vain silmänräpäyksen; 
Hänen suosionsa halki koko elämän, 

illalla on vieraana itku, 

aamulla ilo.« 

Suru menee nopeasti ohi: ilo kestää iäti. Pilvi 
pakenee kiireesti taivaalta; aurinko paistaa taas 
himmentymättömänä. Vuoden mittaan on vain 
harvoja sumeita päiviä, ja ne unohtuvat pian 
päivänpaisteen ja sinisen taivaan pitkinä kausina. 
Sairaus on tuskallinen, mutta sekin menee pian 
ohi. Useimmat koettelemuksemme ovat lyhytikäisiä. 
Ne tekevät meidät onnettomiksi päiväksi, 
mutta nukuttuamme me heräämme huomataksemme 
niiden kadonneen. Surun ensi katkeruus 
haihtuu, kun Jumalan rakkauden lohtu tuo taivaista 
valoaan. Paavali puhuu meidän kevyestä
ahdistuksestamme, joka on vain hetkisen kestävä, 
sen jälkeen saatavan kirkkauden iäisyysarvon 
vastakohtana. Soofar sanoo: 

»Silloin unhotat onnettomuutesi, 
muistelet sitä kuin ohitse juossutta vettä. 
Elämäsi selkenee kirkkaammaksi kuin puolipäivä, 
ja pimeyskin tuntuu koitolta aamun.« 

Enimpäin ihmisten elämässä on muutama 
harva murheen päivä monien ilon päiväin rinnalla. 
Useimmat surumme ja tuskamme ovat lyhytaikaisia. 
Jos muistaisimme tämän, sanoen aina itsellemme 
kärsimyksen aikoinamme: »Tämäkin menee 
ohi«, niin olisi helpompi kantaa tuskaa ja kestää 
vaikeutta. Yön tarkoituksena on muun muassa 
päivän päättäminen, jotta saisimme alkaa kokonaan 
uudestaan joka aamu. 

Hyvin monet elämän hankaluuksista ovat 
ihmisten aiheuttamia. Usein he ovat harmittavia. 
He eivät ole huomaavaisia, muita lukuunottavia. 
Heillä ei ole kärsivällisyyttä sietää omituisuuksiamme. 
He eivät osoita meitä kohtaan asianmukaista 
kunnioitusta. He eivät ole aina kohteliaita 
meille. Heidän epämieluisat tapansa ovat 
meistä kiusallisia. Joillakuilla on varsin vaikea 
tulla toimeen ihmisten kanssa. Mutta yrittäessämme 
pysyä suloisina ja rakastavina on meille 
avuksi, jos aina kaikissa kokemuksissa, jotka panevat 
kärsivällisyytemme ja hyväntuulisuutemme 
ankaralle koetteelle, muistamme, että tämäkin 
menee ohi. 

Velvollisuudet ovat usein vaikeat. Ne tuntuvat 
olevan kokonaan ylivoimaisia. Jokaisen vakavasti 
ja hyödyllisesti elävän ihmisen elämässä on 
aikoja, jolloin tavallinen työmäärä on suuresti lisääntynyt. 
Taakka käy niin raskaaksi, että tuntuu 
kuin emme jaksaisi kantaa sitä. Tällöinkin 
on ihmeellisen innoittavaa muistaa, että pian tulee 
tähän tavattomaan työnpuristukseen lievennystä. 
»Tämäkin menee ohi.« Meidän on vain 
vähän aikaa vielä kestettävä jännitystä. Jokainen 
voi kantaa raskasta taakkaa pari kilometriä. Jokainen 
jaksaa astua tietään tunnin verran, olipa 
se miten vaikea tahansa. Kun tiedämme, että tehtävämme 
keventyvät ja velvollisuutemme lakkaavat 
olemasta ylivoimaisia, me pystymme jatkamaan 
sitä pikku taivalta, mikä meillä vielä on 
jäljellä. 

Tuon totuuden, että kaikki maallinen on katoovaista, 
tulisi myös hillitä inhimillisiä ilojamme 
vapauttaen meidät niihin liian syvästi vaipumasta. 
Tämä pitää paikkansa puhtaista inhimillisistä 
kiintymyksistä. Jumala tahtoo meidän hellivän 
niitä povessamme. Mutta me emme saa unohtaa, 
että määrätyssä mielessä nekin menevät ohi. Me 
emme saa pitää rakkaitamme iäti luonamme. 
Mutta me voimme kuitenkin kohottaa nämä inhimilliset 
suhteet haihtuvan, katoovaisen yläpuolelle, 
niin että ne solmitaan uudelleen siinä maailmassa, 
missä ei mikään enää muutu, missä eivät kukkaset 
kuihdu, missä ei mikään, mikä on kaunista ja hyvää, 
enää ole vain ohimeneväistä. Mutta inhimillisessä, 
maallisessa suhteessa meidän tulisi muistaa 
hellimmästäkin kiintymyksestä ja suloisimmasta 
ilosta: »Tämäkin menee ohi.« 

Mutta opetus ei pääty tähän. Tuo sanoma,
että kaikki on katoovaista, ei ole evankeliumia. 
Se ei jättäisi meille jalansijaakaan koko näkyväisen 
maailman muretessa tyhjiin. Se ei jättäisi mitään 
iäti omistettavaa kaikkien maisten aarteitten 
hävitessä. Eikö siis mikään ole pysyväistä, sellaista, 
mikä ei mene ohi? On kyllä. 

Jos meillä on Jumala, emme koskaan jää tyhjin 
käsin. Jumala on ikuinen, ja niillä, jotka ovat 
saaneet Hänen rakkautensa linnan kodikseen, on 
katoomaton toivo. Kun kaikki maallinen menee 
menojaan, niinkuin varmasti käykin, he asuvat 
turvallisina majassa, joka ei ole käsin tehty, joka 
pysyy iäti. Jos olemme viisaat, emme tyydy näkyväisiin, 
jotka ovat katoovia, vaan elämme näkymättömiä 
varten, jotka ovat iankaikkisia. 

»Mikä maa on tuolla korkeitten vuorten takana ?
« kysyi kuoleva lapsi äidiltään. »Ei täällä 
ole mitään vuoria, lapseni. Sinä olet äidin kanssa 
tässä huoneessa«, vastasi äiti. Hetken päästä lapsi 
taas kuiskasi: »Oi äiti, minä näen kauniin maan 
ja lapsia, jotka viittovat minulle. Mutta meidän 
välillämme on korkeat vuoret, liian korkeat, että 
voisin kiivetä niiden yli. Kuka kantaa minut 
sinne ?« 

Äiti ei voinut sanoa sanaakaan. Hetkisen 
kuluttua lapsi ojensi kelmeät, riutuneet kätensä 
kuiskaten: »Äiti, vahva mies on tullut kantamaan 
minua sinne !« Ja poissa oli poika — Hyvä Paimen 
oli käsivarsillaan kantanut hänet vuorten yli. 



VAIKEAN VALITSEMINEN 



Se joka etsii helppoa osaa, ei saa ikinä tehdyksi 
suuria elämästään. Joka pelkää ankaraa 
työtä, ei koskaan saa mitään arvollista aikaan. 
Eräässä taidekokoelmassa seisoi nuori taiteilija 
suuren taulun edessä ja virkkoi Ruskinille: »Ah, 
jos minäkin voisin siirtää tuollaisen unelman kankaalle! 
«. — »Unelman kankaalle !« ärähti ankara 
arvostelijavanhus. »Unelmanne kankaalle siirtäminen 
kysyy kymmenentuhatta siveltimenvetoa !« 
Epäilemättä kuolee moni kaunis unelma taiteilijan 
aivoihin ja sydämeen, kun puuttuu tarmoa niiden 
toteuttamiseen. Itävallan keisarin Joosef II :n hautakivessä 
keisarillisella hautuumaalla Wienissä on 
seuraava säälittävä hautakirjoitus, joka on kyhätty 
keisarin omien ohjeitten mukaan: »Tässä lepää 
hallitsija, joka parhaimmistakaan aikeistaan huolimatta 
ei saanut yhtään suunnitelmaansa perille 
viedyksi.« 

On ylen monia, jotka koettavat karttaa kaikkea 
vaikeaa. He tahtovat päästä niin vähällä kuin 
suinkin. Heillä on jonkinlaista pyrkimystä, mutta 
pyrkimystä saada voitot taistelutta, kulta kaivamatta. 
He olisivat mielellään viisaita ja oppineita, 
mutta he eivät välitä ahertaa opinnoissa ja »polttaa 
sydänyön öljyä«, niinkuin heidän olisi tehtävä, 
jos mielivät toteuttaa toiveensa. He tahtoisivat 
omistaa paljon rahaa, elää mukavasti, jopa ylellisesti, 
mutta he toivovat saavansa sen perintönä joltain 
anteliaalta sukulaiselta tai lahjaksi joltain 
varakkaalta henkilöltä. He eivät ollenkaan ajattele, 
että heidän olisi oltava vuodesta vuoteen ahkerassa 
työssä raataen ja säästäen, niinkuin muiden 
ihmisten täytyy tehdä, omin käsin ansaitakseen 
uneksimansa onnenosan. He halajavat aivan 
erikoisesti olla jaloja ja hyviä, luonteita, jotka 
herättävät kunnioitusta ja luottamusta, mutta 
heissä ei ole sitä itsekieltäymyksen ja vakavan 
moraalisen pyrkimyksen henkeä, joka yksin voi 
synnyttää sellaisen luonteen. 

He tahtovat olla hyviä ja kehittyä arvolliseen 
miehekkyyteen, mutta heiltä puuttuu tuo intomielinen 
uurastus, joka yksin luo elinvoimaista hurskautta, 
miehekkäitä hyveitä ja todellisen Kristuksen 
kaltaisuuden sankarillisia avuja. Pelkästä 
hurskaasta uneksinnasta ei lähde muuta parempaa 
kuin hengellistä hempeyttä. Uskonto ei ole arvollista, 
jollei se pyri saavuttamaan parhainta, ja parhain 
saavutetaan vain urheimmin taistellessa ja 
kestävimmin pyrkiessä. 

Kaikilla elämän aloilla tämä veltto, kepeä elämäntapa 
valmistaa sen tuhoa. Sitä tapaa paljon 
kouluissa ja college'eissa. Sittemmin sitä on ihan 
ylivuotavasti liike- ja virkatoiminnan piirissä. 
Muuan vaurastunut liikemies on sanonut, että pääasiallinen 
syy siihen, miksi niin monet nuoret miehet 
evät koskaan pääse eteenpäin tai saa elämästään 
mitään arvollista aikaan, on perinpohjaisuuden 
puute. He tekevät vain sitä, mikä on helppoa, 
eivätkä koskaan iske kiinni vaikeaan. Luonnollisesti 
he eivät tule kykeneviksi muuhun kun helpoimmille 
paikoille, sillä ei tärkeitä asemia koskaan 
täytetä helpolla. Velttous on lukemattomain 
ihmisten kirous. Heidän kykynsä eivät koskaan 
kehity tarmon puutteessa. He eivät pääse kohoamaan, 
kun heillä ei ole kiipeämisen rohkeutta ja 
kestävyyttä. 

Jalon luonteen tunnusmerkkinä on halu vaikeisiin 
tehtäviin. Helpot tehtävät eivät tyydytä 
sitä. Se on onnellisin ponnistellessaan tehtävän 
kimpussa, joka vaatii sitä panemaan parastaan. 
Onnekkaita ne nuoret ihmiset, joilta vaaditaan sellaista, 
mitä he eivät näy pystyvän suorittamaan. 
Sellaisen pakon alla he kasvavat parhaiten. 

Tavallisesti pidetään erikoisena onnensuosikkina 
ihmistä, joka nuorena pääsee vaikeitta kokemuksitta 
ja vaikeuksia kestämättä. »Neljänteentoista 
ikävuoteeni asti«, sanoi muuan keski-ikäinen 
nainen, »ei minulla ollut vielä yhtään pettymystä
^ Pidettiin erikoisena onnena, että hänen 
lapsuutensa oli ollut niin helppo, niin vapaa huolista 
ja taakoista. Mutta niistä, jotka tunsivat 
tuon naisen hyvin, kätkeytyi juuri tuohon samaiseen 
asianlaitaan moni seikka, mikä ei ollut kaunista 
hänen elämässään. Hänen hemmoiteltu ja 
hellitelty tyttöikänsä ei ollut ollut parasta valmistusta 
naiseuteen. Hän ei ollut oppinut kestämään, 
alistumaan siihen, mikä on vaikeata. Hän ei ollut 
kehittynyt voimakkaaksi, ei saavuttanut itsekuria. 
Kypsänä naisenakin hän oli vain pilattu lapsi, joka 
kiukutteli, kun asiat eivät menneet hänen mielensä
mukaan. Ei ole tosin helppoa, mutta on parempi, 
jos nuorilla on pettymyksiä, taakkoja ja edesvastuuta 
ja elleivät he saa aina tahtoaan läpi. Näin 
he harjaantuvat itsensä pakottamiseen ja oppivat 
alistamaan tahtonsa Jumalan tahtoon. 

Eivät tietystikään ihmiset aina saavuta varhaisvuosiensa 
vaikeuksissa sitä oppia ja luonnetta, 
mikä olisi saavutettava. Jotkut ovat kovapäisiä 
elämänkoulussa. Jotkut käyvät pettymyksistä katkeriksi 
ja kadottavat olemuksensa suloisuuden 
koettelemuksia kestäessään. Mutta kaikkeen vaikeaan 
kätkeytyy siunauksen saamisen mahdollisuuksia, 
ja elämän tehtävänä on löytää ne — kerätä 
kaikista taisteluista, huolista ja kestettävistä uutta 
jaloutta ja armoa. 

On vaarallista uhkarohkeutta, jos joku syöksee 
taisteluun asiattomasti, kun ei ole osanottaja. 
Mutta toisaalta me emme saa pelätä taistelua tai 
kiusausta, kun sen kohtaamme velvollisuuden tiellä. 
On pelkurimaista karttaa taistelua, johon on saanut 
kutsun. Kun Jumala johtaa meitä, aikoo Hän 
myös auttaa. Eivät mitkään Hänen määräämänsä 
tehtävät koskaan osoittaudu liian vaikeiksi, jos me 
suoritamme ne Kristuksen nimessä. Kun edessämme 
on uusi tilanne, jonka varalta meillä ei 
tunnu olevan voimaa, ei taitoa, on meidän kysyttävä 
ainoastaan: »Onko tämä velvollisuutemme ?« 
Jos niin on, ei ole epäilystäkään mitä on tehtävä, 
eikä meidän liioin tarvitse pelätä epäonnistumista. 

Muutamilla on tapana sivuuttaa vaikeat asiat. 
Aletaan jo lapsina koulussa. Helpot läksyt opitaan, 
koska ne eivät vaadi suurtakaan ponnistusta, 
mutta kun lukusuunnitelmaan tulee joku vaikeakin,
niin se jätetään sikseen puolinaisen yrityksen 
perästä. Tällainen koulutyössä alkuun päästetty 
tapa tunkeutuu pian koko elämään. Poika menettelee 
samoin myös leikkikentällä. Kun leikki ei 
kysy erityistä ponnistusta, hän suoriutuu siitä kylläkin 
kunniakkaasti. Mutta jos kilpa käy kuumaksi, 
jos voitto on vain kiivaalla taistelulla saatavissa, 
silloin hän luopuu leikistä. Hänellä ei 
ole rohkeutta tai kestävyyttä ankaraan ponnistukseen. 
Joka päästää koululäksyt herroikseen, joka 
menee eteenpäin jättäen vaikeat laskut ratkaisematta, 
alkaa pian päästää muutkin vaikeudet vallitsemaan. 
Hän ei yritäkään tarttua epämieluisiin 
tai erikoista ponnistusta vaativiin kotitehtäviin. 
Eipä aikaakaan, niin jo tottumus tehdä sitä, mikä 
käy huokeasti, ja sivuuttaa kaikki vaikea läpitunkee 
koko elämän. Seurauksena on, ettei ihminen 
saa koskaan aikaan mitään kunnollista tai ylevää 
eikä koskaan kohoa yli tavallisen mittakaavan. 

Monin tavoin vahingoittaa tämä vaikeitten laiminlyönti 
elämää. Nuo vaikeat asiat on pantu 
tiellemme, ei kulkuamme estämään, vaan kutsumaan 
esiin voimamme ja kehittämään tarmoamme. 
Jollei meillä olisi koskaan muuta kuin helppoja, 
ponnistusta kysymättömiä tehtäviä, meistä ei tulisi 
koskaan voimakkaita. Jos arkaillen heitämme 
sikseen heti, kun vaikea vastaan tulee, me emme 
ikinä pääse lapsen saavutuksia pitemmälle. Jos 
väistämme ponnistusta ja sanomme arkoina, että 
emme pysty siihen, niin me menetämme tilaisuuden 
kartuttaa voimiamme. 

Me emme saisi unohtaa, ettei kukaan ole koskaan 
tehnyt mitään suuriarvoista toisten hyväksi,
joka ei olisi maksanut hänelle jotain. Näppärä 
vanha sananlasku sanoo: »Ei munakasta saa munia 
rikkomatta.« Jos me tahdomme saada aikaan 
jotain, jolla on arvoa, joka on siunaukseksi maailmalle, 
»täytyy meidän uhrata siihen, ei vain kevyttä 
ponnistusta, voimatonta myötätuntoa, sovinnaisia 
hurskaita toivomuksia ja kohteliaisuuksia, jotka 
eivät maksa mitään, vaan ajatusta, aikaa, kärsivällisyyttä, 
itsekieltäymystä, unettomia öitä, uuvuttavaa 
ankaraa työtä. Käy tarina eräästä taiteilijasta, 
joka keksi ihmeellisen punavärin valmistamissalaisuuden 
muiden taiteilijain osaamatta 
sitä jäljentää. Salaisuus meni hänen kerallaan 
hautaan. Mutta hänen kuoltuaan tavattiin hänen 
rinnassaan vanha haava. Niin paljastui hänen 
kuviensa verrattoman väritunnun alkulähde. Tarina 
opettaa, että kaikki suuri on saatu aikaan, 
kaikki ylevä saavutettu, kaikki arvokas tullut 
maailmassa tehdyksi vain sydänveren hinnoin. 



ANTAEN MITÄ MEILLÄ ON 



On aina niitä, jotka kietovat palvelemiskykynsä 
kääreliinaan nimeltä »ei maksa vaivaa«. 
Heistä tuntuu, että he saisivat niin vähän aikaan, 
kun heidän kykynsä ovat niin pienet, ja siksi he 
eivät yritäkään. He luulottelevat sovittavansa 
muka käytäntöön paljon kiitettyä nöyryyden hyvettä, 
vaikka he itse asiassa karttavat velvollisuutta 
ja edesvastuuta joutuen siten syyhyn ja 
moitteeseen. 

Asia on kumminkin niin, ettei kenenkään, 
kuinka pieni hänen kykynsä lieneekin, tarvitse 
elää hyödytöntä elämää. Jumala ei anna taitolahjoja 
kääreliinoihin käärittäviksi, olivat ne 
minkä nimellisiä tahansa. Varaton ei voi antaa 
rahaa puutteenalaisille. Voimaton ei voi auttaa 
heikkoa. Tietä tuntematon ei voi opastaa muita 
vaikeilla ja mutkikkailla teillä. Meidän täytyy 
ensin itse oppia, ennenkuin osaamme opettaa. 
Meidän täytyy tuntea pelastuksen -tie, ennenkuin 
voimme sitä neuvoa ystävillemme. Jollemme ole 
oppineet osaaottaviksi, emme kykene ottamaan 
osaa huolellisten huoleen. Jollemme ole kokeneet 
surua ja Jumalan lohdutusta, emme voi lohduttaa 
murheellisia. Me emme voi osoittaa muille Jumalan 
rakkautta, jollemme ole saaneet tätä rakkautta 
omaan sydämeemme. Opettaja ei voi kertoa oppilailleen 
kristityn-elämästä enemmän kuin hän itse 
tietää siitä. Pappi ei voi opastaa laumaansa 
pitemmälle Kristuksen tiellä, kuin hänen omat jalkansa 
ovat sitä astuneet. 

Mutta meidän tulisi aina antaa mitä meillä on. 
Emme saa koskaan sanoa: »Ei minun hyödytä 
antaa, minulla on niin vähän. Siitä ei ole kenellekään 
hyvää.« Meidän asiamme ei ole huolehtia 
suuremmuudesta tai pienemmyydestä. Me olemme 
edesvastuussa siitä, mitä meillä on. Jos tuo omistamamme 
on vain pieni taitolahja, niin ei meidän 
tarvitse vastata sen enemmästä kuin tuosta pienestä 
taitolahjasta. Mutta siitä meidän on vastattava, 
ja jos jätämme sen käyttämättä, me emme 
vain kadota sitä lopulta, vaan saatamme päällemme 
hyödyttömyyden rangaistuksen. 

Emme me liioin tiedä, mikä on todella pientä 
hyödyttäväisyytensä tai kasvumahdollisuuksiensa 
kannalta. Käyttö monistaa käytetyt taitolahjat. 
Antamalla mitä tänään omistamme saamme huomiseksi 
enemmän annettavaa. Monilla, jotka ovat 
olleet maailmalle suurimmaksi siunaukseksi, on 
ollut ensin vain vähän. He tekivät minkä voivat, 
ja eläessä ja palvellessa elämisen ja palvelemisen 
kyky kasvoi, kunnes viimein heidän siunattu vaikutuksensa 
saavutti lukemattomat, tuhannen tuhannet 
ihmiset! 

Mitä meillä on, se meidän tulisi antaa, sen 
olemme velvolliset antamaan. Me emme saa koskaan 
pidättää sitä. Se ei ole meidän, jotta pitäisimme 
sen vain itsellemme — Jumala ei anna
mitään kurjaa kirstun pohjiin kasaamista tai 
itsekästä käyttöä varten. Me olemme aina Hänen 
taloudenhoitajiaan ja saamme itse siunausta sikäli
', kuin olemme siunaukseksi muille. Tämä 
pitää paikkansa kaikesta saamastamme hyvästä. 
Se lakkaa olemasta meille hyväksi, jos kieltäydymme 
jakamasta siitä muille tai siirtämästä sitä 
edelleen toisille. 

Tämä pitää paikkansa tavallisista, maallisista 
siunauksista. Lähimmäisrakkauden suuri laki 
vaatii meitä pitämään kaikki, mitä meillä on, 
Jumalan käytettävissä ihmisten hädän poistamiseksi. 
Jumalan rakkaus, jota Hän suo meille lahjaksi 
ja niin äärettömän anteliaasti, on meille siunaukseksi 
vain sikäli, kuin meistäkin tulee rakastavia 
niinkuin Jumala, sikäli kuin me rakastamme 
muita, niinkuin Hän rakastaa meitä. Jumalan 
anteeksiannon saamme osaksemme vain siirtämällä 
sen eteenpäin, antamalla anteeksi niinkuin 
meille on anteeksiannettu. Me saamme Jumalan 
lohdutuksen murheeseemme ainoastaan jos olemme 
valmiit itse antamaan sen taas pois lohduttaen 
muita sillä lohdutuksella, jolla Jumala lohdutti 
meitä. Kaikista suurista lahjoista ja siunauksista, 
joita Jumala armorikkaasti suo meille, ei 
ainoakaan ole aiottu yksin meitä varten. Mitä 
meillä on, se on meidän annettava, muutoin menetämme 
sen. 

Me elämme aina keskellä ihmisten hätää, jota 
meidän olisi autettava. Ehkä tuntuu siltä, ettei 
ympäristömme tarvitse mitään, mitä meillä on 
antaa. Ihmiset näyttävät onnellisilta, ja kenties 
heillä on itsellään enemmän sellaista, mikä tekee
onnelliseksi, kuin meillä. Muitta me emme tiedä, 
mikä nälkä heillä on sydämessään, mitä salaista 
surua he kantavat keskellä päivänpaistetta, joka 
leviää heidän ympärillään; mitä taakkoja heillä 
on, joista eivät sanallakaan mainitse. Joka tapauksessa 
tulisi meidän rakkautemme kohdistua 
avosydämisenä ja avokätisenä kaikkiin ihmisiin 
valmiina palvelemaan heitä kaikin itävöin, miten 
vain voimme, vaikkemme tiedäkään, mitä he juuri 
sillä hetkellä kaipaavat. 

Meitä vaaditaan antamaan vain mitä meillä 
on, ei mitä meillä ei ole. Kun kohtaamme hätää, 
jota emme mahdollisesti voi lievittää, emme saa 
kiusata itseämme sillä, ettemme voi auttaa. Se 
mitä todellakaan emme pysty tekemään, ei olekaan 
meidän tehtävämme, vaan jonkun toisen. 
Mutta me emme saa hätää nähdessämme liian 
äkkipikaisesti päätellä, ettemme me voi tehdä mitään 
sen auttamiseksi. Saattaa olla, ettei se, mitä 
asianomainen pyytää, olekaan hänen vasituinen 
tarpeensa. Voi olla, että meillä on niukoissa varastoissamme 
juuri sitä, mikä sammuttaa hänen 
nälkänsä tai lievittää hänen ahdinkonsa paremmin 
kuin jos voisimme antaa hänelle mitä hän pyytää. 
Temppelin Kauniin Portin edustalla ei Pietari 
voinut antaa mitä kerjuri pyysi, mutta ei hän 
silti jatkanut matkaansa hartaudenharjoitukseensa 
jättäen miehen auttamatta. Ja se, miltä hän antoi, 
oli itse asiassa paljoa parempaa kerjäläisellemme 
kuin se kurja kappale, jota mies, kyllin 
tuntematta tarvettansa, oli anonut. 

Kun emme voi antaa lähimmäisellemme sitä, 
mitä hän tuntuu tarvitsevan, ei meidän silti tule
olla antamatta mitään. Rahasumma, joka meillä 
on pantavana armeliaisuustarkoituksiin, ei ole 
auttamiskykyisyytemme mittapuuna. Raha on 
almuista vähäarvoisin. Raha-apu tuottaa saajalleen 
suureksi osaksi korvaamatonta vahinkoa. Se 
tekee hänen elämänsä vähemmän kuninkaalliseksi 
ja yleväksi. Suurta vahinkoa saa aikaan arvostelukyvytön 
hyväntekeväisyys, joka ei synnytä 
miehekästä itseluottamusta, vaan riippuvaisuuden 
hentomielistä ja epämiehekästä henkeä. Apumme 
ei ole viisasta, jos teemme muiden puolesta, mitä 
he olisivat itse voineet tehdä. Jos Pietari olisi 
antanut rahaa silloin pyhäkön ovella, hän olisi 
vain auttanut rampaa miestä vielä vähän kauemmin 
jatkamaan kurjaa ja hyödytöntä kerjäämistään. 
Mutta hän antoi hänelle siunauksen, joka 
teki kerjäämisen tarpeettomaksi, sillä mies saattoi 
nyt asettua ihmisten joukkoon ja ansaita itse 
leipänsä. 

Parhaiten emme auta muita pelkästään palvelemalla 
heidän puutteellisuuksiaan ja heikkouksiaan, 
vaan valamalla heihin rohkeutta ja voimaa, niin 
että he kykenevät itse huolehtimaan itsestään. 
Meillä ei ole kenties antaa rahaa, mutta on rahaa 
parempia almuja. Jos saamme! masentuneen taas 
rohkaistumaan ja antautumaan urheasti omia taisteluitaan 
taistelemaan ja kantamaan omia taakkojaan, 
niin olemme tehneet hänelle paljon suuremman 
hyvän työn kuin jos olisimme taistelleet hänen 
puolestaan hänen taistelunsa ja kantaneet 
hänen taakkansa. 

Meidän tulisi aina antaa mitä meillä on annettavana. 
Kenties meillä on antaa vain hilpeä
sana; muitta hyödyllisimpiä ihmisiä maailmassa 
ovat ne, jotka suovat rohkaisevan sanan jokaiselle, 
jonka kohtaavat. Heidän elämänsä on alati siunaukseksi. 
Missä he kulkevatkin, puhkee polku 
kukkiin heidän jäljissään. He eivät tee mitään 
suurenmoista, eivät mitään, mistä ihmiset puhuvat 
tai sanomalehdet mainitsevat, mutta he tekevät 
jokaisen kohtaamansa ihmisen hiukan urheammaksi, 
lujemmaksi ja onnellisemmaksi, ja se maksaa 
vaivan, se on enkelin työtä. 

Henry Drummond sanoo, ettemme me tiedä, 
mitä terveyden aaltoväreitä me panemme liikkeelle 
pelkästään hymyämällä jollekulle. Ihmisillä, 
joiden kyvyt ovat kaikkein vaatimattominpa, 
arkisinta laatua, on kuitenkin jotain antamista — 
antakoot he juuri sen, mitä heillä on, ja se on 
jossain muodossa sulostava maailman katkeruutta, 
kirkastava sen pimeyttä ja tuova voimaa sen heikkouteen. 
Meidän ei huoli sureksia siitä, mitä soisimme 
voivamme antaa, mutta emme voi — se ei 
olekaan meidän asiamme; siitä avusta me emme 
ole edesvastuussa. Mutta jollemme tahdo tuottaa 
Jumalalle pettymystä ja laiminlyödä edesvastuutamme, 
tulee meidän aina antaa iloisesti mitä 
meillä on. 



YSTÄVÄLLISYYDEN PALVELUSTA 



Ei mikään niin hyvin maksa vaivaa kuin 
ystävällisyys. Ei mikään maailmassa ole itsessään 
niin kaunista. Robert Louis Stevenson sanoi 
eräässä kirjeessään Edmund Mosselle: »Vain ystävällisyydentekojen 
muisto tekee maailman siedettäväksi. 
Jollei olisi olemassa sitä vaikutusta, 
joka lähtien ystävällisistä sanoista, ystävällisistä 
katseista, ystävällisistä kirjeistä kasvaa ja leviää, 
onnellistaen toista ihmistä toisen kautta ja saaden 
hyvää aikaan milloin kolmi-, milloin viisikymmen-, 
milloin tuhatkertaisesti, olisin kiusauksessa pitämään 
tätä elämää käytäntöön sovitettuna pilana 
sanan mahdollisimman pahassa mielessä.« 

Ihminen, jonka olemuksesta puuttuu ystävällisyyden 
tottumus, voi kylläkin menestyä oivallisesti 
maailmallisessa suhteessa. Hän kohoaa kenties 
kunnian kukkuloille. Hän kerää miljoonia. 
Hän kiipeää ihmisten silmissä huomatulle paikalle. 
Mutta hän on jäänyt vaille sitä, mikä yksin kirkastaa 
elämän — ystävällisyyden iloa ja siunausta. 
On ihmisiä, jotka niin kiihkeästi tavoittavat menestystä, 
ettei heillä ole silmää, ei sydäntä inhimilliselle 
hädälle tiensä varrella. Siellä täällä on 
sentään jokunen, joka ajattelee enemmän inhimillisyyttä 
kuin omaa persoonallista eteenpäin kutsuvaa 
menestystään ja kiireisimpänäkin hetkenä 
poikkeaa auttamaan ja lohduttamaan hädänalaisia. 

Ihmisten välillä huomaa aina tämän eron. 
On niitä, joiden elämällä on vain yksi tarkoitus — 
heidän oman menestyksensä luominen. He kiinnittävät 
katseensa päämäärään ja rientävät sitä 
kohti lannistamattomalla kestävyydellä jättäen kokonaan 
huomiotta heidän korviinsa sattuvan inhimillisen 
hädän kutsut ja vetoamiset. He laiminlyövät 
kokonaan rakkaudenvelvollisuudet. He surkastuttavat 
ja kuolettavat itsestään luontonsa jumalallisimmat 
ominaisuudet. Paljoa jalompia ovat 
ne, jotka, toimissaan kylläkin hartaina ja uutterina, 
silti antavat rakkaudenlain hallita elämäänsä 
ja ovat aina valmiit unohtamaan itsensä ja uhraamaan 
omat etunsa tehdäkseen muille hyvää. Se 
joka sulkee rakkauden pois elämänsuunnitelmastaan, 
sulkee siitä Jumalan pois, sillä rakkaus on 
ensimmäisenä, jos kuka tahtoo Jumalan kaltaiseksi 
pyrkiä. 

Kun puhumme ystävällisyydestä, emme ajattele 
niin paljon kaikkea suurellista, vaan sitä 
pientä huomaavaisuutta ja kohteliaisuutta, jota 
voimme osoittaa matkan varrella. On ihmisiä, 
jotka silloin tällöin suorittavat suurtekoja, jotka 
ovat jokaisen suussa, mutta heidän arkipäivistään 
puuttuu omakohtaiset rakkaudenpalvelukset. On 
ihmisiä, jotka antavat suuria summia laitosten 
perustamiseen tai tekevät niille lahjoituksia, mutta 
joiden tuskin koskaan tiedetään osoittaneen ystävällisyyttä 
köyhälle tai murheelliselle tai puutteenalaiselle 
ja joilta puuttuu kokonaan rakkauden
suloinen mieli omassa kodissaan ja toveripiirissään. 
Eikö ole parempi, että meillä on hellä sydän 
joka kehoittaa meitä alati osoittamaan ystävällisyyttä 
sanoin ja teoin, kuin että me kerta 
kaikkiaan pitkän ajan takaa suoritamme jonkin 
huomattavan armeliaisuusteon eläen sillä välin 
kaikissa arkisuhteissamme kylmää, itsekästä, myötätunnotonta, 
epäystävällistä, rakkaudetonta elämää? 


On miehiä ja naisia, jotka ovat oppineet niin 
hyvin Mestarin antamat rakkaudenopetukset, että 
koko elämänsä tekevät rakkaudenpalvelusta, joka 
kirkastaa ja onnellistaa kaikkien elämää, jotka 
joutuvat heidän vaikutuksensa piiriin. Heidän 
kulkunsa elämän läpi on kuin erämaan halki virtaavan 
joen, jonka rannat vihanta vihreys reunustaa. 
Mestarin tavoin he kirjaimenmukaisesti käyvät 
ympäri tehden hyvää. Heillä on ystävällisyyden 
lahja. He osoittavat aina pientä huomaavaisuutta, 
joka lisää maailmaan viehätystä ja onneniloa. 


Kerran saavuin niityn poikki kulkiessani paikkaan, 
joka oli tuoksua täynnä. Mutta en voinut 
huomata kukkia missään ja ihmettelin, mistä 
tuoksu tuli. Viimein keksin matalalta, ihan maan 
tasalta, korkean ruohikon peitosta lukemattomia 
pikku kukkia. Niistä tuoksu läksi. Tulet johonkin 
kotiin. Se on kauttaaltaan runsaan rakkauden 
lemun läpitunkema. Se saattaa olla varakas 
ja komea tai vaatimaton ja tyhjä. Sillä ei ole 
väliä; ei rakennus, ei kalusto, eivät koristeet tee 
ilmaa näin suloiseksi. Tutkit tarkemmin. Kas 
tuossa lempeä nainen, äiti tai tytär, hiljainen,
tyyni, nöyrä, piiloutuva, jonka elämästä lemu on 
kotoisin. Hän ei kenties ole kaunis, ei erikoisen 
oppinut, ei soitannollinen, ei taiteellinen, ei missään 
suhteessa erityisen »kuntoisa«; mutta missä 
hän liikkuneekin, jättää hän siunausta jälkeensä. 
Hänen suloinen kärsivällisyytensä ei häiriinny 
hänen ympärillään langetetuista terävistä sanoista. 
Lapset rakastavat häntä, sillä hän ei koskaan väsy 
heihin. Hän auttaa heitä läksyjen lukemisessa, 
kuuntelee heidän harmejaan ja huoliaan, parantaa 
heidän särkyneet lelunsa, ompelee heille nukenvaatteita, 
selvittää heidän sotkunsa, ratkaisee heidän 
pienet riitansa, ja hänellä on aikaa leikkiä 
heidän kanssaan. Kun kodissa on sairautta, on 
hän lohdun enkelinä. Hänen kasvojaan kirkastaa 
aina rakkauden säteily. Hänen äänensä on kuin 
suloista soittoa, kun se lohdullisen hellänä sattuu 
kärsivän korvaan. Hänen kätensä on ihmeen hellä, 
kun se rauhoittavana lepää pakottavalla otsalla, 
tai kun se lukemattomin tavoin palvelee tuskien 
vuoteen luona. 

Eräs nuori nainen, joka oli kokenut syvää 
surua, sanoi eräänä päivänä ystävälleen, puhuessaan 
lohdutuksesta, jota jotkut ihmiset olivat tietämättään 
hänelle antaneet: »Jospa jotkut ihmiset 
tietäisivät, kuinka suuresti heidän näkemisensä 
lohduttaa minua! Usein kuljen samassa raitiovaunussa 
isäsi kanssa, ja minulle on ollut suureksi 
avuksi, että olen saanut istua hänen vieressään. 
Hänessä on jotain niin hyvää, lujaa ja ystävällistä; 
minun on ollut niin lohdullista tuntea hänet vierelläni. 
Joskus kun olin äärimmäisen apea ja masentunut, 
hän tuntui kuin jollain lailla tietävän
sanoa oikeat sanat; mutta vaikkei hän puhunutkaan, 
niin sain avun katsoessani hänen kasvojaan. 
Hän luultavasti ei liioin sitä vähintäkään aavistanut, 
sillä tunnen häntä niin vähän, enkä luule, 
että ihmiset puoleksikaan toteavat milloinkaan, 
kuinka paljon he joko ovat avuksi tai esteeksi 
muille.« Maailmassa on paljon tällaista itsetiedotonta 
ystävällisyyttä. Mooses ei tietänyt, että 
hänen • kasvonsa loistivat. Parhaat ihmiset eivät 
ole tietoisia hyvyydestään. Vanhan tarinan mukaan 
pyhän miehen varjo paransi sairaat vain 
hänen taakseen langetessaan, kun hän ei sitä nähnyt. 
Tämä on vertaus. Hyvyys, joka on itsestään 
tietoinen, kadottaa paljon sulostaan. Itsetiedottomasti 
osoitettu ystävyys on suurimmanarvoinen. 


Tuskan ja kärsimyksen siunausta on, että se 
pehmentää sydämet ja kutsuu esiin lempeyden ja 
ystävällisyyden. Hyvin tavallinen kokemus sisältyy 
erään slummityöntekijän kertomukseen kokonaisesta 
perheestä, jonka raajarikko lapsi sai vaikutuksensa 
kautta täydelleen muuttumaan tullen siten 
kotinsa enkeliksi. Isä oli rautatientyömies, pojat 
karkeita ja jöröjä, äiti, joka oli liika rasittunut ja 
varsin heikko, oli käynyt huolimattomaksi. Mutta 
tähän kotiin oli syntynyt rampa lapsi, ja hän oli 
välikappaleena saamaan esiin kaikkien perheenjäsenten 
osanoton, rakkauden ja hellyyden. Mies 
hoiti ja vaali lasta illoin; pojat valmistivat hänelle 
leluja ja osoittivat rakkauttaan monin huvittavin 
tavoin; äiti piti ikkunat kirkkaina, niin että lapsi, 
pöydällä maaten, saattoi katsella pihalle. Näin 
näennäinen onnettomuus innosti suurenmoiseen ja
siunattuun rakkaudenpalvelulleen. Lapsen kärsimys 
muutti koko perhe-elämän tehden kaikkien 
sydämet hellemmiksi, suloisemmiksi, huomaavaisemmiksi, 
epäitsekkäämmiksi. Niin on usein. 
Moni suloinen koti saa kiittää suloisuudestaan hiljaista, 
kärsivällistä kärsijää, jonka kärsimys on 
ollut Jumalan lähetti pehmentäen sydämet ja 
rikastuttaen vallan tavalliset ihmisolemukset taivaisen 
hellyyden piirteellä. 

Hyvä sääntö on, ettei tule sallia päivänkään 
kulua tekemättä jotakuta ihmistä hiukan onnellisemmaksi. 
Me jätämme toteamatta, kuinka paljon 
onnea tuottavat vallan pienet asiat: pelkkä 
hilpeä sana kohdatessamme lähimmäisemme kadulla 
tai käväisy ovella sairasta kyselemässä, osanoton 
ilmaisu kodille, jossa on huolta, tai yksinkertaisesti 
syntymä- tai vuosipäivän muistaminen. 
Tuollaiset näennäisesti joutavat seikat, jotka eivät 
maksa muuta kuin huomaavaisuutta ja rakkauden 
ilmaisun, tuovat elämää ja virkeyttä niille, joihin 
ne kohdistuvat. Ne tekevät maailman suloisemmaksi 
olosijaksi. Ne keventävät kuormat, tasoittavat 
rosoiset polut, huojentavat työn ankaruuden, 
tekevät yksinäisyyden siedettävämmäksi. 

Mitä muuta teemme tai olemme tekemättä, 
tulisi meidän harjoittautua ystävällisiksi. Se 
läksy ei ole ehkä helppo oppia, sillä sen salaisuutena 
on itsensäunhotus ja muiden muistaminen — 
ja se on aina vaikeata. Mutta sen voi " oppia. 
Alkuun päästäksemme tulee meillä olla hellä sydän, 
joka innoittaa lempeämieliseen elämään. Meidän 
täytyy rakastaa ihmisiä — jollemme sitä tee, ei 
mikään harjaannutus, ei mikään sääntöjen noudattaminen 
koskaan tee meitä ystävällisiksi. Mutta 
jos sydämemme on täynnä Kristuksen rakkautta, 
niin on mielenlaatummekin rakastavainen, eikä 
tarvita sääntöjä opettamaan huulia aina puhumaan 
laupiaita sanoja ja käsiä aina tekemään ystävällisiä 
tekoja ja tekemään ne aina oikeaan aikaan. 
Liian monet odottavat, kunnes on liian myöhäistä 
osoittaa ystävällisyyttä. 



ROHKAISUN PALVELUSTA 



Rohkaiseminen on enin vaivanarvoinen asia 
maailmassa. Ei ole toista niin jumalallista tehtävää 
kuin rohkaisijan. Millään muulla tavalla 
emme voi saada niin paljon hyvää aikaan kuin 
kulkemalla ympäri puhuen lohdun sanoja. Westmealissä 
lähellä Antwerpeniä on trapisti- veljeskunnan 
luostari, jonka munkit edustavat omituisen 
nurinkurista kristillisyyden käsitystä. Siinä asuu 
kolmekymmentäkuusi munkkia, jotka viettävät yhteiselämää 
alituisen vaiti-olon lupauksen sitomina. 
Heidän pukunsa on karkeaa säkkikangasta, heillä 
on nuora vyötäisillä, pää paljaaksi ajeltu ja parta 
siivoamaton. Heidän ravintonaan on leipä, maito 
ja kasvikset, he nukkuvat kovilla lavitsoilla Ja 
viettävät päivänsä elottomassa, juhlallisessa äänettömyydessä. 
Jos vieras puhuttelee munkkia, vetää 
tämä kaapunsa tiiviimmin päänsä katteeksi ja hiipii 
tiehensä. Joka päivä he kävelevät puutarhassa 
katsellen hautaan, joka on valmiiksi avattu tovereista 
ensin vainajaksi joutuvalle. 

Tätä /tahdotaan pitää korkeana kristillisen elämän 
ihanteena. Mainittu veljeskunta luulee edustavansa 
ylevällä tavalla kristityn-elämän kauneutta 
ja pyhyyttä. Mutta niin ei opeta Uusi Testamentti. 
Niin ei elänyt Jeesus Kristus. Hän ei 
kulkenut ympäri äänetönnä. Hän oli ihmisistä 
päivänpaisteisin. Hän oli valmis virkistämään 
jokaista, jonka kohtasi. Hän opetti seuraajiaan 
antamaan valonsa loistaa maailman pimeyteen. 
Hänen tahtonsa on, että kätkemme sydämeemme 
huolemme ja kärsimyksemme ja luomme ympärillemme 
pelkkää siunausta ja iloa. 

Mutta aina on ollut niitä, jotka kääntävät 
nurin Kristuksen opetukset tästä hilpeästä elämisen 
taidosta ja tekevät uskonnollisen elämän synkäksi 
ja masentavaksi. Sen sijaan, että auttaisivat 
muita uskoon ja iloon, he ovat esteeksi. Sen 
sijaan, että saisivat muut voimakkaammiksi taistelemaan, 
kuormaa kantamaan, velvollisuuksiaan 
täyttämään, he tekevät heidän osansa vaikeammaksi. 
Kerrotaan, että Ladysmithin piirityksen 
aikana vangittiin muuan siviilihenkilö, sotaoikeus 
tutki häntä ja tuomitsi hänet masentajana vuoden 
vankeuteen. Mies oli kulkenut pitkin vartiorivejä 
ja puhunut masentavia sanoja velvollisuuttaan 
täyttäville sotilaille. Hän ei antanut iskuakaan 
vihollisen puolesta. Hän ei ollut maanpetturi. 
Mutta hän oli masentaja. Elettiin ratkaisun 
aikoja. Kaupungin ja sen urhean varusväen kohtalo 
häilyi vaa'alla. Sen sijaan, että olisi rohkaissut 
miehiä, joiden varassa oli kaupungin puolustus 
ja saanut heidät urheammiksi ja lujemmiksi, 
hän valoi heidän sydämeensä apeutta ja teki heidän 
miehuuttomammiksi. Sotaoikeus piti rikollisina 
masentavat puheet sellaisena aikana. Ja 
sotaoikeus oli oikeassa. 

Joka yhdyskunnassa on niitä, jotka alituisesti
menettelevät ihan samoin. He kulkevat ympäri 
masentajina. Onnellinen se seurakunta, jolla ei 
sellaista jäsentä — tai useampia — ole kirjoissaan. 
He ovat hyviä ihmisiä, hurskaita ja vilpittömiä, 
kenties monin tavoin toimiviakin. Mutta he eivät 
koskaan näe seurakuntaelämän toivehikkaita puolia. 
Jos puhut heille jostain rohkaisevasta, kertoessasi 
itsekin innostuen, he pistävät väliin synkän 
»mutta«'nsa ja sammuttavat intosi kysymyksillään 
ja edellytyksillään, jotka pyytävät panna 
pataluhaksi toivehikkaisuutesi ja tukahduttaa liekehtivän 
innostuksesi. Heidän suustaan ei kuulla 
ikinä mistään asiasta sydämellistä, ehdottoman 
hyväksymisen sanaa. Voiteessa on aina joku kärpänen. 
Pappi olisi kelpo mies, mutta hän saisi 
aikaan enemmän hyvää, jos hän saarnaisi pikemmin 
niin ja niin. Eikä hän ole niin luotettava sielunhoitaja 
kuin hän voisi olla. Seurakunta tuntuu 
menestyvän. Aika ajoin se lisääntyykin. Sen 
raha-asiat ovat hyvällä kannalla. Mutta — on 
jotain, mikä ei tyydytä. Niin on kaiken koko seurakuntaelämässä. 


Nämä ihmiset eivät voi kuvitellakaan olevansa 
uskottomia hengellistä kotiaan kohtaan. 
Eivät he tahdo vahingoittaa seurakuntaa. He luulevat 
olevansa sen uskollisimpia ja hyödyllisimpiä 
jäseniä. Mutta samalla he tekevät kaikille muille 
jäsenille, ketä tahansa puhutellevatkin, vaikeammaksi 
pysyä uskollisina ja hartaina. He vähentävät 
pappinsa vaikutusta ja riistävät häneltä valtaa. 
He masentavat jokaisen kohtaamansa ihmisen 
sydämen. Sellaiset seurakunnanjäsenet ovat 
todellisia Kristuksen vihollisia. Jos kirkollinen
oikeusistuin voisi määrätä heille rangaistuksen, 
joka parantaisi heidät heidän ikävästä virheestään, 
olisi siitä hyvää monille, ja seurakunnalla 
olisi ilon ja kiitoksen syyltä. 

Mutta ei vain seurakunnissa ole masentajia — 
heitä on kaikkialla. Liikemiehet kohtaavat heitä 
alituiseen. Aina he puhuvat masentavia. He panevat 
pataluhaksi kaiken menestyksen He ennustavat 
pahaa, missä kulkevatkin. Suloisintakin 
onnea on jokin heidän silmissään vähentämässä. 
Jos he tekisivät kurjalla pessimismillään ainoastaan 
itsensä viheliäisiksi, olisi meillä vähemmän 
syytä > huolehtia. Jos lie itsepintaisesti tahtovat 
olla onnettomia, emme me voi auttaa sitä, ja jos 
asia päättyisi siihen, me voisimme kaipauksetta 
suoda heille sen etuoikeuden. Mutta he ovat masentumuksen 
sanansaattajia jokaiselle, jonka kohtaavat. 
He saavat aikaan tyytymättömyyttä. 
Niinkuin tuo onneton mies Ladysmithissä hekin 
käyvät taakkoja, huolia, edesvastuuta kantavien 
ihmisten joukossa ja tekevät heidät masentavilla 
puheillaan kykenemättömiksi kestämään, vähemmän 
urheiksi ja voimakkaiksi taistelemaan. Näin 
heidän vaikutuksensa vahingoittaa heidän lähimmäisiään. 


Muutamissa kohdin Alpeilla oppaat varoittavat 
matkailijoita puhumasta tai laulamasta, jopa 
kuiskaamasta, ettei sanojen värinä lähettäisi lumivyöryä 
vuorenhuipulta laakson kylien ja kotien 
tuhoksi. On miehiä ja naisia, joiden velvollisuuksien, 
huolten ja surujen taakat ovat niin raskaat, 
että pieninkin lisäkuorma heidät musertaisi. He 
kestävät suuren painon alaisina sen heikon värisevän 
toivon kannattamina, että lopulta läpäisevät 
onnellisesti. He pysyvät pystyssä vaikeuksien tai 
ahdingon kuorman alla sen odotuksen lohduttamina, 
että pimeys viimein vaihtuu valoksi. Mutta 
kaikki on vaa'assa. Silloin tulee tuollainen masentaja. 
Hänellä ei ole sopivaisuuskäsitystä lainkaan. 
Häneltä puuttuu tuo herkkä osanoton tunne, 
joka tekee hienompiluonteisen ja jalomman ihmisen 
kykeneväksi eläytymään muiden kokemuksiin 
ja valamaan voimaa heidän sydämeensä. Hän 
huomaa levottoman mielialan, jossa hänen ystävänsä 
elävät. Mutta sen sijaan että hän sanoisi 
lohdun sanaakaan auttaakseen heitä voitollisiksi, 
hän puhuu pessimistisesti ja masentavasti, mikä 
vain suurentaa heidän vaikeutensa, tekee taakat 
raskaammiksi ja surun kokonaan toivottomaksi. 

On vaikea kärsiä sellaisia ihmisiä, sillä he 
ovat ihmisonnen vasituisia vihollisia. He tekevät 
elämän sanomattoman paljoa vaikeammaksi kaikille, 
joita kohtaavat. He riistävät aurinkoisimmaltakin 
päivältä kirkkauden, selkeimmältäkin 
taivaalta sinen ja onnellisimmastakin sydämestä 
ilon. He tekevät raatajan työn raskaammaksi ja 
kärsijän kivut ankarammiksi. Pitäisi olla laki, 
joka pitäisi rikoksena, jos kuka masentaa toista, 
ja säätäisi ankarat rangaistukset tämän lain rikkomisesta. 


Kuinka paljoa parempi olisi, jos sen sijaan, 
että olemme masentajia, oppisimme kaikki muitten 
rohkaisijoiksi. Lohdunsanojen arvo on laskematon. 
On vanha tarina palosotilaasta, joka kiipesi 
tikapuita savun ja liekkien keskellä koettaen päästä 
korkealla olevan ikkunan luo pelastamaan muuatta
lasta palavasta rakennuksesta. Mies oli miltei saavuttanut 
ikkunan, mutta kuumuus oli niin ankara 
ja savu niin sokaiseva, että hän epäröi ja näytti 
aikovan kääntyä takaisin. Suuri ihmisjoukko seurasi 
häntä henkeäpidättävällä harrastuksella, ja 
nähdessään hänen horjuvan ja epäröivän muuan 
mies huusi: »Rohkaiskaa häntä !« Tuo rohkaisu 
vahvisti palosotilasta uudelleen tarttumaan sankarilliseen 
tehtäväänsä, ja samassa urhea mies 
tunkeusi taloon ja palasi pian pelastettu lapsi 
sylissä. 

Rohkaisua eikä masentamista ihmiset kaipaavat 
ankaroihin taisteluihinsa. Ihmiset, jotka antavat 
meille vain epäilynsä ja pelkonsa, ovat ihmisvihaajia. 
Todellinen ihmisrakkaus antaa toivoa 
ja rohkaisua. Tosinta apua on muille niistä, joilla 
aina on sanoa kehoituksen, innoituksen sana, jotka 
aina ovat rohkaisijoita. 



SANOMATTA JÄÄNYT SANA 



Enimpäin hyväin ihmisten synnit ovat laiminlyönnin 
syntejä. Meidän täytyy liittää katumuksen 
rukoukseemme tunnustus: »Me jätimme 
tekemättä mitä piti tehdä.« 

Tämä pitää paikkansa kielen synneistä. 
Eräässä psalmissa on mainittuna päätös, joka meidän 
olisi jokaisen tehtävä: »Tahdon ottaa vaaria 
vaelluksestani, etten syntiä tekisi kielelläni.« 
Monilla meistä on paljon huolta kielestään. Me 
lausumme kovia sanoja, kenties katkeria sanoja, 
jotka viiltävät ja pistävät. Me voimme sanoa puheemme 
puolustukseksi, että mitä sanomme muista, 
pitää paikkansa. Mutta meillä ei ole oikeutta 
jaaritella sellaista, mikä koskee muihin, vain siksi, 
että se ehkä on tottakin. 

Jokaisessa vilpittömässä sydämessä, joka on 
Kristuksen rakkauden täyttämä, on paljon suloista 
anteeksiantamusta. Moni kärsivällinen, lempeä 
Kristuksen seuraaja on oppinut tuon Kristuksen 
tehostaman opetuksen, että meidän on annettava 
anteeksi, ei vain seitsemän kertaa, vaan seitsemänkymmentä 
kertaa seitsemän; sillä täytyy tunnustaa, 
että ylen monissa kodeissa vallitsee melkein 
rajaton anteeksiannon tarve. Mutta eikö ole väärin 
kenenkään asettaa rakkaudelle sellaisia vaatimuksia 
ja vaikeuttaa niin suuresti sen elämää, joka 
uskoi sydämensä toisen huomaan? Sopisiko meidän 
moittia ketään muuta paitsi häntä itseään, jos 
hän jonakin päivänä huomaa väsyttäneensä ja 
hivuttaneensa loppuun rakkauden, joka oli häntä 
kohtaan niin kärsivällinen, niin pitkämielinen? 

Mutta me voimme tehdä suurta syntiä ystäviämme 
vastaan, vaikkemme koskaan kohtelisikaan 
heitä epäystävällisesti sanoin ja teoin. Me 
rikomme alituisesti muita vastaan pidättämällä 
ystävälliset sanat, sanat, jotka meidän olisi tullut 
sanoa — hilpeät, rohkaisevat, auttavat sanat. 

Usein muistamme, tilaisuuden mentyä ohi, jonkin 
vahvistavan, tosi sanan, jonka olisimme voineet 
sanoa määrättynä hetkenä, mutta jonka 
jätimme sanomatta. Ehkä emme älynneet sanoa 
sitä. Monien meidän ajatus toimii niin hitaasti, 
emmekä me muista sitä kaunista vastausta, jonka 
olisimme voineet antaa, tai sitä viisasta sanaa, 
jonka olisimme voineet lausua, ennenkuin on liian 
myöhäistä. Parhaimmat ajatuksemme ovat usein 
jälkiajatuksia, myöhästyneitä ilmilausuttaviksi, 
meille hyödyttömiä. 

Taikka pidättää arkuus tai pelkuruus hyvät 
sanat sydämessämme ilmitulemattomina. Ujous 
on usein käyttökelpoisuuden este. Tahtoisimme 
puhua, mutta emme voi voittaa luontaista epävarmuuttamme, 
ja niin jäävät ystävälliset, lohdulliset 
sanat, joita meidän teki mieli sanoa, ilmilausumattomiksi 
sydämeemme, eikä ystävämme tiedä, että 
me halusimme rohkaista tai lohduttaa häntä hänen 
ahdinkonsa tai surunsa hetkellä. 



Tai pidättää siveellisen rohkeuden puute sanamme, 
kun meillä oli tilaisuus sanoa jalot sanat 
Kristuksen puolesta. Siveellinen pelkuruus saa 
paljon enemmän pahaa aikaan kuin useimmat 
meistä huolivat myöntää. Me pelkäämme pistosanaa. 
Me emme ole kyllin urheat seisoaksemme 
yksin. Enimmät meistä tekevät myös ystävilleen 
silloin tällöin vääryyttä olemalla rohkeasti puolustamatta 
heitä, kun heidän luonteensa kimppuun 
syyttä hyökätään. Monilla meistä on katkerat 
muistot omasta käytöksestämme, kun muistamme, 
kuinka petimme rakastamamme henkilön hetkenä, 
jolloin hän olisi tarvinnut meitä puoltamaan häntä 
hänen poissaollessaan. Sana, jonka jätimme sanomatta, 
palaa silmäimme edessä kalmankaamein kirjaimin 
ja tuottaa meille häpeää. 

On toinenkin ryhmä ilmilausumattomia sanoja, 
jotka elämän tilityksessä vakavasti kääntyvät syyksemme: 
ystävällisen huomion ja rakkauden sanat, 
joita on sydämessämme, mutta jotka eivät saa 
ilmaisumuotoa. Varsinkin kotisuhteita vahingoittaa 
moinen vaitiolo. Kenties me varomme sanomasta 
haavoittavia sanoja — jos saavutamme tämän 
itsehillintätaidon, olemme saavuttaneet korkean 
ihanteen kristityn-elämässämme. Mutta tämä 
on vain asian kielteinen puoli. Olla tekemättä 
ihmisille vahinkoa ei ole samaa kuin hyvän tekeminen. 
Me rikomme raskaasti rakkaitamme vastaan 
pidättämällä, sydämeemme kätkemällä ilmilausumattomia 
rakkaudenajatuksia, jotka meidän 
olisi ollut puhuttava julki heidän korvainsa kuullen. 

Monessa ystävyyssuhteessa on kerta kaikkiaan 
liika paljon tällaista pidättyväisyyttä. Me olemme
liian kitsaita kiittämään. Lapselle on suuriarvoinen 
kiitoksen sana hyvintehdystä työstä — annetusta 
tehtävästä, määräksi pannusta läksystä, vaaditusta 
velvollisuudesta tai vaikkapa vain hukkaanmenneestä 
yrityksestä, mikä kuitenkin oli lapsen 
parhain. On kuin viiniä väsyneelle, joka on raatanut 
ja rehkinyt uskollisesti, joskin ehkä jääden 
näkyvän menestyksen palkkaa vaille, jos hän saa 
sydämellisesti, vilpittömästi lausutun tunnustuksen 
tai rohkaisun sanan. Kirkastuu koko työpäivämme 
ja uutta rohkeutta saa sydämeemme, jos aamulla 
huomaavainen rakkaus sanoo hellät, ystävälliset 
sanansa. Kautta päivän kaikkien hetkien tuo 
valo loistaa, tuo laulu soi. Monet, ylen monet 
eivät näy sitä ajattelevan. Me rakastamme rakkaita 
kotolaisiamme; mutta jollain lailla rakkaus 
jäätyy sydämeemme, me jätämme sen sulattamatta, 
ja niin kulkevat ne, joita meidän olisi tullut 
auttaa taakkain, huolten, koetusten ja surujen 
kannannassa, rinnallamme apua saamatta pitkät 
kolkot päivät ja kuukaudet. 

Meidän on hyvä harkita vakavasti omaa erikoista 
osaamme tässä suhteessa. Rikommeko rakkaitamme 
vastaan pidättämällä heiltä tunnustuksen 
ja kiitoksen sanat ja rakkautemme ilmaisut, 
jotka alati tunkeutuvat ihan huulten ovelle asti, 
mutta pysähdytetään siihen? Onko lähellämme 
sydämiä, jotka näkevät nälkää rakkauden jokapäiväisen 
leivän puutteessa, jota meidän olisi velvollisuutemme 
antaa, mutta jonka me jätämme 
jakamatta? Joku on sanonut: »Lapset eivät voi 
vanhempainsa umpikuljuiselta luonnolta uneksiakaan 
tulen kytevin lumen alla.« Mutta eivätkö
vanhemmat riko suuresti lapsiaan vastaan, kuu 
sallivat lumen näin peittää tulen? Eikö olisi paljoa 
parempi, jos rakkaudella olisi kieli, jos vanhempain 
ylpeys ja innostus, kun huomaavat 
jotain kaunista lastensa elämässä, heidän ilonsa, 
loin nämä suorittavat työnsä hyvin, niin, jos 
nämä tunteet ja sydänliikutukset tuotaisiin ilmi. 
Ei mikään niin voi kutsua esiin parhaintamme 
kuin rakkaus. 

Mutta emme vain kodeissa riko muita vastaan 
jättämällä lausumatta sanat, jotka meidän olisi 
sanottava. Kaikessa seurustelussamme ihmisten 
kanssa on ylen paljon samaa huomaamattomuutta 
ja rakkaudetonta umpimielisyyttä. Me emme voi 
nostaa ihmisten raskaita taakkoja heidän harteiltaan, 
mutta me voisimme tehdä heidät urheammiksi 
ja voimakkaammiksi niitä kantamaan, jos 
vain tahtoisimme lausua rohkaisun kaikuvan sanan, 
joka meidän tulisi lausua. 

Lausummeko sen aina? 

Muuan tunnettu kirjailijatar kertoo, mainitessaan 
nuoruuselämänsä vaikeista, masentavista vuosista, 
avusta, jota hän sai eräältä ystävältään, 
milloin tahansa hän kohtasi hänet. Tämän oli 
tapana sanoa: »Mitä kuuluu, Louisa? Rohkaise 
mielesi. Jumala sinua siunatkoon.« Hän sanoo 
palanneensa, ystävänsä tavattuaan, yksinäiseen 
kammioonsa ja taisteluihinsa noiden virkistäväin 
sanojen lohduttamana ja rohkaisemana. Ei kysyisi 
paljoakaan meiltä keneltäkään, jos ottaisimme 
tavaksi sanoa iloisen, toivehikkaan sanasen jokaiselle, 
jonka kohtaamme, emmekä me tiedä, miten 
suureksi avuksi tuo tapa olisi muille. 



Kun ihmiset ovat kuolleet, ei puutu koskaan 
tunnustuksen sanoja. Jokainen tuo silloin esiin 
muistelmiaan heidän hyvyydestään, mainitsee heitä 
kiittäen. Mutta ei silloin ole rakkauden hellien 
ajatusten oikea sulamishetki. On jo liian myöhäistä. 




IÄTI PYSYVÄISTÄ 



On sellaista, mikä ei pysy. Se saattaa olla 
kaunista katsella, mutta tuokiossa se on mennyttä 
niinkuin lumihiude, joka putoaa vedenpinnalle, 
kimaltaa hetken ja katoaa jälkeä jättämättä. Halki 
pitkien päiväin ja vuotten vierii moni elämä jättämättä 
jälkeensä mitään, mikä kertoisi sen kerran 
viivähtäneen täällä maailmassa. On niitä, 
jotka elävät kokonaisen ihmisiän ja ovat koko ajan 
touhuamassa, mutta eivät saa sittenkään mitään 
pysyvää aikaan. Jopa on kristityitäkin, jotka, 
kuten Paavali sanoo, rakentavat ainoalle todelliselle 
perustukselle, Jeesukselle Kristukselle, mutta 
joiden koko elämäntyö sittenkin palaa viimeisessä 
koetuksessa. He rakentavat seinämät puusta, heinistä 
ja oljista eikä kullasta, hopeasta ja kalliista 
kivistä. He pelastuvat itse, mutta niinkuin tulen 
kautta, koko heidän työnsä palaa poroksi. 

Antiikkisessa runoudessa ilmenevän käsityksen 
mukaan Tuonenjoen soutomies Kaaron sai kerran 
käväistä maan päällä. Korkean vuoren huipulta 
hän katseli kaupunkeja ja linnoja ja ihmiskäden 
töitä. Poismennessään hän lausui: »Kaikki 
nuo ihmiset kuluttavat aikaansa rakentamalla pelkkiä 
linnunpesiä. Eipä ihme, että he epäonnistuvat 
ja häätyvät häpeään.« Rakennetaan linnunpesiä 
tulvavetten vietäviksi, kun voitaisiin pystyttää 
katoamattoman kauniita linnoja ikuisiksi 
a sumasi joiksi — siltä varmaan näyttää suureksi 
osaksi parhaimmillaankin elämämme ja työmme 
täällä maailmassa enkelten silmissä, kun he katselevat 
taivaastaan ja näkevät kaiken sellaisena kuin 
se on. 

Ei ole kuolemattoman ihmisen arvoista tällainen 
elämä, ei se, että koko elämänikä kuluu keskellä 
loistavia tilaisuuksia eikä siitä kuitenkaan 
jää jäljelle mitään pysyvää. Me voimme saada 
aikaan iäti pysyvää emmekä me saisi ikinä tyytyä 
luomaan katoovaista. Se ei ole vaivan arvoista, 
mikä ei ole ikuista, mikä ei pysyvästi rikastuta 
luonnettamme, joka ei tee maailmaa jollain lailla 
paremmaksi, suloisemmaksi, onnellisemmaksi ja 
jota emme voi ottaa mukaan aarteenamme tulevaiseen 
elämään. 

On mahdollista elää niin, että kaikki mitä 
teemme, jää pysyväiseksi. »Tietäen, että vaivannäkönne 
ei ole turha Herrassa«, sanoo Paavali. 
Työssämme ahertaessamme me kyllä voimme liittää 
seinämiin pelkkää kultaa, hopeaa ja kalliita 
kiviä, aineksia, joita ei tuhoa eikä tummuta se 
tuli, joka koettelee ihmisen tekojen laatua. On 
mies, joka elää seitsemänkymmentä vuotta kristityn 
vaatimatonta elämää. Hän ei menesty maailmassa 
ihmisten arvion mukaan. Mutta hän täyttää 
koko ajan rehellisesti ja uskollisesti oman 
paikkansa. Toisten taistellessa arvoasemista ja 
tavoitellessa etuoikeuksia, ajatellen vain itseään, 
hän elää Jumalalle antautuneena, epäitsekkäänä
suhteessaan ihmisiin ja uutterana velvollisuuksiensa 
täyttämisessä. Kuollessaan hän ei jätä mitään 
jälkeensä — ei rahaa, ei tavaraa. Mutta on 
toinen elämän piiri, jossa tuloksia ei lasketa dollareissa, 
vaan siveellisissä arvoissa. Tässä piirissä 
on pikarillinen kylmää vettä, Kristuksen nimessä 
janoiselle suotuna, enemmän arvoinen kuin omaisuuden 
kasaaminen omalle itselle. Siinä piirissä 
on tyhjältä näyttävä ihminen rikas ja jättää jälkeensä 
maailmalle pysyvän siunauksen ja hyvän 
perinnön. 

Maalauksellisimpia näkyjä on maaseudulla 
vanha mylly ulkopuolisine vesirattaineen, Vesi 
täyttää rattaan siivet, ja koko päivän ratas pyörii 
päivän helottaessa, Se näkyy tekevän työtä ahkerasti, 
mutta hyödyttömästi, Et näe lainkaan sen 
lakkaamattoman liikkeen työntuloksia, Mutta sen 
varsi kulkee seinän läpi, ja myllyn sisässä, poissa 
näkyviltämme, pyörivät viljaa jauhavat kivet sekä 
seulat, joissa monen monet ihmiset ravitseva jauho 
sihtautuu, On ihmisiä, jotka lakkaamattomasta 
aherruksestaan huolimatta eivät näy toimittavan 
mitään, ja kuitenkin heidän hankkeensa ulottuvat 
näkymättömään maailmaan, missä he saavat aikaan 
hyvää, jonka arvo on laskematon. 

Pysyvän työn salaisuus on se, että se tehdään 
Kristuksen nimessä, rakkauden innoittamana, 
Mitä teemme itsemme hyväksi, se ei kestä, Tekeleemme 
hajoaa, olipa se miten valtava tahansa, 
Joka merkitsee työnsä omalla nimellään, on tuomittu 
pettymään, Turhamaisuus ja oman hyvän 
etsintä ei ansaitse kuolemattomuutta, Itserakkauden 
kunnia on vain särkyvä kupla, josta jää jäljelle 
pelkästään vaahdon sirpaleita. Mutta se, mitä 
teemme rakkaudesta Kristukseen ja kanssaihmisiimme, 
se elää. Muuan nainen valmisti kallisarvoisen 
koruompeleen käyttäen siihen kaikkein 
hienoimpia kulta- ja hopealankoja. Sitten hän 
pani sen syrjään joksikin aikaa, ja kun se taas 
otettiin esiin, oli koko hieno, kaunis työ mennyt 
turmiolle — ei ollut muuta jäljellä kuin kuita- ja 
hopealangat. Ne olivat yhtä hohtavat kuin ennenkin, 
katoamattoman kauniit. Elämän kudoksessa 
kestävät ainoastaan kulta- ja hopealangat, jotka 
siihen liitetään rakkaudesta Kristukseen ja ihmisiin. 


Jos ihmiset vain toteaisivat ja muistaisivat 
tämän, he eivät kuluttaisi niin paljon aikaa siihen, 
mikä ei pysy. Jopa kristillisen työn piirissä 
moni näyttää ajattelevan, että raha on melkein 
ainoa antamisen arvoinen. Jollemme voi pistää 
nimeämme sitoumuspaperiin liittäen siihen kelpo 
summaa, uskomme, ettemme voi tehdä' mitään. 
Meitä pitäisi alituisesti muistuttaa siitä, ettei Hänellä, 
joka oli maailman ehdottomasti suurin hyväntekijä, 
ollut rahaa, vaan Hän antoi sen sijaan rakkautensa 
palvelukset ja uhraukset — antoi itsensä. 

Hyödyttämiskykyisyyttämme ei mitata rahamäärien 
mukaan, joita meillä on lahjoittaa. Suurin 
antimme millä alalla tahansa on oman itsemme 
antaminen. Ei millään muulla ole tosiaankaan 
arvoa paitsi rakkaudella. Paavali on sen meille 
ilmaissut sanoessaan: »Vaikka minä puhuisin 
ihmisten ja enkelien kielillä, mutta minulla ei olisi 
rakkautta, olisin minä vain helisevä vaski tai kilisevä 
kulkunen.« Ihmisen kaunopuheisuus ei ole
mitään, jollei siinä ole rakkautta; siitä ei jää. 
pysyvää jälkeä, se on pelkästään äänen miellyttävyyttä, 
jonka sointu haihtuu ilmaan. Paavali 
sanoo edelleen: »Vaikka minä jakelisin kaiken 
omaisuuteni köyhäin ravinnoksi . . . mutta minulla 
ei olisi rakkautta, niin ei se minua mitään hyödyttäisi. 
« Raha ei ole mitään Jumalan silmissä, 
jos sitä ei anneta rakkaudesta. Köyhät saavat 
ruokaa — rahalla voi ostaa leipää — mutta hengellisten 
todellisuuksien piirissä ei säily muistoakaan 
leivän ja vaatteitten runsaimmastakaan jakelusta 
armeliasuustarkoituksiin, jollei rakkaus ole 
teon innoittavana vaikuttimena. Rakkaus on elämää, 
ja jos rakkaus puuttuu, on suuripiirteisinkin 
hyväntekeväisyys vain kuolleita töitä. 

Sen suuriarvoisempaa tekoa emme täällä maailmassa 
voi suorittaa kuin että luomme rakkautta 
rakkautta puuttuvaan elämään. Muuan kuuluisa 
kirjailija on piirtänyt luonnekuvan eräästä aatelismiehestä, 
joka tiluksillaan samotessaan piti aina 
taskussaan tammenterhoja, ja tullessaan aukealle 
paikalle hän kylvi niitä, jotta tuo kolkko seutu 
olisi ilostunut. Aina me kohtaamme ihmisiä, 
jotka suru, epäonnistuminen tai kova onni on tehnyt 
tyhjiksi ja paljaiksi. Jos sydämemme on aina 
täynnä rakkautta ja lohtua, me voimme siroittaa 
eläviä siemeniä noille alakuloisille, autioille sijoille 
näin muuttaen erämaan viehkeiksi puutarhatilkkusiksi. 


Me emme edes alkeellisesti käsitä, mikä voima 
on kaikella vähäpätöiselläkin, jos siinä vain on 
rakkautta, voima kirkastaa ja onnellistaa synkkää, 
tyhjää elämää. Ystävällisen sanan muisto jää
usein vuosikausiksi sydämeen, jota se virkisti ja 
nostatti. Kukka, joka on sairauden tai surun 
aikoina lähetetty synkenneeseen kotiin, jättää jälkeensä 
tuoksun, joka pysyy ainaisesti. Myötätunnon 
osoitusta lohdun ja rakkauden sanoineen hellitään 
kultaa ja jalokiviä kalliimpana, eikä sen 
viesti koskaan unohdu. »Rakkaus ei koskaan 
häviä «, ei kuole. Suurimmistakaan teoista ei rakkautta 
puuttuvina jää pysyvää muistoa, mutta 
pienimmästäkin rakkaudesta suoritetusta palveluksesta 
jää häviämätön muisto apua ja siunausta 
saaneen ihmisen mieleen. Jokaisen vilpittömän 
sydämen hartaimpana haluna tulisi olla pysyvän 
jäljen jättäminen tänne maailmaan, jäljen, jota ei 
ajan kulutus hävitä, joka elää siunauksena ja 
hyvänä. 

Jeesus sanoi Juudaasta, että olisi ollut parempi, 
jollei hän olisi syntynytkään. . Juudas jätti 
maailmaan hirveää kirousta siunauksen asemesta. 
Hänen tekonsa tuotti hänelle häpeää eikä kunniaa. 
Epäilemättä Juudaan tapaus oli harvinainen, 
mutta on lukemattomia muita, joista sama 
pitää omassa mitassaan paikkansa. On hirmuista, 
jos laiminlyömme tehtävämme, kun meidän tulisi 
olla jollekulle siunaukseksi; jos olemme myrkkyä 
huokuvia, kuten satumainen upas-puu, sen sijaan 
että olisimme puron partaalle istutettuja puita, 
jotka antavat hedelmän ajallansa. On surullista 
elää turhaan, kuluttaa elämänsä vuodet arvottomiin, 
katoavaisiin. Meidän ei tulisi tyytyä antamaan 
ainoankaan päivän luisua ohi, jolloin emme 
olisi lausuneet hyvää sanaa tai osoittaneet ystävällisyyttä, 
joka lisää muille onnea, toivehikkuutta,
rohkeutta, voimaa. Tällaiset rakkaudenpalvelukset 
vapauttavat raadannan ja taistelun päivämme synkeydestään 
ja maallisuudestaan ja antavat niille 
loistetta Jumalan silmissä samoin kuin myös niiden 
iäisyyteen jäävälle jälkimaineelle. 



ONKO ITSEKIELTÄYMYS EREHDYSTÄ? 



Muuan kirjoittaa kirjeessään: »Eräs ystäväni 
puhui minulle itsekieltäymyksestä. Hänestä ei 
ihmisen tule panna itseään liikoja alttiiksi, ei edes 
omaistensa vuoksi. Usein on perheissä joku, joka 
tekee työt toisen kodin jäsenen puolesta, palvelee 
häntä, kantaa hänen taakkojaan, vaikka tämä voisi 
sen kaiken paremmin suorittaa. Ystävästäni ei 
ihmisen ole oikein kuluttaa itseään toisten tähden. 
Se tekee vain muut itsekkäiksi, eivätkä he ole edes 
kiitollisia, vaan istuvat ristissä käsin odottaen, 
että sinä teet ja teet ja teet kaiken heidän puolestaan. 
Sanokaa, mikä on mielipiteenne tästä.« — 

Tämä kysymys on kylläkin tärkeä ja herättää 
siksi yleistä mielenkiintoa, että se ansaitsee huomaavaisen 
vastauksen. Itsekieltäymyksestä muitten 
hyväksi tulisi meidän ajatella terveesti ja suhtautua 
siihen huolellisesti. Itsekieltäymys ei ole 
sinänsä mitään. Keskiajan ihmiset luulivat olevansa 
Jumalalle mieliksi, kun pitivät jouhipaitaa, 
ruoskivat itseään, panivat piikkejä ja kiviä kenkiinsä 
haavoittaakseen jalkaansa ja tehdäkseen 
kävelemisen kidutukseksi sekä kestivät kaikenkaltaista 
itse aiheuttamaansa kipua ja kärsimystä. 
He luulottelivat siten olevansa Kristuksen kaltaisia 
ja että he tällaista kokemalla osoittautuivat 
suuriksi pyhimyksiksi. Mutta koko järjestelmä oli 
itsepetosta. Se oli kauhistus Jumalan silmissä. 
Jumala on kutsunut meitä uhraamaan eläviä uhreja, 
antamaan elämämme parhaimmillaan, kaikkine 
kykyineen, Hänen palvelukseensa. 

Eikä ole yhtään sen parempi, jos ihmiset vapaaehtoisesti, 
rakkauden tai velvollisuuden sitä 
vaatimatta, itse tuottavat itselleen kärsimystä tai 
tappiota. Jumala ei tahdo, että teemme itsemme 
onnettomiksi — onnettomuus ei ole rakastettava 
ominaisuus eikä sinänsä mikään hyve eikä Jumalalle 
otollista. Itsekieltäymys ei ole kiitettävä 
avu, jollei sitä harjoiteta rakkauden palveluksessa, 
jollei rakkauden henki sitä kirkasta. Sinänsä ei 
siitä ole hyvää kenellekään eikä siitä ole maailman 
siunaus-aarteitten kartuttajaksi. Itsessään se 
ei ole miksikään hyödyksi. »Vaikka minä jakelisin 
kaiken omaisuuteni köyhien ravinnoksi . . . 
mutta minulla ei olisi rakkautta, niin ei se minua 
mitään hyödyttäisi.« 

Itsekieltäymyksestä on hyötyä vain sikäli, että 
velvollisuus sitä vaatii. Silloin se on kaunista, 
Jos esimerkiksi ystäväsi on ahdinkoon joutunut, ja 
sinä olet kutsuttu pitämään hänestä huolta sekä 
kestämään tappiota, vaivaa, kuluja häntä palvellessasi, 
niin tee se ja tee se hilpein mielin, sellainen 
itsekieltäymys on otollista Jumalalle. Jeesus 
Kristus itse antoi korkeimman, ylevimmän esimerkin 
itsekieltäymyksestä, kun Hän meni ristinkuolemaan 
rakkaudessa palvellakseen ihmisiä. Hän 
ei mennyt ristinkuolemaan pelkästään tarjotakseen 
maailmalle katseltavaa, tehdäkseen teon, joka
olisi vetänyt ihmisten huomion puoleensa ja antanut 
heille ihanteen; Hän antausi siihen alistuvaisuudesta 
Jumalan tahtoon ja rakkaudesta ihmisiin. 
Hän oli hyvä Paimen, joka pani henkensä lammasten 
edestä. Hän oli Jumalan Poika, joka 
rakasti meitä ja antoi itsensä alttiiksi meidän edestämme. 


Meidän täytyy siksi tarkkaan erottaa se itsekieltäymys, 
joka on tarkoitettu vain silmän ruuaksi, 
siitä, joka on Jumalan tahdon täyttämistä ja rakkaudenpalvelusta. 
Ei teko itse ole kaunis, vaan 
teossa ilmenevä rakkaus. On paljon ihmisiä, jotka 
harjoittavat itsekieltäymystä — luopuen määrätyissä 
tilanteissa nautinnoista luullen siten miellyttävänsä 
Jumalaa, kun he itse asiassa vain pitävät 
ilveilyä Hänen edessään ja pettävät itseään. 

Ei ole koskaan oikein kuluttaa itseään loppuun 
kirjoittajan ystävän mainitsemaan tapaan, 
jollei tuota uhrausta vaadi velvollisuutemme täyttäminen 
ja jollei siitä koidu jotain hyvää. Usein 
tekevät esimerkiksi äidit vahinkoa kieltäessään 
itsensä lastensa tähden. Ylen usein äidit, joiden 
rakkaus ei ole yhtä viisasta kuin se on hellää, 
tekevät suuren erehdyksen hemmoitellessaan lastensa 
itsekkyyttä, omanarvontuntoa ja ylpeyttä 
itse uhrautuen tekemään sellaista, mikä lasten olisi 
tehtävä. Parasta kotikasvatusta ei anneta tekemällä 
kaikki lasten puolesta, vaan opettamalla 
heitä kantamaan omat kuormansa, taistelemaan 
omat taistelunsa, ratkaisemaan oman elämänsä 
ongelmat. Iso-sisko, joka esimerkiksi laskee pikkusiskolle 
kaikki laskut ja auttaa häntä läksyjen 
lukemisessa tehden työn lapsen puolesta ja vapauttaen 
hänet ponnistelusta, voi kuvitella olevansa 
kovin kiltti ja avulias, oikea sisar, mutta 
itse asiassa hän vahingoittaa lasta riistäen häneltä 
älyllisten kokemusten, älyn voiman kehittämisen 
tilaisuudet. Todellisen hyväntyön tekisi tuo sisar 
rohkaisemalla, kannustamalla ja innostamalla siskoaan 
näin johtaen hänet itse ratkaisemaan esimerkkinsä 
ja oppimaan läksynsä. 

Muuan viisas mies on sanonut, että parhain 
ystävämme on se, joka saa meidät tekemään parhaimpamme. 
Näin Jumala itse menettelee, näin 
Hän auttaa. Hän ei tee työtämme meidän puolestamme, 
vaan rohkaisee meitä sitä suorittamaan. 
Muuan vanha lupaus kuuluu näin: »Laske taakkasi 
Herran harteille.« Mutta se ei lisää, että 
Herra kantaa kuorman puolestamme jättämättä 
meidän osallemme taakkaa. Pikemminkin on luvattu, 
että »Hän pitää sinusta huolen«. Se on, me 
saamme uskossa ja luottamuksessa heittää taakkamme 
Herran harteille, ja sitten Hän vahvistaa, 
rohkaisee ja innostaa meitä ja antaa viisautta ja 
armoa, niin että voimme kantaa kuormamme itse 
kantaessamme voimistuen. Koska tämä on Jumalan 
auttamistapa, osoitamme mekin parhain rakkauttamme 
ystäviämme kohtaan auttamalla heitä 
samoin. Liika-apu uhkaa vakavana vaarana kaikkea 
ystävyyttä. Me vain teemme ne, joille kaiken 
huojennamme, vähemmän valmistuneiksi todelliseen 
ja voitokkaaseen elämään. 

Ajatteleva raamatun lukija huomaa, että kun 
Herra auttoi ihmisiä, oli ihmeteossa, armotyössä 
järjestelyä. Hän ei tehnyt muitten puolesta mitään, 
minkä he saattoivat tehdä itse. Hän vaati
heidät työtovereikseen silloinkin, kun Hän tahtoi 
auttaa heitä tai parantaa heidät. Spitaalisten käskettiin 
mennä näyttämään itsensä papeille, ja 
»mennessään« he puhdistuivat. Ramman miehen 
käskettiin nousta ja kävellä, ja totellessa tuli voimakin; 
hän käveli saatuaan yliluonnollista apua 
kuuliaisuuteensa. Jumalan apu noudattaa aina 
tätä lakia. Meitä ei kanneta koko matkaa eikä 
tehtäviämme suoriteta puolestamme — meidän täytyy 
kävellä ja tehdä työtä, ja Kristus työskentelee 
kanssamme. Jos me laiminlyömme oman 
osamme joko tottelemattomuudesta tai velttoudesta 
tai epäuskosta, ei työ tule tehdyksi, ja epäonnistumisen 
edesvastuu on meidän eikä Jumalan. 

Mutta mitä sanonemmekin epäviisaasta ja 
tarpeettomasta itsekieltäymyksestä, sattuu jokaisen 
ihmisen elämässä aikoja, jolloin kaikki on pantava 
alttiiksi itsensäunhottavassa rakkaudessa, kun 
meidän on palveltava muita Kristuksen nimessä. 
Niin teki Kristus itse. Hän rakasti »loppuun 
asti«, ja niin tulee meidänkin tehdä. Apostolit 
tekivät samoin, kun he kulkivat saarnaten ja vainoa 
kärsien, enimmät lopulta kestäen marttyyrikuoleman. 
Velvollisuuden kutsuessa ei mikään 
uhraus, mikään kulunki heitä pidättänyt. Samaa 
mieltä osoittaa jokainen kristitty unohtaessaan 
itsensä ja eläessään muita auttaen. Jokainen 
hyvätyö maksaa jotain, se on itsekieltäymyksen 
hedelmä. Mahdotonta on elää yhtä ainoaakaan 
päivää todella arvollisesti vain itseämme varten — 
meidän täytyy alati luopua omasta tahdostamme, 
kieltäytyen omia toiveitamme hellimästä, ja elää 
palvellaksemme. 



Itsekieltäymyksen velvollisuutta ei siksi voi 
asettaa kysymyksenalaiseksi. Se kuuluu oleellisesti 
arvolliseen elämään. Me emme edes alkeellisesti 
elä todellista, Kristuksen kaltaista elämää, 
ennenkuin alamme rakastaa, emmekä me voi rakastaa 
lakkaamatta kieltämättä itseämme. Joskin 
lienee velvollisuutemme kehoittaa ystäviämme kantamaan 
omaa kuormaansa ja suorittamaan omat 
tehtävänsä, tulee sydämemme täyttää se rakkaus, 
joka ei etsi omaansa, ja meidän tulee olla aina 
valmiit palvelemaan apuamme tarvitsevia huolimatta 
siitä, mitä se meille maksaa. Joku sanoi 
eräästä toisesta: »Hän on varsin hyvä mies, mutta 
ei hän muistuta Kristusta.« Eräästä toisesta henkilöstä 
sanottiin: »Hän saa ihmiset rakastamaan 
Kristusta.« Se todistus oli parempi. Ainoastaan 
ne muistuttavat Kristuksesta, jotka ovat oppineet 
rakastamaan, niinkuin Hän rakasti, ja palvelemaan 
itsensä unhottaen, pidättämättä, kitsastelematta, 
loppuun asti. 



KRISTITTY PUUTARHURINA 



Jumala varmaan rakastaa kukkia, sillä Hän 
on siroittanut niitä yli koko maan. Kaikkialla 
niitä kasvaa — ei vain puutarhoissa ja kasvihuoneissa, 
missä ihmiskäsi viljelee niitä, vaan pelloilla, 
niityillä, metsissä, vuorilla, syvissä Canoneissa, 
jokien varsilla, tienohessa, missä ei ole 
puutarhuria niistä huolehtimassa. Kukat, joita 
omalla ajallaan kasvaa kaikkialla niin ylen runsaasti, 
kertovat, että Jumala rakastaa kauneutta. 
Ne kertovat myös, että Hän rakkaudella muistaa 
meitä, lapsiaan, lain Hän näin koristaa maan, 
jonka antoi kodiksemme. Hän olisi voinut luoda 
sen erämaaksi, kolkoksi ja autioksi, vailla silmäämme 
lumoavaa kauneutta; mutta sen sijaan 
Hän levitti suloa kaikkialle. 

Elämän tosi ihanne on Jumalan kaltaisuus. 
Jumala rakastaa kauneutta, ja meidän tulisi rakastaa 
kauneutta. Hamilton W. Mabie kertoo tarinan, 
joka osoittaa, kuinka luonnonkauneus lopulta 
vaikuttaa ihmiseen. Varhaisena kevätpäivänä 
astui muuan skotlantilainen mies vuorenrinnettä 
Skyessä, ja saapui majalle, missä asusti 
vanhus, jonka hän oli tuntenut jo monta vuotta. 
Hän huomasi vanhuksen istuvan pää kumarassa, 
lakki kädessä. Hän kiipesi hänen luokseen ja
sanoi hetken päästä: »En puhutellut teitä, Sandy, 
kun luulin teidän ehkä rukoilevan.« 

»No, eipä juuri sitäkään*, vanhus virkkoi, 
mutta kerronpa teille mitä tein. Olen neljäkymmentä 
vuotta joka aamu nostanut lakkia maailman 
ihanuudelle.« 

Kauneus, missä sitä näettekin, on Jumalan 
kasvojen heijastusta, maahan tullutta taivaallisen 
valon loistetta. Missä sitä kohtaammekin, herättää 
se sydämessämme kunnioittavaa mieltä. Jumala 
on lähellä; me seisomme Hänen kasvojensa 
valossa. Kauneus, jota näemme kaikkialla luonnossa, 
on Herran ihanuutta, eikä meidän tulisi 
ainoastaan tuntea kunnioitusta sitä kohtaan, vaan 
pyrkiä saamaan sen suloa omaan olemukseemme. 
Sattuva on tuo rukous: »Tulkoon osaksemme 
Herran, meidän Jumalamme, ihanuus.« 

Jos olemme Jumalan kaltaisia, me emme 
ainoastaan rakasta kauneutta ja pyri kauneuteen 
omaan olemukseemme, omaan tunteeseemme nähden, 
vaan pyydämme myös luoda kauneutta, missä 
liikummekin. Me emme vain rakasta kukkia, vaan 
koetamme panna kukat puhkeamaan, missä vain 
saamme ne kasvamaan. Jokaisen, jolla on pienikin 
maatilkkunen lähellään, tulisi tehdä se niin 
kauniiksi kuin suinkin. Muutamat tekevätkin niin. 
Jos heillä on metrin tai parin verta maata pihalla 
väkirikkaan kaupunginkadun varrella, he keksivät 
keinon, millä sen somistaa. Jollei heillä ole 
maata, minkä saisivat viheriöimään, he asettavat 
ikkunalaatikoita ja luovat niihin kukkatarhan. 

Joku on sanonut, että hyväntekijä on jokainen, 
joka saa kaksi ruohonkortta kasvamaan,
missä ennen kasvoi vain yksi. Jokainen, joka tekee 
pienenkin maatilkun hiukan kauniimmaksi, 
on Jumalan työtoveri. Tällaista tapaa siunauksen 
luomiseksi maailmalle eivät usein suosittele 
tai teroita mieleen saarnat ja hartauskirjat; siitä 
huolimatta se on hyväntekemisen muoto, jossa 
kaikkien tulisi olla osallisina. 

Sanomme, että ihmisellä, joka ei pidä hyvässä 
kunnossa taloaan ympäröivää maapalstaa, joka ei 
istuta pensaita, ei kylvä kukkia eikä pidä nurmikoitaan 
siistinä ja kauniina, ei ole kauneusaistia. 
Mutta ei häneltä puutu vain kauneusaisti, häneltä 
puuttuu muuan hyve. Kaikkinainen huolimattomuus 
on synti, — kaikkinainen siivottomuus, kaikkinainen 
likaisuus. Vaikka olisimmekin köyhät, 
on velvollisuutemme tehdä autioinkin huone niin 
somaksi ja viehättäväksi kuin mahdollista. 

Mutta on toisia kukkia paitsi ne, jotka luonnossa 
ovat niin suloisia. Sydämemme voidaan 
luoda puutarhoiksi, jotka ovat kauneutta ja tuoksua 
täynnä. Meidän tulisi kylvää niihin sulouden 
siemeniä. Sydämen puutarha kaipaa hoitoa. 
Rikkaruohot tulee pitää aisoissa, maa on muokattava 
pehmeäksi ja viljelyskelpoiseksi, Hengen hedelmiä 
on viljeltävä. Puutarhanmuokkauksemme 
meidän tulisi alkaa omasta sydämestämme. Jollemme 
saa sitä kukkimaan suloutta, vähän on toiveita, 
että voisimme ikinä muuttaa korpia puutarhoiksi. 
Jotkut laiminlyövät oman sydämensä 
hoidon pitäen silmällä lähimmäistään. Perin moni 
ihminen etsii niin uutterasti rikkaruohoja ja orjantappuroita 
muiden olemuksesta, ettei hänellä ole 
aikaa pitää rikkaruohoja ja orjantappuroita loitolla 
oman elämänsä puutarhasta. Huolenpitomme 
tulisi ensi sijassa kohdistua omaan sydämeen ja 
omaan luonteeseen, sillä niistä olemme itse edesvastuussa 
emmekä muiden sydämestä ja luonteesta. 

Hyvin pidettyämme huolta omista puutarhoistamme 
meidän tulisi tehdä ainakin joku pikku 
nurkka tätä maailmaa hiukan viehkeämmäksi, suloisemmaksi 
ja etuisammaksi elää. 

Jos ruohonkorren kasvattaminen sinne, missä 
ei ennen ollut mitään, on vaivanarvoinen teko, 
teko, joka pelastaa ihmiselämän hyödyttömyydestä, 
niin kuinka paljon enemmän vaivan arvoista on 
luoda kuolemattomaan ihmisolemukseen uusi Kristuksen 
kaltaisuuden piirto tai saada aikaan seurakunnassa 
siunausta, joka jää pysyväksi ja kasvaa 
hyvää ainaisesti! 

Niin su]jisia kuin kukat ovatkin nähdä runsainnaankin, 
eivät ne ole koskaan niin kauniita 
kuin autioilla, koleilla paikoilla. Kun vuoristokiipeilijä 
tapaa soman kukan jyrkänteeltä, keskeltä 
ikuista lunta, täyttää hänet miltei pyhä kunnioitus. 
Humboldt kertoo, kuinka syvän liikuttavasti 
häneen vaikutti kaunis kukka, minkä hän 
löysi Vesuviuksen kraaterin reunalta. Pieneen koloon 
laavan pinnassa oli asettunut tuhkaa ja multaa, 
ja sateen avulla oli siitä valmistunut kupin 
verta ravintorikasta maata. Sitten oli lintu tai tuuli 
kantanut siemenen kerallaan ja pudottanut sen 
tähän tulivuorenaukon reunalle syntyneeseen puutarhaan, 
ja niin kasvoi siihen kaunis kukka. Eipä 
ihme, että kuuluisa matkailija tunsi liikutusta nähdessään 
tällaisella paikalla pienen kauneuden pilkkeen. 




Maailman läpi vaeltaessamme me silloin tällöin 
kohtaamme ihmisiä, joiden olot ja elinehdot 
tuntuvat miltei kokonaan koleilta ja autioilta. 
Suru tai synti on riistänyt ne paljaiksi. Mutta 
tuskin lienee sitä ihmistä, jossa emme saisi, jos 
tahdomme, kukkaa puhkeamaan. Jos vain tahdomme 
osoittaa huomaavaista myötätuntoa tai hellää 
ystävällisyyttä, me voimme kylvää kauneuden 
sirpaleen keskelle laavaa ja tuhkaa. 

Jotkut ovat valmiita aina olemaan hyviä ja 
auttavia niille, joilla on elämässään ennestäänkin 
runsaasti mukavuutta ja onnea, mutta me emme 
ole yhtä valmiit ojentamaan kättämme sille, jonka 
elämä on synkkää ja tyhjää. Meidän tulisi muistaa, 
että enin Kristuksen kaltainen rakkaus pyytää 
palvella ja auttaa niitä, joita muut helposti 
laiminlyövät. Jumalallisinta puutarhatyötä on 
saattaa kukat puhkeamaan kraaterin reunalle. 
Jos tunnet ihmisen, jonka elämä on synkkää, joka 
näyttää kokonaan autiolta ja yksinäiseltä, niin 
tee mitä voit saadaksesi siihen kylvetyksi hiukan 
kukkia. 

Sellaiset ihmiset tarvitsevat enin hellää palvelustamme. 
Huomaavainen rakkaus tekee eron 
antaen parhaimpansa niille, jotka ovat suurimmassa 
puutteessa. Jos tiedämme jonkun, josta 
luultavasti ei kukaan toinen välitä, johon kukaan 
muu ei varmaankaan kiinnitä huomiota, niin hänelle 
on meidän erikoisesti osoitettava ystävällisyyttä. 
Jos joku näyttää olevan yksin ja ystävittä, 
vieras tai ujo ja arka seurassa, niin jos tahdomme 
osoittaa enin Kristuksen kaltaista rakkautta, tulisi 
meidän huolehtia hänestä erikoisella harrastuksella. 



Eräällä iltana oli opiston päättäjäisissä koolla 
joukko tutkintonsa suorittaneita, hilpeitä, iloisia 
tyttöjä. Enimmillä oli monta ystävää, joilta he 
saivat tässä iloisessa tilaisuudessa monia rakkaudenosoituksia 
— kukkia ja kirjoja sekä muita 
lahjoja. Mutta heidän joukossaan oli muuan tyttö, 
etäisiltä seuduilta tullut orpo, ilman veljeä tai 
siskoa tai muutakaan sukulaista. Kun hän lisäksi 
oli hiljainen ja arka luonteeltaan, ei hän ollut 
hankkinut itselleeen montakaan ystävää koulussaoloaikanaan. 
Muuan oppilaitokselle läheinen nainen, 
joka tiesi, ettei tämä etelävaltojen tyttö varmaankaan 
joutuisi suurenkaan mielenkiinnon ja 
rakkauden esineeksi, sillä välin kuin hänen luokkatovereitaan 
moni muistaisi, toimitti kaikessa hiljaisuudessa 
niin, että joukko ystäviä lähetti hänelle 
kukkia ja muita tutkinitopäivälahjoja. Niin 
sitten kävi niin, ettei kukaan tyttö koko luokalta 
tullut tuona ilonpäivänä niin suuren huomion esineeksi 
kuin hän, ja niin hänet jossain määrin saatiin 
unohtamaan yksinäisyytensä. Huomaavainen 
rakkaus keksii aina tilaisuutta osoittaa tällaista 
ystävällisyyttä, jolla on paljon enemmän arvoa, 
kuin jos huomio kohdistuu niihin, joilla on monet 
ystävät. 

Muuan legenda kertoo Jeesuksesta, että kun 
Hän ylösnousemuksensa aamuna läksi haudaltaan, 
kasvoi polku kukkia Hänen jäljissään. Legenda 
on tosi hengellisessä mielessä — kaikkialle, missä 
Hänen jalkansa on polkenut maata halki näiden 
yhdeksäntoista vuosisadan, on puhjennut kukkia — 
rakkauden, ystävällisyyden, hellyyden, huomaavaisuuden 
kukkia. 



Me olemme nyt Kristuksen edustajia, ja jollemme 
me muokkaa pieniä puutarhatilkkusia ympärillemme, 
missä elämmekin ja tehnemme työtämme, 
me emme täytä sitä tehtävää emmekä noudata sitä 
opetusta, että meidän tulisi olla maailmassa mitä 
Hän oli maailmassa, eläen uudesti Hänen rakkauselämänsä 
ihmisten keskuudessa. Ole todelliseksi 
siunaukseksi muille — se maksaa niin vähän! 
Itsekkyys ei muokkaa puutarhoja, ei kylvä kukkia 
minnekään. Mutta jos me rakastamme Kristusta 
todella, me saamme sydämeemme Hänen rakkautensa. 
Silloin emme elä palveltavina, vaan palvellaksemme, 
ja näin eläen me olemme siunaukseksi, 
missä liikkunemmekin. 

Erämaan matkustajat tietävät jo kaukaa, milloin 
lähestyvät vesilähdettä. He tietävät sen 
puista, joita kasvaa sen ympärillä. Niinpä on 
siellä, missä tahansa elää joku Kristuksen tosi 
ystävä, keidas, pieni palanen kauneutta, tuoksuava 
kohta. 



LUOTETTAVUUDEN HYVE 



Oli kuinka oli, vanhanaikaisilla hyveillä on 
enin merkitystä maailmassa, ne ne ovat suuriarvoisimmat. 
Loisteliaisuus on hyvä kyllä, jos sitä kannattamassa 
on jotain lujaa ja varmaa. On mielenkiintoista 
kuunnella tenhoavaa puhujaa, mutta 
mitä hän sanoo? Ja ken hän on, että hän puhuu 
noin hurmaavasti? »Vaikka minä puhuisin ihmisten 
ja enkelien kielillä, mutta minulla ei olisi rakkautta, 
olisin minä vain helisevä vaski tai kilisevä 
kulkunen.^ Ei se, mitä mies sanoo, eikä se, 
mitä hän tekee, ole miehen mittana, vaan se, mikä 
hän on. Saavutukset voivat olla varsin kauniit, 
mutta kuka on mies, joka ne saavutti? Loistava 
menestys häikäisee ihmisten silmät. Kun 
joku kiipeää lähimmäistensä nähden aina huimaaviin 
korkeuksiin saakka, niin ihmiset hämmästelevät. 
Mutta ajattelevat ihmiset tahtovat tietää, 
kuinka hän sinne pääsi, rehellisesti kapuamalla 
vai muutako tietä, ennenkuin he rupeavat arvostelemaan 
hänen kohoamistaan todella erinomaiseksi. 
Kaikkea, mitä maailma kiittää, täytyy koetella 
kysymällä: »Mikä on se mies, joka on tuon 
kaiken keskipisteenä?« 

Mies, johon voi ehdottomasti luottaa, on päässyt 
elämässä korkeimmalle ja voittanut elämän 



suurimman palkinnon. Ei mikään muu ominaisuus 
ole miehessä sen arvoinen kuin luottamuksellisuus. 
Muutamilta se puuttuu. On niitä, joita 
pidetään hyvinä ihmisinä, ja he ovatkin hyviä 
monessa suhteessa, mutta pettävät lakkaamatta 
niitä, jotka luottavat heihin ja ovat heidän varassaan. 
On niitä, jotka ovat rahallisissa sitoumuksissaan 
velttoja ja huolimattomia. On yleisesti 
tunnettua esimerkiksi, että erääseen henkilöön, 
joka on hyvin antelias, ei voi luottaa, kun on 
kyseessä velkojen maksaminen. Hän antaa suuret 
summat hyväntekeväisyyteen. Hänen nimensä ei 
koskaan puutu hyvien asiain keräyslistoilta. Hän 
on toimelias siinä seurakunnassa, jonka jäsen hän 
on. Hän ottaa osaa viikottaisiin rukouskokouksiin 
ja on altis, jopa innokas mitä tahansa käsiin 
sattuu hengellisen työn alalla. Mutta koko yhdyskunta 
tietää, että hän on hidas täyttämään sitoumuksiaan, 
varsinkin maksamaan kuukausilaskuja 
ihmisille, jotka ovat hänen taloutensa ruokavarain 
tai muiden tarveaineitten tai ylellisyystavarain 
hankkijoina. On tarpeetonta sanoa, että miehen 
kunto muissa suhteissa, hänen anteliaisuutensa ja 
hartautensa kärsivät määrättömästi ja toivottomasti 
muiden silmissä sen kautta, ettei hän välitä 
rahallisista sitoumuksistaan ja on epäluotettava 
raha-asioissa. 

Mutta toisellakin tavalla monet ihmiset ovat 
epäluotettavia. He tekevät sitoumuksia ystäväinsä 
ja naapuriansa kanssa eivätkä täytä niitä. Pahinta 
on, ettei sitoumuksen rikkominen näytä huolettavan 
heitä. He eivät pidä sitä missään mielessä 
moraalisena virheenä. He eivät pyydä anteeksi 



niiltä, joille ovat tuottaneet pettymystä tai hankaluutta. 
Kun heitä siitä huomautetaan, he eivät 
näytä pahoittelevan harmia, jota heidän laiminlyöntinsä 
on aiheuttanut. He ajattelevat vain omaa 
mukavuuttaan, ja jollei heille jostain syystä ole 
sopivaa tai mieluista tehdä, mitä ovat luvanneet, 
ei asia liikuta heitä sen enempää. Heillä ei tunnu 
olevan velvoituksen tunnetta muita kuin itseään 
kohtaan. 

Tällaisia ihmisiä on paljon. Mahdotonta on 
laskeakaan, kuinka suurta häiriötä he tuottavat 
niille, jotka ovat heidän varassaan ja joutuvat kärsimään 
heidän luotettavuuden puutteestaan. Ja 
sitten vaikuttaa se tuhoisasti heidän omaan 
nimeensä ja maineeseensa. Silloin tällöin voi sattua, 
ettei joku todella voi täyttää lupaustaan. Silloin 
tulisi hänen heti lähettää selitys ja lausua 
ilmi mielipahansa. Se tyydyttää jokaista järkevää 
ihmistä. Mutta jollei selitystä kuulu, ja varsinkin 
jos laiminlyönti toistuu yhä uudestaan, on pian 
selvää, että mainitun henkilön luonteessa on joku 
vika. Hän ei pidä sanaansa. Hänellä ei ole 
lupauksen pyhyyden tuntoa. Hän ei ole luotettava. 

Eipä ihme, että niiden maine kärsii, jotka jättävät 
lupauksensa täyttämättä ja sitoumuksensa 
toteuttamatta. Hyvän nimen saavuttaa ja säilyttää 
ihminen vain olemalla jatkuvasti, alati luotettava. 
Ei kestä kauan, ennenkuin tulee ilmi, 
ettei hänen sanaansa luoteta. Ne, jotka ovat 
hänen kanssaan tekemisissä, voivat jonkun aikaa 
kärsiä hänen laiminlyöntejään, mutta pian he niihin 
kyllästyvät. Silloin he lakkaavat häntä suosimasta. 




On liikemiehiä ja kauppiaita, jotka alkavat 
erinomaisin menestymisen edellytyksin, mutta turmelevat 
täsmällisyyden ja luotettavuuden puutteellaan 
omat mahdollisuutensa, tuomiten lupaavan 
alun varhaiseen häviöön. Maalari tai verhoilija 
lupaa suorittaa haluamasi työn määräpäivänä, 
mutta ei ilmestykään eikä liioin lähetä selitystä, 
miksi oli tulematta. Kun nuhtelet häntä sanansa 
syömisestä, on hänellä varalla jokin mitätön puolustelu, 
jota hän toivoo sinun pitävän riittävänä 
laiminlyöntinsä syynä. Ompelijatar lupaa pukusi 
varmasti määräpäiväksi. Sanot hänelle haluavasi 
esiintyä siinä sinä ja sinä iltana, ja ettei hän saa 
pettää sinua. Hän vakuuttaa, ettei sinun tarvitse 
olla siitä huolissasi — sinä saat sen varmasti 
hyvissä ajoin. Mutta se ei tule, ja kun näytät 
olevasi harmissasi, on hän pahoillaan, mutta — 
joku ei täyttänyt hänelle sitoumustaan, ja niin hän 
joutui pettämään sinut. Hän ei osoita todellista 
mielipahaa, ja sinä saat tulla toimeen niin hyvin 
kuin taidat, sillä pukusi on vasta tekeillä, etkä 
sinä voi riistää sitä hänen kädestään. Mutta luultavasti 
et vie hänelle seuraavaa pukuasi. 

Viimein on tällainen muiden kohteleminen, 
tällainen sanansa halpana pitäminen johtava siihen, 
että maineemme luotettavina ihmisinä on 
mennyttä. Ihmiset ovat kärsivällisiä, mutta lopullisesti 
he lakkaavat suosimasta miestä, joka ei ole 
luotettava. He eivät voi suostua joutumaan pettymyksiin 
ja hankaluuksiin, eikä heitä voi pakottaa 
kestämään tappiota yhä uudestaan siksi, että 
joku toinen on huolimaton sitoumustensa täyttämisessä. 




Kauppiaaseen, virkamieheen, liikemieheen miltä 
alalta tahansa ihmiset ehdottomasti luottavat, häntä 
he suosivat, kunhan hän pitää sanansa. Esimerkiksi 
kauppaliikkeelle on erinomaista, jos sillä on 
maine, että sen tavaroihin voi ehdottomasti luottaa; 
että sen ilmoitukset pitävät paikkansa; etteivät 
sen puotilaiset koskaan esitä 'väärässä valossa 
mitään, mitä yrittävät saada kaupaksi; että lasta 
tai kaikkein herkkäuskoisinta henkilöä kohdellaan 
yhtä rehellisesti kuin tarkkasilmäistä ostajaa, joka 
pistäytyy liikkeeseen. Sellaisen maineen voi mikä 
liike tahansa saada, joka aina on sitä, mitä sen 
kannattajat uskovat sen olevan. 

Mutta ei luotettavuus ole tärkeä vain liikeasioissa; 
se on yhtä tärkeä kaikissa persoonallisissa 
suhteissa. Vuorisaarna opettaa, ettei Jumalan 
lain pelkkä ulkonainen tai yleinen noudattaminen 
ole kyllin. Jumalan käskyjen tulee olla 
ihmisen sydämessä ja läpitunkea koko hänen olemuksensa 
halliten vähäisintäkin ajatusta, tunnetta, 
sanaa ja tekoa. Oxfordissa oli tapana sanoa 
eräästä nuoresta opiskelevasta ylioppilaasta, jonka 
lyhyt elämä täytti, mitä se jo varhain lupasi: 
»Katsokaa miestä, jonka kasvoihin ovat Jumalan 
kymmenet käskyt kirjoitetut !« Saman kirjoituksen 
tulisi näkyä ei vain jokaisen kristityn kasvoilla, 
vaan hänen elämässään. On oikein viettää 
pyhäpäivää hyvin, mutta saman pyhän vakavuuden 
tulisi antaa leimansa elämällemme seuraavina 
arkipäivinäkin, saman Jumalan kunnioittamisen, 
saman kuuliaisuuden hengen. Jumalan ihanuuden 
tulisi verhota meitä yhtä hyvin toiminnassamme 
ja kaikissa suhteissamme muihin ihmisiin kuin
rukoillessamme ja Herran ehtoollista- nauttiessamme. 
Eräästä walesilaisesta baptistipastorista 
käy juttu, kuinka hän kastettuaan erään suutarin 
sanoi kastettavalleen: »Pidä vaari, John, että nyt 
vahaat lankasi huolellisemmin, neulot saumasi tiiviimmiksi 
ja teet kaiken työsi Mestarin kunniaksi, 
jolle nyt annat elämäsi.« Näin tulee uskonnon 
ilmetä elämässämme, jos me todella ja täysin seuraamme 
Kristusta. 

On hyvä, että nuoret harjaannuttavat itsensä 
alusta pitäen olemaan kaikessa ehdottomasti luotettavia. 
Alkakoot jo varhain, pit&en kaikki sitoumuksensa, 
kuinka joutavilta tuntunevatkin, koskaan 
rikkomatta lupaustaan, vaikka se koskisi 
kuinka vähäarvoista asiaa hyvänsä, koskaan liioittelematta, 
koskaan vääntämättä asioita, koskaan 
pettämättä kenenkään uskoutumista tai luottamusta. 
Ihminen, joka alkaa näin eikä koskaan 
väisty suoran uskollisuuden tieltä, saa lopulta 
maineen, joka on suurintakin varallisuutta arvokkaampi. 
Ja mikä vielä parempi, hän kehittyy 
lujaksi ja vankaksi, uskolliseksi ja kestäväksi 
luonteeksi, jonka kauneus on kotoisin Jumalasta 
ja joka kestää koetuksensa kiusauksissa ja maailman 
jumalattoman vaikutuksen alaisena. Mutta 
luotettavuuden läksyä ei opita päivässä, eikä sitä 
liioin saada pyhityskokouksissa tai hengellisen 
hurmion hetkinä — vuosien työ sen vasta muovaa 
ihmisen olemukseen, ja velvollisuuden, taistelun, 
kiusauksen kenttä on se paikka, jossa sen perille 
päästään. »Luonteen työpaja on arkielämä. Tavallisina, 
merkkitapauksettomina hetkinä taistelu menetetään 
tai voitetaan.« 



Dean Stanley on sanonut, ja hänen sanansa 
ansaitsisivat tulla kultakirjaimin kirjoitetuiksi: 
»Antakaa meille mies, vanha tai nuori, ylhäinen 
tai alhainen, johon voimme täydellisesti luottaa, 
joka pysyy lujana muiden pettäessä — ystävänä 
uskollinen ja tosi, neuvonantajana rehellinen ja 
peloton, vastustajana oikeudenmukainen ja ritarillinen; 
sellaisessa miehessä on sirpale ikikalliota.« 



IHMISTEN PARISSA ELÄMISEN TAITO 



Elämän paras koulu on ihmisten parissa eläminen. 
Joku on sanonut: »On parempi elää muiden 
joukossa jopa huomattavan hankauksen ja 
sorasointujenkin hinnalla kuin elää häiriintymättä 
aivan yksin.« Se tie ei ole helpoin ajatella. Se 
merkitsee usein loukkauksia, vääryyttä, epäoikeudenmukaisuutta, 
monia haavoja, monta sydäntuskaa, 
monta pistosta. Se vaatii itsensäunhotusta, 
itsehillintää, monta kertaa omasta oikeudesta luopumista, 
epäystävällisyyden ja huomaamattomuuden 
huomiotta jättämistä, sellaisen hiljaista sietämistä, 
mitä ei tuntuisi voivan ketään vaatia sietämään. 
Oli miten oli, on paljoa parempi elää 
ihmisten parissa, vaikkei se olekaan helppoa, kuin 
elää yksin. 

Yksinolo elättää meissä paljoa sellaista, mikä 
ei ole hyvää eikä kaunista ihmisluonteessa. Se 
edistää itsekkyyttä. Se tekee itserakkaaksi ja 
pilaa kehittymisen ja kasvun mahdollisuudet. Se 
sallii meidän toimia liiaksi oman mielemme mukaan, 
mikä on huonoa kasvatusta meille jokaiselle; 
se sallii meidän olla riippumattomia, helliä omaa 
makuamme, omia tunteitamme ja oikkujamme ihan 
rajattomasti, vastaansanomisitta, koska ei kukaan
ole meitä tarpeeksi lähellä, että se häneen koskisi. 
Ja lisäksi se riistää meiltä kurin ja opin tilaisuudet, 
joita saamme ainoastaan elämällä joka päivä 
kosketuksissa muiden kanssa. Ei kukaan voi yksinäisyydessä 
kehittyä todella jaloksi luonteeksi, 
suloiseksi mielenlaadultaan ja kauniiksi elämältään. 
Niinkuin joku on sanonut: »Meidän täytyy 
saada terävät särmämme hiotuiksi, pienet pahantuulen 
päähänpistot puhkaistuiksi, ja ennen kaikkea 
on meidän opittava itsehillintää, 'suloista kohtuutta' 
ja suvaitsevaisuutta muiden näkökantaa 
kohtaan.« 

Rakkauden läksyämme emme liioin opi milloinkaan 
muuten kuin elämällä ihmisten joukossa. 
Me voimme oppia toistemme rakastamisen teorian 
ja kyetä siitä saarnaamaan ja kirjoittamaan tästä 
aiheesta viehättäviä tutkielmia, mutta aivan eri 
asia on saada tuo opittavamme omaan olemukseemme. 
Muuan mies sanoi pastorilleen vuoden 
lopulla: »Minä olen päässyt tänä vuonna raamatun 
viiteen kertaan läpitse.« Pastori kysyi tyynesti: 
»Kuinka usein on raamattu tänä vuonna 
päässyt sinun läpitsesi?« Raamattu on meille, 
mitä sen tulisi olla, ainoastaan sikäli kuin se on 
päässyt meidän läpitsemme. Toinen asia on tietää, 
mitä on opetettu toinen toisemme rakastamisesta 
ja painaa se muistiinsa, aivan toinen asia on 
saada nuo opetukset omaan elämäänsä sovelletuiksi. 
Jälkimmäinen tapahtuu vain kosketuksissa 
muiden, kaikenkaltaisten ja -luonteisten ihmisten 
kanssa. Vain vältämättömyyden pakon alaisen 
epäitsekkyyden harjoittamisessa opitaan epäitsekkyyttä. 
Vain kärsivällisyytemme koetteelle panevissa 
kokemuksissa me opimme kärsivällisyyttä. 
Tämä pitää paikkansa kaikista hyveistä ja 
avuista — ne ovat saavutettavissa yksinomaan 
käytännöllisessä elämässä. Tästä johtuu, että toiset 
ihmiset ovat meille monin tavoin parhaita 
armonvälineitä. 

On siksi tärkeätä, että me opimme ihmisten 
parissa elämisen taidon. Ei olisi vaikea elää niiden 
kanssa, jotka ovat suloisia, lempeitä, kärsivällisiä, 
huomaavaisia ja epäitsekkäitä — jokainen 
kykenee tulemaan aikaan sellaisten mieluisain ihmisten 
parissa. Mutta eivät kaikki, joiden yhteyteen 
joudumme, ole sitä laatua. On epämiellyttäviä 
ihmisiä, niitä, jotka ovat huomaamattomia, 
muiden kanssa soveltumattomia, vaativaisia, äkkipikaisia, 
kohtuuttomia, arkatuntoisia, ja meidän 
velvollisuutemme elää muiden parissa käsittää 
nämäkin henkilöt. Meille on helpoitukseksi aina 
muistaa, kun meistä on vaikea tulla toimeen jonkun 
kanssa, että meille on hänessä pantu uusi 
rakkaudenkäsky opittavaksi. Tietysti olisi meille 
mieleen, jos tuo epämiellyttävä henkilö jonkun 
prosessin kautta hiljaa muuttuisi suloisen kohtuulliseksi 
ja Kristuksen kaltaiseksi ja miellyttäväksi, 
niin ettei yhteensopimattomuuden tunto 
enää kiusaisi meitä. Mutta ei ole luultavaa, että 
sellainen ihme tapahtuisi, jotta meidän olisi helpompi 
tulla aikaan yhdessä. Melkein varmaa on, 
että suoritettavaksemme pantu tehtävä on täytettävä 
ilman näkyvää olojen parannusta. Probleemi 
on meidän ratkaistavamme — meidän täytyy siihen 
tarttua. Meidän on oltava kristityltä, s. o. 
Kristuksen kaltaisia, juuri siellä, missä olemme. 



Mestarin olosuhteet, joissa Hänen piti elää, olivat 
paljon vaikeammat kuin meidän, mutta Hän ei 
koskaan kertaakaan hairahtunut rakkauden kärsivällisyydessä 
ja suloisuudessa, ja Hän on auttava 
meitä elämään, niinkuin Hän eli, jos otamme 
Hänen apunsa vastaan. 

Toinenkin seikka, josta voi olla apua, on meidän 
muistettava. On todennäköistä, että muiden 
on ainakin joissakin suhteissa vaikea elää meidän 
rinnallamme. Ei ole mahdotonta uskoa, että 
meissä on vakavia virheitä, yhteiselämälle sopimattomia 
ominaisuuksia, epämieluisia tapoja. Kenties 
ne, joiden kanssa meistä on vaikea tulla 
aikaan suloisesti, kokevat samaa vaikeutta meihin 
suhtautuessaan. Ei monikaan ihminen ole kokonaan 
täydellinen. Enimmillä pyhillä on maan 
päällä yhä vikansa ja omituisuutensa. Me emme 
näe itseämme sellaisena kuin muut näkevät meidät. 
Joku on antanut tällaisen pikku neuvon: 
»Jos jokin käy hullusti, syytä itseäsi !« Niin me 
emme tee tavallisesti — me syytämme mielellämme 
muita. Mutta meille on suureksi avuksi tarkastettavamme 
probleemin ratkaisemisessa, jos myönnämme, 
että vaikeudet piilevät ainakin osaksi 
meissä itsessämme, ovat osaksi omaa syytämme. 
Ensinnäkin se tekee meidät kärsivällisemmiksi 
muita kohtaan. Se tekee meidät myös halukkaammiksi 
yrittämään oppia opittavaksemme pantua 
läksyä. Itserakas ihminen, joka ei koskaan tunnusta 
erehdystään tai vikaansa, on kykenemätön 
tulemaan paremmaksi, on todella toivoton. 

Perin monien vaikeus on se, etteivät he ole 
halukkaat tähän. Me emme ole taipuvaisia jättämään 
huomiotta muissa sellaista, joka ei meistä 
sovellu siihen tapaan, jolla meidän mielestämme 
heidän tulisi kohdella meitä. Me emme ole halukkaat 
myöntämään heille oikeuksia, joita he vaativat 
itselleen, tai olemaan lienteitä heidän muihinsoveltumattomuuteensa 
nähden ja suvaitsevaisia 
heidän virheitään kohtaan. Me tahdomme heitä 
suostumaan aina meidän vaatimuksiimme ja tekemään 
meidän mielemme mukaan. Hitunenkin rehellistä 
ajattelua on osoittava meille, ettei tämä 
ole kristityn menettelyä. Sen sijaan että olisi vaatinut 
muita aina Häntä ajattelemaan ja Hänen 
mukavuuttaan palvelemaan, Mestari käytti toista 
tietä ja pyysi sen sijaan palvella heitä. Maksaa 
vaivan meidän selvittää tämä itsellemme. 

Jos tahdomme oppia yhteiselämän läksyn, täytyy 
meidän harjoittaa rakkautta. Tohtori Charles 
H. Parkhurstin pikku kirjasessa »Kristinuskon 
päivänpaistepuoli« on luku rakkaudesta, joka on 
meille »hyvää voidetta«. Tekijä kertoo seuraavan 
tapahtuman: »Eräänä päivänä muuan työmies oli 
laivalla ja huomasi, että joka kerta kun ovi 
avattiin, siitä kuljetettavat työntökärryt vinkuivat. 
Nousten istualta hän otti taskustaan pienen 
kannun, vuodatti pisaran vastalääkettä kiusalliseen 
kohtaan ja istuutui taas paikoilleen huomauttaen 
tyynesti; »Minulla on aina taskussa öljykannu, 
sillä maailmassa on paljon vinkuvia esineitä, jotka 
öljynpisara parantaa.« 

Tapauksen sovellutus on ilmiselvä. 

Ihmisten keskeisessä seurustelussa joutuu toisen 
elämä lakkaamatta koskettamaan toista, eikä 
voine olla usein syntymättä hankausta, joka kehittyy 
varmasti ikäväksi, ellei asiaa jollain tavoin 
auteta. Silloin on öljy kannu hyvään tarpeeseen. 
Pisara, pari sen tehoisaa sisältöä saa ihmeitä 
aikaan jopa kaikkein itsepintaisimmissa tapauksissa. 


Enimmissä ihmisissä on varsin paljon tätä 
meidän ihmisluontoa. Siitä johtuu, että me tahdomme 
pitää oman päämme muiden oikeuksista 
ja tunteista piittaamatta. Mutta kun kaksi koettaa 
elää yhdessä, ja kumpikin itsepintaisesti tahtoo 
saada kaiken käymään oman mielensä' mukaan, 
syntyy tietysti riitaa. Silloin öljykannun ystävällinen 
palvelus osoittautuu hyväätekeväksi, se kun 
lievittää hankausta ja estää epäystävälliset tai 
sopimattomat kosketukset. Ihanteellista on tällaisissa 
tapauksissa, jos kumminkin puolin ei olla 
vain suvaitsevaisia ja kärsivällisiä, vaan alttiita 
pikemmin myöntymään kuin kiistelemään. Mutta 
joskus täytyy toisen ottaa puolestaan tehdäkseen 
suuremmat myönnytykset ja osoittaakseen kaikkea 
sitä suvaitsevaisuutta ja kärsivällisyyttä, mikä on 
tarpeen, jotta onneton hankaus välttyisi. Tietysti 
ei tämä ole oikeudenmukaista, jos noudatetaan 
tasa-arvon lakia. Mutta rakkauden osana on aina 
oleva valmius luopua omista oikeuksista, vaikkei 
toinen tahtoisikaan sitä tehdä. Se rakastaa enin 
ja on enin Mestarin kaltainen, joka ottaa osalleen 
suuremmat myönnytykset ja tekee sen suloisesti 
ja hilpein mielin. 

Jotkut hyvät ihmiset väittävät, että myöntymisvelvolisuudellamme 
on rajansa. Mutta eipä 
uhkaa liian monia meistä vaara, että menisimme 
liian pitkälle tässä rakastamisen vaiheessa. Johtakaamme 
vain mieleemme Mestarin opetus siitä, 
kuinka on käännettävä toinenkin poski ja luovutettava 
hellittämättömälle riitaveljelle viitta niinkuin 
se ihokaskin, jota hän pyytää, ja muistakaamme 
myös Mestarin omaa esimerkkiä, Hänen, 
joka antoi myöten ja alistui vääryyteen ja epäoikeudenmukaisuuteen, 
jotta ymmärtäisimme rakkauden 
lain todellisen tarkoituksen. Paavali niin 
ikään neuvoo kristityitä elämään rauhassa kaikkien 
ihmisten kanssa, mikäli heistä riippuu — 
ottaen tietysti lukuun riitaisetkin. Hän sanoo 
myös, ettei Herran palvelijan sovi riidellä, se on, 
hän ei saa olla riidanhaluinen, vaan hänen tulee 
olla lempeä kaikkia kohtaan. Ja lopuksi opettaa 
tuo veraton rakkauden kuvaus, joka on Uuden 
Testamentin klassillisin kohta, että rakkaus on 
pitkämielinen ja lempeä, ei käyttäydy sopimattomasti, 
ei etsi omaansa, ei muistele kärsimäänsä 
pahaa. Mutta ihanteellisinta on kuitenkin kahden 
yhdyselämässä, että on kaksi öljykannua — ettei 
kumpikaan ole halukas riitaan, molemmat alttiita 
antamaan myöten. Mutta vaikkei muita haluttaisikaan 
olla kärsivällisiä ja sietäväisiä, niin olemme 
me edesvastuussa vain omasta itsestämme, ja meidän 
tulee rakastaa yhä edelleen, eikä meidän kärsivällisyytemme 
saa pettää, olivatpa olot millaiset 
tahansa. Harvojen ihmisten kanssa lienee niin 
vaikea tulla toimeen, ettemme voisi elää rauhassa 
heidän kanssaan, jos oman sydämemme täyttää 
kärsivällinen rakkaus. 

Muuan Herramme autuaaksi-ylistämisistä kuuluu 
näin: »Autuaita ovat rauhantekijät.« Sana ei 
sovellu vain persoonallisiin suhteisiimme, vaan
koko siihen vaikutukseen, mikä meillä on ympäristöömme. 
Me näemme silloin tällöin ihmisiä, jotka 
olematta tunkeilevia tai muiden asioihin sekaantuvia 
aina sopivalla tavalla vuodattavat öljyä kaikkeen 
»vinkuvaan«. Kun he kohtaavat kiihtyneen 
ystävän, he sanovat lempeän sanan, joka ihan tenhovoimalla 
hänet tyynnyttää. Kun joku valittaa 
heille saaneensa osakseen välinpitämättömyyttä tai 
vääryyttä, he lauhduttavat loukkauksen tunnon 
johtamalla katsomaan asiaa kristityn kannalta. 
Kaikkialla, missä liikkunevatkin, he ovat rauhantekijöitä. 
Heidän olemuksestaan lähtee vaikutus, 
joka saa ihmiset häpeämään rakkaudettomuuttaan 
ja virittää heissä halun elää suloisina ja kärsivällistä 
rakkautta harjoittaen. 



»HÄN VIE MINUT LEPÄÄMÄÄN« 



Elämä ei ole pelkkää toimintaa, työtä, palvelusta. 
Joskus on lepo velvollisuuksistamme ensimmäinen 
ja korkein. Meidän ei ole aina tungettava 
eteenpäin, vaikka tie onkin pitkä ja aurinko länteen 
painumassa. Toisinaan on pysähdyttävä ja 
levättävä hetkinen. Me emme välittäisi paneutua 
levolle. Me tahtoisimme mieluummin jatkaa matkaa. 
Meidän ei tee mieli viivytellä. Meistä menisi 
aika hukkaan, jos poikkeaisimme suuren puun varjoon 
ja lepäisimme tuokion. Meistä tuntuu tuhlatulta 
jokainen hetki, joka ei ole työn täyttämä. 
Me emme ole oppineet, että me voimme palvella 
seisahtumalla ja odottamalla, ja että on aikoja, 
jolloin me edistymme paremmin lepäämällä kuin 
edelleen rientämällä. Niin me perin usein suutumme, 
kun meidän ei sallita kiiruhtaa eteenpäin. 

Paimen vie meidät lepäämään. Sen, että 
Hyvä Paimenemme käskee meidän paneutua hetkiseksi 
lepäämään, tulisi riittää täysin hiljentämään 
kaiken nurinan ja kaikki kysymykset ja 
tekemään meidät aivan alttiiksi. Hän tietää parhaiten. 
Ei Hän ikinä soisi meidän hukkaavan 
aikaa tai vetelehtivän. Me voimme luottaa Hänen 
hyvyteensä ja viisauteensa, mitä Hän tahtoneekin
meidän tekevän. Jos hetken velvollisuus vaatii 
syöksymään eteenpäin, Hän ei kutsuisi meitä lepäämään. 


Henry Drummond sanoo: »Alttius on harvinaisempi 
hyve kuin Jumalan tahdon täyttäminen. 
Sillä alttiilla ei ole toisinaan mitään tekemistä, 
hänen on vain oltava altis odottamaan; ja Jumalan 
tahdon tekeminen on paljoa helpompaa kuin 
alttius olla mitään tekemättä; on paljon helpompi 
tehdä työtä Kristuksen hyväksi kuin olla altis herkeämään 
työstä. Nykypäivinä on harvinaisinta 
tavata todella alttiita ihmisiä, eikä mikään ole 
niin tavoittamisen arvoista kuin että täyttäisimme 
Jumalan tahdon.« 

Meidän ei siksi tarvitse vaivautua pyrkimällä 
tietämään, miksi Hyvä Paimen tahtoo meitä lepäämään. 
Hänen tahtonsa tulisi tyydyttää meitä, 
eikä meidän tarvitse sen enempää uhrata hetkenkään 
ajatusta päästäksemme perille, miksi niin on. 
Mutta voimmehan miettiä syitä. Me ehkä tarvitsemme 
lepoa, vaikkemme itse luulisikaan. Hartautemme 
ja intomme on temmannut meidät mukanaan, 
ja ennenkuin huomaammekaan, on voimamme 
mennyttä. Parempaahan emme voi tehdä 
kuin pysähtyä lepäämään, kunnes uuvutettu tarmomme 
on uudistunut. 

Jumala on armossaan varannut lepopaikkoja 
tien varsille. Mihin joutuisimmekaan, jollei olisi 
pantu öitä tyyniksi laaksoiksi työntouhuisten päiväin 
lomaan? Sunnuntai kertoo sekin Jumalan 
hyvyydestä meitä kohtaan, kun Hän sääsi lepopäivän 
kuuden päivän raadannan jälkeen. Ne, 
jotka työntävät luotaan ja laiminlyövät tämän
Jumalan sunnuntai-armon, eivät tiedä, minkä siunauksen 
ja hyvän he riistävät omasta elämästään. 
Jollei olisi varattu lepopaikkoja tien varsille, emme 
koskaan jaksaisi kestää loppuun asti. 

Joskus Hyvä Paimen vie meidät lepäämään 
myös siksi, että saisi ruokkia ja ravita meitä. 
Mestari sanoi kerran opetuslapsilleen: »Tulkaa te 
yksinäisyyteen, autioon paikkaan, ja levähtäkää 
vähän.« Ja syyksi siihen sanotaan, että tulijoita 
ja menijöitä oli paljon, ja heillä ei ollut aikaa 
syödäkään. Varmasti täytyy monet innokkaat kristityt 
silloin tällöin viedä lepäämään, jotta heillä 
olisi aikaa syödä. Tämä pitää usein paikkansa 
fyysillisessäkin suhteessa. On ihmisiä, joita työn 
touhu niin hätyyttää, että heillä ei ole aikaa pitää 
huolta tarpeistaan. Viimein luonto vaatii rangaistusta, 
ja ne, jotka olisivat voineet elää vielä 
monta vuotta, jos olisivat oppineet voimien säästämisen 
salaisuuden, pannaan syrjään kesken työvuosien 
ja hyödyllisen toiminnan. Meidän on tarpeellista 
ruumiimme terveydeksi levätä sopivaan 
aikaan. 

Mutta sama pitää paikkansa hengellisestä 
elämästä. Muutamain mielestä olisi synti levätä 
vaikkapa vain muutama hetkinen kesken viikon 
touhun. Me olemme niin kehittäneet itsessämme 
edesvastuuntunnetta ihmisten auttamisesta, että 
meistä tuntuu kuin meidän ei tulisi levätä hetkeäkään, 
koska joka puolella ihmisten hätä ja suru 
viittoo ja odottaa. Mutta me unohdamme, että 
meillä täytyy myös olla aikaa ravita itseämme ja 
pitää yllä voimiamme, jos tahdomme jatkuvasti 
auttaa muita. Me unohdamme, että meidän täytyy 
ensin vastaanottaa, ennenkuin voimme antaa ja 
saada siunausta, ennenkuin voimme olla siunaukseksi, 
ensin saada oppia, ennenkuin voimme opettaa. 
Hukkaan mennyt on työntäysi päivä, jollei 
siinä ole ollut hiljaista hetkeä Mestarin seurassa. 

Milloin tahansa Hyvä Paimen vie meidät 
lepäämään, tiedämme sen tapahtuvan siksi, että 
Hän saisi antaa meille jonkin uuden siunauksen. 
Tämä pitää esimerkiksi paikkansa silloin, kun 
Hän vie meidät sairaskammioon j^ peittää meidät 
vuodeverhojen taa. Ei Hänen tarkoituksensa ole, 
että siellä viettämämme päivät tai viikot menisivät 
hukkaan. Työ, minkä suoritamme maallisia 
asioitamme hoitaessamme ei ole millään muotoa 
elämämme ainoa työ, sen tärkein. Emme ole 
täällä vain kyntääksemme ja kylvääksemme ja korjataksemme, 
rakentaaksemme taloja ja siltoja, pitääksemme 
kirjaa tai latoaksemme, kuljettaaksemme 
laivaa tai ansaitaksemme rahaa. Nämä 
toimet ovat kylläkin oikeita, ja meidän tulisi olla 
kutsumuksessamme uutteria, oli se mitä laatua 
tahansa. Mutta me olemme täällä kehittyäksemme 
miehiksi ja naisiksi, tullaksemme muovailluiksi 
Kristuksen kaltaisiksi, oppiaksemme täyttämään 
Jumalan tahtoa. Kun meidät kutsutaan pitemmäksi 
tai lyhyemmäksi aikaa pois tavallisista toimistamme, 
tapahtuu se epäilemättä siksi, että 
meissä on tarpeen tehdä jotain, jotain, mikä on 
tärkeämpää kuin ulkopuolinen työ, jota tekisimme, 
jos saisimme keskeyttämättä jatkaa tehtäviämme. 

Jos aina muistaisimme tämän, kun meidät 
viedään lepäämään, se auttaisi meitä olemaan kärsivällisiä 
ja iloisen kuuliaisia. Siunaus odottaa
meitä hiljaisessa huoneessa, jonne meidät on johdettu. 
Siellä on meille pantu läksy nyt opittavaksemme. 
Niinkuin laululintu teljetään pimeään 
huoneeseen oppimaan uutta laulua, jota se ei olisi 
voinut oppia valossa, niin opetetaan meillekin, 
kun meidät pidätetään varjossa, yössämme uusi 
suloinen laulu, jota saamme siitä pitäin alati laulaa 
murheisten ja väsyneitten kuultavaksi. Eikä 
mikään hinta ole liian kallis maksettavaksi siitä 
etuisuudesta, että opimme edes yhden ainokaisen 
sävelen, josta on maailmalle siunausta. Ei mikään 
suru ole liian suuri kestettäväksi, jos se paljastaa 
meille uutta kauneutta Kristuksesta tai saa meistä 
esiin jonkin uuden piirteen Kristuksen kaltaisuutta. 

Tai ehkä meidät kutsutaan ajaksi ryntäävästä 
elämästämme oppiaksemme paremmin tuntemaan 
Mestariamme. Muuan kelpo mies, joka oli maannut 
kodissaan sairaana useampia viikkoja, sanoi 
saaneensa korvauksen siitä sen kautta, että oli 
saanut tilaisuuden tutustua vaimoonsa ja lapsiinsa. 
Se oli todella runsas korvaus, sillä rakkaus 
on rahaa parempi. Ystävistä parhain on Jeesus 
Kristus, ja meidän maksaa vaivan jättää hetkeksi 
sikseen kaikki tehtävämme päästäksemme 
likeisempään, suloisempaan, hellempään ystävänsuhteeseen 
Häneen. 

Meidän olisi hyvä ahkerammin viljellä itsessämme 
tyyntä, levollista mieltä. Rauha on kristityn
-elämän suuria tunnussanoja, ja rauha tietää 
levollisuutta, lepäämistä, kaiken huolen ja ankeuden 
poistamista ja itsehillintää, joka pitää kurissa 
kaikki liialliset pyyteet. Ihminen, joka ei ole 
oppinut olemaan tyyni ja lepäämään harmistumatta 
ja suuttumatta, ei vielä ole löytänyt rauhan 
salaisuutta. On ihmisiä, jotka ovat onnettomia, 
jolleivät ole työn tai ilon pyörteessä tai maailman 
kilpakentällä. Paljon onnellisempi on se, joka on 
oppinut istahtamaan keskelle luonnon kauneutta 
ja nauttimaan kukista ja linnunlaulusta. 

Meidän ei tulisi jättää huomiotta sitä seikkaa, 
että Hyvä Paimen vie meidät lepäämään vihreille 
laitumille. Ei tomuiselle maantielle tai kolkkoon 
erämaahan tai kylmille vuortenhuipuille, vaan 
sinne, missä on ravintoa runsaasti. Kaikkialla on 
palanen Jumalan vihreää laidunta sille, joka rakastaa 
Kristusta ja on kutsuttu kärsimään tai syrjässä 
odottamaan. Vihreänä laitumena on ehkä 
sairassuoja tai sairaalan pieni valkea vuode tai 
yksinäinen paikka, minne ei ihmisten rakkaus 
löydä tietä — jos silmämme ovat avautuneet, niin 
me näemme vihannuutta ja kauneutta kaikkialla 
ympärillämme, olimme missä tahansa. 

Elämän merkitys meille olisi paljon suurempi, 
jos oppisimme suhtautumaan siihen rauhallisemmin. 
Me olemme koko ajan sellaisen kiireen hatyyttämiä, 
että suoritamme kaiken työmme kuumeisesti 
emmekä koskaan pysy hetkeäkään hiljaa 
ja rauhassa. Me ryntäämme eteenpäin sellaisella 
touhun melulla, ettemme kuule ääntä lempeän hiljaisuuden, 
jossa Jumala meille puhuu. Me kiirehdimme 
niin, ettei meillä ole aikaa ajatella, miettiä, 
tutustua Mestariimme, sallia Jumalan rakkauden 
suloisen vaikutuksen hiipiä sydämeemme. 
Johanneksessa tapahtuneen ihmeellisen muutoksen 
salaisuus oli, että hän lepäsi Jeesuksen rintaa vasten 
nojautuen; mutta meillä ei ole näinä työntäysinä 
päivinä muka aikaa paneutua lepäämään 
edes näin pyhään paikkaan. Kaikki muuttuisi 
meillekin, jos varaisimme itsellemme aikaa seurusteluun 
hyvien ihmisten kanssa, ystävyyteen Kristuksen 
kanssa, ajatteluun, Jumalan kasvojen etsimiseen. 




